﻿ချဲၩ့ဒီၩ့လၩ့ Proverbs 1

1 အံၫစရ့လၭ အစဎွၩ စဒၫဝံၭ အဖိၪခွၫ စစီလမၧၫ့ အဆၧချဲၩ့ဒီၩ့လၩ့ၥံၪ; 2 ဘဲၫၥိၭ ၦမိၥ့ၪယၫ ဆၧကိၪ့ဘၪကိၪ့ၥ့ၪ, ဒဲဆၧၥီၪ့လိၪ အဂဲးအကၠီၪ့, ဘဲၫၥိၭ အနၪမိၥ့ၪ ၦၥုၪ့ဆၭၥၭဆၭ အဆၧချဲၩ့လဖၪ; 3 ဘဲၫၥိၭ အမိထိးဆၧၫ့ ဆၧကိၪ့ဘၪကိၪ့ၥ့ၪ ဆၧတီၩဆၧလီၩ့, ဆၧစ့ၩရၫ့တီၩ ဒဲဆၧလယိဒိၪဆံၭအၪၡၩဘၪ အဆၧၥီၪ့ဆၧၥၫ့ တၭ; 4 ဘဲၫၥိၭ အမိဒုၭကိၪ့ ၦလၧအလမၩလိၪဘၪဆၧ, ဒဲဖ့ၪလၫ့ ဆၧၥ့ၪယၫ ဒဲဆၧထီးလၩ့အၥၭ လၧၦၥၭဘၪ့ၥံၪ နီၪလီၫ. 5 ၦကိၪ့ဆၧၥ့ၪလဖၪ မိခိၭနၪ, ဒဲအဆၧၥ့ၪယၫနီၪ မိအၪထၪ့ဝ့ၫတၭ, ၦလၧအၥုၪ့ဆၭအၥၭဆၭ မိန့ဘၪ ဆၧၥိၫ့ဝ့ၫနီၪ; 6 ဘဲၫၥိၭ အနၪမိၥ့ၪ ဆၧချဲၩ့ဒီၩ့လၩ့ ဒဲဆၧချဲၩ့အဒိၪအယိၬၥံၪ ; ၦကိၪ့ၥ့ၪ အဆၧချဲၩ့လဖၪ ဒဲအဝ့ၫၥံၪ အဆၧချဲၩ့ၡီၩ့ၡါဆၧၥံၪ နီၪလီၫ. 7 ဆၧၥၭမဲၪယဟိဝၩနီၪ, မွဲဆၧၥ့ၪယၫအခၪ့ထံၭတၭ, ဆၧကိၪ့ၥ့ၪ ဒဲဆၧၥီၪ့လိၪနီၪ ၦအဂီၩ့ၥံၪ မၩကြၩ့ထမးဝ့ၫ လီၫ. 8 ယဖိၪခွၫဧ့, ခိၭနၪ နဖါအဆၧၥီၪ့ဆၧၥၫ့နီၪဆံၭ; ဒဲနမိအ၁နိၫနီၪ ထီးခွံၬၡိၭ လဂ့ၩ. 9 အဂဲးဘဲၫယီၩ အဝ့ၫၥံၪ မိကဲၪ ဆၧအခိးအတၩ အကယၧၩ့ လၧနခိၪဎွံၪ အဂး, ဒဲၥွ့ၫဖျံၩၥံၪ လၧနခိၬ အဂးနီၪလီၫ. 10 ယဖိၪခွၫဧ့, ၦဒဲၩဘၭဖိၪၥံၪ အ့ၪအၪ့လွ့ၫနၧၩနီၪ, ထီးအုၩ့လၩ့ လဂ့ၩ, ဧီၪ. 11 အဝ့ၫၥံၪ အ့ၪစံၭ; လ့ၩဆၧ လၧပၥိၭဘီၪ, မွဲပမိခိၭၥူၪၡီၩ့ဆၧ လၧအၥွံၪ အဂးဘီၪ; အလး လအီၪဘၪတၭ, မွဲပယိၥူၪဆၧ လၧၦလၧအဆၧဒဲၩဘၭ လအီၪဘၪ အဂးဘီၪ. 12 ဘဲၫဖျုဖၧၩ့ အၥိၭနီၪ, မွဲပမိယုလၩ့မၧၫ့ အဝ့ၫၥံၪ, ဒဲထၧၫ့ဂၩယၫ ဘဲၫၦလၧအလ့ၩလၩ့ လၧဆၧဖၧၩ့ အၥိၭနီၪလီၫ. 13 ကယဲ ဆၧလူဒိၪဎွ့ၩဒိၪၥံၪ ပမိဒၪန့ ထီးအလူၬတၭ; ပမိမၩဎွ့ၩထၪ့ ပဂံၪ့ၥံၪ လၧဆၧအၪ့ဂူၬန့လဖၪနီၪလီၫ. 14 နဂးနီၪ မွဲအလၩ့ဘၪ လၧပကျၩယီၩဧီၪ. မွဲပမိအီၪ လၧထိၪ့လဖျိၪ့ဎး ကိၭဂၩဒ့ၭဆံၭ. 15 ယဖိၪခွၫဧ့, ထီးလ့ၩဖိၬ ဖၧၩ့ၥၭ လၧအဝ့ၫၥံၪ အၥိၭ လဂ့ၩ, ပဒၩ့ နခၪ့ လၧအဝ့ၫၥံၪ အဖၧၩ့ၥၭနီၪဘီၪ. 16 အဂဲးဘဲၫယီၩ အဝ့ၫၥံၪအခၪ့ စဲၪ့တလဲး လၧဆၧအၧၩ့ အဂး, ဒဲဖျဲၪဝ့ၫ လၧအမိလူၫလၩ့ ဆၧၥွံၪလီၫ. 17 အဂဲးဘဲၫယီၩ မွဲမၬ ၦဒၩလၩ့ၡၬ လၧထိၪ လမံၩ့လါလါ အမ့ၬယၫ ပျီၩပျီၩ လီၫ. 18 တၭ အဝ့ၫၥံၪ ခိၭၥူၪဆၧ လၧအၥွံၪဒၪဝ့ၫ အဂး, ဒဲ အယိၥူၪဆၧနီၪ လၧအနၫ့ဆါၥံၪ အၥၭမၧၫ့ဒၪဝ့ၫ အဂး လီၫ. 19 ၦလၧအၥၭလိဖၭ လဂၩလါလါနီၪ အဖၧၩ့ၥၭမွဲ ဘဲၫနီၪၥိၭဆ့, ဆၧနီၪ မၩန့ခွံၬ အကဆါ အၥၭမၧၫ့လီၫ. 20 ဆၧကိၪ့ဘၪကိၪ့ၥ့ၪနီၪ ကိၭထၪ့ဆၧ လၧခီၫ့တၭ; ဒုၭၥီၫထၪ့ အလူ လၧဖၧၩ့ၥၭၥံၪ အဖၧၩ့နီၪလီၫ. 21 ကိၭထၪ့ဆၧ လၧဆၧအီၪကီၪ့ အလးအခၪ့ထံၭ လၧတရၫ့ၥံၪ ဝဲထၪ့အၥၭအလး, လၧဒိၩ့ဖၧၩ့ ဒုၭၥီၫထၪ့ အဆၧချဲၩ့လဖၪနီၪလီၫ. 22 တၭ စံၭဝ့ၫဒၪ, ၦလၧအလမၩလိၪဘၪဆၧၥံၪ ဧ့, နၥံၪ မိအဲၪ ဆၧလမၩလိၪဘၪ; ဒဲၦမၩကြၩ့ထမး ဆၧမုၬလၩအၥၭ လၧဆၧမၩကြၩ့ထမး အဖၧၩ့; ဒဲၦအဂီၩ့ၥံၪ မိၥၭဂဲၫ့ ဆၧၥ့ၪယၫနီၪ, မွဲဆံၭယံၬလဲၪ. 23 ကၠၪထဲၩ့နၥံၪအၥၭ လၧယအၪ့ၥီၪ့ဆၧ အကၠီၩ့နီၪဆံၭ; ယိခွါ, ယမိလူၫလၩ့ယၥၭ လၧနၥံၪ အလီၩ့တၭ, ယမိဒုၭၥ့ၪယၫ နၥံၪ လၧယဆၧချဲၩ့လဖၪနီၪလီၫ. 24 လၧယကိၭယူၭ ဆၧနၥံၪ လခိၭနၪဘၪ; ယယူၬထၪ့ယူၭ ယစူၪတၭ, ၦလယူၭယၪ့ဘၪဝ့ၫ နးဂၩ; 25 ဒဲယဒုၭကိၪ့ဆၧလဖၪ နၥံၪ ခွံၬၡိၭခွံၬ ထီးအလူၬ, ယဆၧအၪ့ၥီၪ့ၥံၪနီၪ နၥံၪ လထိးဆၧၫ့ဘၪ နးဆံၭအကၠီၩ့နီၪတၭ, 26 အခိးမွဲ ထီးနၥံၪ အ့ၪဘၪၡၪ့ဘၪနၭနီၪ ယမိနံဆ့; ဒဲနၥံၪ အ့ၪဘၪဆၧၥၭမဲၪၥၭဖျဲၩ့ အဘိၩ့ဘၭနီၪ ယမိချဲၩ့လိ နၥံၪ; 27 ထီးနၥံၪ အဆၧၥၭမဲၪ အ့ၪဂဲၫ ဘဲၫလဖုၬ အၥိၭ; ဒဲနၥံၪ အဆၧၡၪ့ဆၧနၭ ဘဲၫလံၩ၁ဝံၭ အၥိၭနီၪ; ထီးဆၧခိဆၧဝီၩ ဒဲဆၧဂၪ့အုၩဂၪ့ထိၬ အ့ၪလၩ့ဘၪ လၧနၥံၪ အလီၩ့နီၪ; 28 ထီးနီၪလဖၧၫ့ အဝ့ၫၥံၪ မိကိၭထၪ့ လါနၫ့ယၧၩတၭ, ယမိချဲၩ့ဆၧၫ့ဝ့ၫအ့ၬ; အဝ့ၫၥံၪ မိအၪ့ဎူၫအၪ့ဎၬဆိၫယၧၩ လါနၫ့တၭ, ဒၪဘၪယၧၩအ့ၬ. 29 အဂဲးဘဲၫယီၩ အဝ့ၫၥံၪ ၥၭဂဲၫ့မ့ၬလဲၩ ဆၧၥ့ၪယၫတၭ, ရွံန့ ဆၧၥၭမဲၪယဟိဝၩ ဆ့အ့ၬ. 30 ယဒုၭကိၪ့ဆၧနီၪ အဝ့ၫၥံၪ ဘၪအၥၭအ့ၬ; ဒဲမၩကြၩ့ထမး ယဆၧအၪ့ၥီၪ့လဖၪ ထီးအလူၬဆ့; 31 အခိးမွဲ ဆၧမၩအၥၭဘဲၫနီၪတၭ, အဝ့ၫၥံၪ မိဘၪအၪ့ အဖၧၩ့ၥၭဒၪဝ့ၫ အဆၧၥၪနီၪ, ဒဲဘၪလၧၫ့ထၪ့ဎွ့ၩထၪ့ လၧအဆၧကိၪ့ဒၪဝ့ၫဆ့လီၫ. 32 အဂဲးဘဲၫယီၩ ၦလၧအလမၩလိၪဘၪဆၧ အဆၧကၠၪခွံၬအၥၭနီၪ မိမၩၥံၫ အဝ့ၫၥံၪ တၭ, ၦအဂီၩ့ အဆၧဒိၭနဲၩ့အၥၭနီၪ မိမၩဂၭဂီၩ့ခွံၬ အဝ့ၫၥံၪ ဆ့လီၫ. 33 အ့ၪမွဲ ၦလၧအခိၭနၪယလူ လဂၩနီၪ မိအီၪဂုးခၧၫ့ လၧဆၧမုၬ အဖၧၩ့, ဒဲဖီၩ့ဖျ့ၭ လၧအၥၭမဲၪ ဆၧအၧၩ့ တၭ, အီၪပွံၭဝ့ၫဒၪ ဘဲၫနီၪလီၫ.

1 ယဖိၪခွၫဧ့, န အ့ၪထိးဆၧၫ့ ယဆၧချဲၩ့ၥံၪ, ဒဲအီၪက့ၪကီၪ့ ယဆၧမၪလူၬၥံၪ လၧနဖၧၩ့; 2 ဘဲၫၥိၭ နမိဒိၭနနါ လၧဆၧကိၪ့ဘၪကိၪ့ၥ့ၪနီၪ, ဒဲကၠၪထဲၩ့နၥၭ လၧဆၧၥုၪ့ဆၭၥၭဆၭတၭ; 3 မွဲမၬ, န အ့ၪကိၭၡၭထၪ့ လၧဆၧၥ့ၪယၫ အဂး, ဒဲထုၭထၪ့ နလူ လၧဆၧၥုၪ့ဆၭၥၭဆၭ အဂးနီၪ, 4 အ့ၪအၪ့ဎူၫအၪ့ဎၬဝ့ၫ ဘဲၫကျိၪၥံၪစ့ၩၥံၪ အၥိၭနီၪ, ဒဲခုၪ့အၪ့ဎၬဝ့ၫ ဘဲၫလၧဆၧလူဒိၪဎွ့ၩဒိၪ အီၪၥူၪဝ့ၫ အဂး အၥိၭနီၪ; 5 ထီးနီၪလဖၧၫ့ နနၪမိၥ့ၪ ဆၧၥၭမဲၪယဟိဝၩ, ဒဲနမိဒၪန့ ဆၧၥ့ၪယၫယွၩဆ့လီၫ. 6 အဂဲးဘဲၫယီၩ ယဟိဝၩ ဖ့ၪလၫ့ ဆၧကိၪ့ဘၪကိၪ့ၥ့ၪတၭ, ဆၧၥ့ၪယၫ ဒဲၥုၪ့ဆၭၥၭဆၭနီၪ ထၪ့ဖျ့ၭ လၧအဝ့ၫဒၪ အနိၭလခီၫ; 7 အဝ့ၫနီၪ အီၪက့ၪကီၪ့ဝဲၩ ဆၧမၩဘိၭမၩဆၧၩ့ လၧၦအၥၭဆုးလီၩ့ အဂး; ဒဲထၩ့ဖံၭ လၧၦလၧအလ့ၩဆၧ လၧၫ့လၧၫ့ဎွ့ၩဎွ့ၩ အဂးလီၫ. 8 အဝ့ၫဒၪ ခိၭ ဆၧစ့ၩရၫ့ အဖၧၩ့ၥၭတၭ; ယိထဲၩ့ခွါထဲၩ့ အၡၩဆံၫ့ဎံၪၥံၪ အဖၧၩ့ၥၭလီၫ. 9 ထီးနီၪလဖၧၫ့ နနၪမိၥ့ၪ ဆၧတီၩဆၧလီၩ့ ဒဲဆၧစ့ၩရၫ့ ဒဲဆၧမၩတီၩလိၬအၥၭ, ဒဲကယဲ ဖၧၩ့ၥၭ အဂ့ၩ ကိၭဘီၩ့ဒ့ၭ ဆ့လီၫ. 10 အဂဲးဘဲၫယီၩ ဆၧကိၪ့ဘၪကိၪ့ၥ့ၪ မိနုၬ လၧနၥၭခံဖၧၩ့, ဒဲဆၧၥ့ၪယၫနီၪ မိမုၬ လၧနၥၭ အဂးတၭ; 11 ဆၧဒုၭ ထီးလၩ့နၥၭ မိယိထဲၩ့ခွါထဲၩ့နၧၩ ဆၧၥုၪ့ဆၭၥၭဆၭ မိခိၭထၬနၧၩ, 12 ဘဲၫၥိၭ အမိဒုၭဖီၩ့ဖျ့ၭနၧၩ လၧဆၧအၧၩ့ အဖၧၩ့ၥၭ, ဒဲလၧၦၡၩ ချဲၩ့ကဒံၩကဒၩဆၧ လဂ့ၩ; 13 ၦလၧအစဲၪ့ဒၪခွံၬ ဆၧတီၩဆၧလီၩ့ အဖၧၩ့ၥၭ, ဘဲၫၥိၭ အမိဖိၬ ဆၧခံၭ အဖၧၩ့ၥၭ; 14 ၦလၧအၥုၪ့ဎွံၫၥၭယီၫ လၧအမၩ ဆၧအၧၩ့လခီၫ ၥုၪ့ထိၬၥၭထိၬ လၧၦအအၧၩ့ အဆၧမၩကဲၪ့ကီၪ့ အဖၧၩ့, 15 ၦၡၩ လၧအဖၧၩ့ၥၭၥံၪ ကဲၪ့ကီၪ့, ဒဲအဝ့ၫၥံၪ အဖၧၩ့ၥၭလဖၪမွဲ ဆၧအၧၩ့ဆၧၥၫ့နီၪလီၫ. 16 မိမၩဖီၩ့မၩဖျ့ၭနၧၩ လၧၦမုၪ လၩ့မဲၩဒၪဆၧ ၦမွံၩမုၪ လၧအချဲၩ့ ဆၧချဲၩ့မုၬနါၥံၪ ; 17 လၧအစဲၪ့ဒၪခွံၬ ၦလၧအကဲၪ အထံၩအၥိၭ လၧအၥၭဘၪ့ဒံၭ အခၫနီၪ, ဒဲၥၭနၪ့ခွံၬ အယွၩ အဆၧအုၩ့လၩ့နီၪ; 18 အဂဲးဘဲၫယီၩ ၦမုၪနီၪ အဂံၪ့ဒၪဝ့ၫ ဒံၩ့ခံၫ့လၩ့ လၧဆၧၥံၫ ဒဲအဖၧၩ့ၥၭၥံၪ ဖိးလၧဖျုဖၧၩ့တၭ; 19 ၦလၧအလ့ၩဆၧ လၧအအီၪနီၪ လဂဲၫထဲၩ့ထဲၩ့ဘၪ နးဂၩတၭ, ထီၩ့လၧဖၧၩ့ၥၭမၧၫ့လဖၪဆ့အ့ၬ. 20 မၩအၥၭဘဲၫနီၪတၭ, လ့ၩနဝ့ၫ လၧၦအဂ့ၩ အဖၧၩ့ၥၭ, ဒဲဖိၬ ၦအတီၩအလီၩ့ အဖၧၩ့ၥၭနီၪဆံၭ. 21 အဂဲးဘဲၫယီၩ ၦအတီၩအလီၩ့ၥံၪ မိအီၪ လၧထံၫၥံၪခးၥံၪ အဖၧၩ့တၭ, ၦအလၧၫ့အဎွ့ၩၥံၪ မိအီၪဂုးခၧၫ့ လၧအဖၧၩ့လီၫ. 22 အ့ၪမွဲ ၦအၧၩ့ဖိၪၥံၪ မိဘၪ ဆၧဒၪ့ထ့ၬခွံၬဝ့ၫ လၧထံၫၥံၪခးၥံၪ အဖၧၩ့, ဒဲၦမၩမၪဆၧလဖၪနီၪ မိဘၪ ဆၧထ့ၭထၪ့ခွံၬဝ့ၫ လၧအဖၧၩ့လီၫ.

1 ယဖိၪခွၫဧ့, ယဆၧၥီၪ့ဆၧၥၫ့နီၪ ထီးၥၭနၪ့ လဂ့ၩ, မွဲနၥၭ ထီးန့ဖံၭထၬ ယဆၧမၪလူၬၥံၪ ဆံၭ. 2 အဂဲးဘဲၫယီၩ အဝ့ၫၥံၪ မိအီၪက့ၪကီၪ့ မုနံၩအၪနံၩ, ဒဲၥၭမၧၫ့အနံၪ့ၥံၪ, ဒဲဆၧမုၬဆၧဎၩ့ လၧနဂးဆ့လီၫ. 3 ဆၧအခိးအတၩ ဒဲဆၧမွဲဆၧတီၩနီၪ, မွဲအထီးစဲၪ့ဒၪခွံၬနၧၩ လဂ့ၩ, ခဲးထၬ အဝ့ၫၥံၪ လၧနခိၬလီၩ့, ကွ့ၭလၩ့ အဝ့ၫၥံၪ လၧနၥၭ အပၪလီၩ့နီၪဆံၭ. 4 နမိဒၪန့ ဆၧအခိးအတၩ ဒဲၥုၪ့ဆၭၥၭဆၭ ဂ့ၩဘၪစဲၪ, လၧယွၩ ဒဲၦၡၩအမ့ၬၥၪဖၧၩ့ ဘဲၫနီၪလီၫ. 5 ဒိၭနဲၩ့နၥၭ လၧယဟိဝၩ အဖၧၩ့ လၧနၥၭ ထၧၫ့ဖျိၪ့ယၫဆံၭ, တၭ ထီးဒိၭနဲၩ့ နၥၭ လၧနဆၧကိၪ့ၥ့ၪကိၪ့ဘၪဒၪနဝ့ၫ လဂ့ၩ. 6 အုၩ့လၩ့ အဝ့ၫဒၪ လဂၩ လၧနဖၧၩ့ၥၭ ထီးအလူၬ အဖၧၩ့တၭ, အဝ့ၫနီၪ မိမၩပျၩ့ နဖၧၩ့ၥၭလဖၪလီၫ. 7 ထီးကဲၪ ၦကိၪ့ဘၪကိၪ့ၥ့ၪ လၧနမ့ၬၥၪဒၪနဝ့ၫ အဖၧၩ့ လဂ့ၩ, ၥၭမဲၪ ယဟိဝၩတၭ, ကၠၪခွံၬနၥၭ လၧဆၧအၧၩ့ဆံၭ. 8 အနီၪ မိကဲၪထၪ့ဆၧ လၧအဒုၭဆီၪ့ နထီၪ့လဖၪ, ဒဲခံ လၧနဎွံၪၥံၪ အဂးလီၫ. 9 မၩလၩမၩဖၩ့ ယဟိဝၩ လၧနစူၪလးနခၪ့ခိၪ, ဒဲလၧနဆၧအၪထၪ့ ထီးအလူၬ အၥၪဆိၫနီၪ ဆ့ဆံၭ. 10 နဖၫ့ၥံၪ မိလၧၫ့ဎွ့ၩ လၧဆၧအၪအၪလ့ၬတၭ, နဘံၭခွံၬ စဘံၭၥၪ အလးလဖၪ မိဎွ့ၩလၨၪခွံၬ လၧစဘံၭထံၫအၥၫ့ ဘဲၫနီၪလီၫ. 11 ယဖိၪခွၫဧ့, ယဟိဝၩ အဆၧစ့ၩရၫ့နီၪ, ထီးမၩကြၩ့ထမး လဂ့ၩ, ဒဲအဆၧအၪ့ၥီၪ့နီၪ, ထီးအီၪက့ၪ လၧဆၧၥၭလိၪ လဂ့ၩ. 12 အဂဲးဘဲၫယီၩ ထီးဒၪ ၦလၧယဟိဝၩအဲၪဝ့ၫ လဂၩဂၩနီၪ, အၪ့ၥီၪ့ဝ့ၫ, ဘဲၫဖါ အၪ့ၥီၪ့ အဖိၪခွၫ လၧအအဲၪဝ့ၫ လဂၩနီၪလီၫ. 13 ၦလဂၩ လၧအဒၪန့ ဆၧကိၪ့ဘၪကိၪ့ၥ့ၪနီၪ ဒဲၦလဂၩ လၧအန့ဘၪ ၥုၪ့ဆၭၥၭဆၭနီၪ ဘၪဆိၪဂ့ၩဝ့ၫလီၫ. 14 အဂဲးဘဲၫယီၩ အနီၪ ဒုၭအီၪထၪ့ဆၧ ဂ့ၩနဲၪ့ ဆၧလၧကျိၪၥံၪစ့ၩၥံၪ ဒုၭအီၪထၪ့ဝ့ၫနီၪ, ဒဲအဆၧအၪထၪ့ ဂ့ၩနဲၪ့ ထီၫ့ၥံၪလွ့ၫၥံၪ ဆ့လီၫ. 15 အဎွ့ၩ ဒိၪနဲၪ့ မနံၬထၫ့မျါၥံၪ; ဒဲကယဲ ဆၧလၧနဆိၫ့န့ဘၪ ထီးအလူၬလဖၪနီၪ, ဆၧယိဎီၩ့ လၧအနီၪၥ့ၪအ့ၬ. 16 မုနံၩအၪ အီၪလၧအစူၪထွ့ၪအဖၧၩ့ ဆၧလၧၫ့ဆၧဎွ့ၩ ဒဲဆၧလၩဆၧဖၩ့ အီၪလၧအစူၪစ့ၪအဖၧၩ့နီၪ ဆ့လီၫ. 17 အဖၧၩ့ၥၭၥံၪ မွဲဖၧၩ့ၥၭ အမုၬအဂ့ၩ, ဒဲကယဲ အဖၧၩ့ၥၭလဖၪ မွဲဆၧမုၬဆၧဎၩ့ ထီးအလူၬ လီၫ. 18 မွဲၥံၪ့မၧၫ့လထံၭ လၧၦလၧအဖီၪ့ထၬဝ့ၫ အဂး, ဒဲကယဲ ၦလၧအဖီၪ့ထၬခၧၫ့ လဂၩလါလါနီၪ ဘၪ ဆၧဆိၪဂ့ၩဝ့ၫလီၫ. 19 ယဟိဝၩ အီၪက့ၪလၩ့ ဂၪ့ခိၪ လၧဆၧကိၪ့ဘၪကိၪ့ၥ့ၪ, တဲၩ့လၩ့ မူၭခိၪ လၧအဆၧကိၪ့ဆၧဆၭလီၫ. 20 ဆၧယိၬၥံၪ ဘၪထ့ဖၭဝ့ၫ လၧအဆၧၥ့ၪယၫ, ဒဲဆၧအုၪ့ၥံၪ ဒုၭလၩ့ ဆၩ့ထံၫနီၪ ဆ့လီၫ. 21 ယဖိၪခွၫဧ့, ထီးဒုၭစဲၪ့ထၪ့ခွံၬ အဝ့ၫၥံၪ လၧနမ့ၬၥၪနီၪ လဂ့ၩ, ခိၭထၬ ဆၧကိၪ့ဘၪကိၪ့ၥ့ၪ တၡါနီၪ, ဒဲဆၧထီးလၩ့နၥၭနီၪဆံၭ. 22 တၭ အဝ့ၫၥံၪ မိကဲၪထၪ့ ဆၧမၧၫ့ လၧနၥၭၡီၩ့ အဂး, ဒဲဆၧအဎံၫအလၩ လၧနခိၬ အဂးလီၫ. 23 ထီးနီၪလဖၧၫ့ နမိဖိၬ နဖၧၩ့ၥၭ ဂုးဂုးခၧၫ့ခၧၫ့တၭ, နခၪ့ မိဘၪထၧၩ့အ့ၬ. 24 ထီးန အ့ၪမံၫနၩ့ တၭ, နမိၥၭမဲၪဆၧအ့ၬ, မွဲမၬ, နမိမံၫနၩ့တၭ, မံၫမၪ မုၬမုၬလီၫ. 25 ဆၧၥၭမဲၪရှုၭနီၪ ထီးၥၭမဲၪ လဂ့ၩ, ၦအၧၩ့ၥံၪ အဆၧဂၭဂီၩ့ အ့ၪလၩ့ဘၪဝ့ၫနီၪ, ၥၭမဲၪဆ့ လဂ့ၩ, 26 အဂဲးဘဲၫယီၩ ယဟိဝၩ မိကဲၪထၪ့ နဆၧဒိၭနဲၩ့အလးတၭ, အဝ့ၫဒၪ မိခိၭထၬ နခၪ့ ဘဲၫၥိၭ ဆၧထီးဖီၪ့န့ဘၪ လဂ့ၩ လီၫ. 27 ထီးနစူၪၥံၪ မၩအ့ၪၥ့ၪတၭ, ပဒၩ့ ဆၧဂ့ၩ လၧၦလၧအကြၨၭန့ဘၪဝ့ၫနီၪ လဂ့ၩ, 28 ဆၧအ့ၪအီၪ လၧနစူၪဖၧၩ့ တၭ, စံၭ ၦလၧနနဲၩ့ထံၭ, လ့ၩကဒၪဘီၪ, ဂဲၫထဲၩ့ နးဖၧၫ့ဒီၭ, ကဲဂီၩခိၬနီၪ ယမိဖ့ၪလၫ့နၧၩ, ဧီၪ, ထီးစံၭ လဂ့ၩ, 29 ထီးၦၡၩ အ့ၪအီၪဂုးခၧၫ့ လၧနနဲၩ့ထံၭနီၪတၭ, ထီးကိၪ့ ဆၧအၧၩ့ ထၫ့ဒုၪဒၩ အဝ့ၫနီၪ လဂ့ၩ. 30 ၦၡၩ အ့ၪလမၩအၧၩ့ဘၪနၧၩနီၪ, ထီးဂဲးလိၬတ့ၭလိၬ လၧအဝ့ၫနီၪ ပျီၩပျီၩ လဂ့ၩ, 31 ထီးၥၭခ့ၬ ၦၡၩ မၩဆီၪ့ဆၧနီၪ လဂ့ၩ, ဒဲရွံန့ အဝ့ၫဒၪ အဖၧၩ့ၥၭၥံၪ နးဘီၩ့ လဂ့ၩ, 32 အဂဲးဘဲၫယီၩ ၦလၧအၥၭကဲၪ့နီၪမွဲ ဆၧၥၭလိၪ လၧယဟိဝၩ အမ့ၬယၫ လီၫ. အ့ၪမွဲ အခိးအတၩ အီၪလၧၦအတီၩအလီၩ့လီၫ. 33 ယဟိဝၩ အဆၧဆိၪအၧၩ့ အီၪလၧၦလတီၩလလီၩ့ဘၪ အဂံၪ့ဖၧၩ့တၭ, အ့ၪမွဲ ဆၧမိဆိၪဂ့ၩ ၦအတီၩအလီၩ့ အီၪဝ့ၫအလးနီၪလီၫ. 34 ၦလၧအမၩကြၩ့ထမးဆၧနီၪ, အဝ့ၫဒၪ မၩကြၩ့ထမး အဝ့ၫၥံၪ လါနၫ့ဘိၩ, မွဲအဖ့ၪလၫ့ ဆၧအခိးအတၩ လၧၦလၧအဆၪ့လၩ့အၥၭလဖၪနီၪလီၫ. 35 ၦလၧအကိၪ့ဘၪကိၪ့ၥ့ၪလဖၪ မိန့ၥၫ ဆၧလၩဖၩ့, အ့ၪမွဲ ၦအဂီၩ့ၥံၪ အဝ့ၫဒၪ အီၪက့ၪထၪ့ထီၫဝ့ၫ လၧဆၧမ့ၬမဲအလးလီၫ.

1 ဖိၪခွၫၥံၪ ဧ့, ခိၭနၪ ဖါအဆၧၥီၪ့ဆၧၥၫ့နီၪဆံၭ; ဒဲဒိၭ နၥံၪအနါ, ဘဲၫၥိၭ နၥံၪ မိၥ့ၪယၫ ဆၧၥုၪ့ဆၭၥၭဆၭနီၪ ဆံၭ. 2 အဂဲးဘဲၫယီၩ ယဖ့ၪလၫ့ နၥံၪ ဆၧၥီၪ့ဆၧၥၫ့ အဂ့ၩတၭ, ထီးစဲၪ့ဒၪ ယဆၧၥီၪ့ဆၧၥၫ့နီၪ လဂ့ၩ. 3 အဂဲးဘဲၫယီၩ ယမွဲ ယဖါအဖိၪခွၫ ဒဲဖိၪၥၭဘီၩ့ လဂၩဎး လၧယမိ အမ့ၬယၫနီၪလီၫ. 4 ဖါ ၥီၪ့ထဲၩ့ၥၫ့ထဲၩ့ယၧၩတၭ, စံၭယၧၩ, မွဲနၥၭ ဖီၪ့ထၬ ယဆၧချဲၩ့ဆံၭ; ထီးန့ ယဆၧမၪလူၬၥံၪ တၭ, အီၪမၧၫ့နဝ့ၫဆံၭ. 5 အၪ့မၩန့ ဆၧကိၪ့ၥ့ၪဆံၭ, အၪ့မၩန့ ၥုၪ့ဆၭၥၭဆၭ; ထီးၥၭနၪ့ လဂ့ၩ; ထီးကၠၪခွံၬနၥၭ လၧယနိၭ အဆၧချဲၩ့ၥံၪ လဂ့ၩ. 6 ထီးစဲၪ့ဒၪ အဝ့ၫ လဂ့ၩတၭ, မိခိၭထၬနၧၩ, အဲၪအဝ့ၫဆံၭ, မိယိထဲၩ့ခွါထဲၩ့နၧၩလီၫ. 7 ဆၧအခိၪလမံၩ့ မွဲဆၧကိၪ့ဘၪကိၪ့ၥ့ၪတၭ, အၪ့မၩန့ ဆၧကိၪ့ဘၪကိၪ့ၥ့ၪနီၪဆံၭ, ဒဲလၧနမၩန့ ဆၧထီးအလူၬနီၪ, အၪ့မၩန့ ၥုၪ့ဆၭၥၭဆၭ ဆံၭ. 8 အီၪက့ၪထၪ့ထီၫ အဝ့ၫနီၪဆံၭ, တၭ ဆၧမိဒုၭထီၫထၪ့နလး, ထီးနအ့ၪဖိၭဂိၫ့ အဝ့ၫနီၪတၭ, မိဒုၭလၩဖၩ့ နၧၩလီၫ. 9 အဝ့ၫဒၪ မိဖ့ၪလၫ့ ဆၧကယၧၩ့ လၧနခိၪဎွံၪ အဂး; မိဖ့ၪလၫ့နၧၩ ဆၧဎံၫလၩ အ၁ရဖူၩနီၪလီၫ. 10 ယဖိၪခွၫဧ့ ခိၭနၪဘီၪ, ဒဲထီးန့ ယဆၧချဲၩ့လဖၪဆံၭ, တၭ နၥၭမၧၫ့ အနံၪ့ၥံၪ မိအၪထၪ့ လၧနဂး အၪအၪလ့ၬ ဆ့လီၫ. 11 ယၥီၪ့လိၪနၧၩ လၧဆၧကိၪ့ဘၪကိၪ့ၥ့ၪ အဖၧၩ့ၥၭ လဘီၩ့နီၪ; ယၥိၫ့နၧၩ လၧဆၧတီၩဆၧလီၩ့ အဖၧၩ့ၥၭၥံၪ လီၫ. 12 ထီးန အ့ၪလ့ၩဆၧတၭ, နခၫထၪ့ လၧနဆၧအံၪ့ အဖၧၩ့အ့ၬ; ထီးန အ့ၪစဲၪ့တလဲးတၭ, နခၪ့ မိဘၪထၧၩ့အ့ၬ. 13 ဖီၪ့ထၬ ဆၧၥီၪ့ဆၧၥၫ့ ဂုးဂုးခၧၫ့ခၧၫ့ဆံၭ, ထီးဖျါခွံၬ လဂ့ၩ; ခိၭထၬဝ့ၫဆံၭ, အဂဲးဘဲၫယီၩ မွဲနဆၧမၧၫ့လီၫ. 14 ထီးလ့ၩနုၬ လၧၦလတီၩလလီၩ့ဘၪ အဖၧၩ့ၥၭနီၪ လဂ့ၩ; ဒဲၦအၧၩ့အဖၧၩ့ၥၭနီၪ ထီးဖိၬလၧယၫ လၩလါ လဂ့ၩ. 15 ဂၭဎ့ၭခွံၬဆံၭ; ထီးခၫ့ဂၬ လဂ့ၩ; ကၠၪခွံၬ လၧအအီၪတၭ, စဲၪ့ဒၪခွံၬဆံၭ. 16 အဂဲးဘဲၫယီၩ အဝ့ၫၥံၪ အ့ၪလမၩဒံၭဘၪ ဆၧအၧၩ့နီၪ, မံၫဝ့ၫအ့ၬ; အဝ့ၫၥံၪ အ့ၪလဒုၭလၩ့ထံၩဖါဘၪ ၦလဂၩဂၩတၭ, မံၫဝ့ၫန့အ့ၬ. 17 အဂဲးဘဲၫယီၩ အဝ့ၫၥံၪ အၪ့ ဆၧအၧၩ့ အကိၪ; ဒဲအီၩ ဆၧမၩဆီၪ့ အစဘံၭထံၫဆ့လီၫ. 18 အ့ၪမွဲ ၦအတီၩအလီၩ့ အဖၧၩ့ၥၭ မွဲဘဲၫဆၧဖၩ့ယုၩ့ယဲ အၥိၭတၭ, အဆၧဖၩ့နီၪ ဒံၩ့ယံၬဒံၩ့ဖၩ့ထၪ့, ဒံၩ့ယံၬဒံၩ့ဖၩ့ထၪ့ ထီးမုထုၪ့နီၪလီၫ. 19 ၦလတီၩလလီၩ့ဘၪ အဖၧၩ့ၥၭ မၩအၥၭ ဘဲၫဆၧခံၭၥၧၫ့ အၥိၭတၭ, အခၪ့ ဘၪထၧၩ့ လၧနီၫလဲၪ နီၫလဲၪနီၪ ၥ့ၪယၫဝ့ၫအ့ၬ. 20 ယဖိၪခွၫဧ့, ခိၭနၪ ယဆၧချဲၩ့ၥံၪဆံၭ; ဒိၭနနါ လၧယဆၧချဲၩ့လဖၪနီၪဆံၭ. 21 ထီးဒုၭစဲၪ့ဒၪခွံၬ အဝ့ၫၥံၪ လၧနမ့ၬၥၪဖၧၩ့နီၪ လဂ့ၩ ခိၭထၬဝ့ၫ လၧနၥၭခံဖၧၩ့နီၪဆံၭ. 22 အဂဲးဘဲၫယီၩ အဝ့ၫၥံၪ မွဲဆၧမၧၫ့ လၧၦလၧအဒၪန့ဝ့ၫ ကိၭဂၩဒ့ၭ အဂး, ဆၧဒုၭဆီၪ့ထၪ့ လၧအဖံၭအယၪ ထၧၫ့ဂၩယၫ အဂးလီၫ. 23 လၧဆၧလၧနဘၪခိၭထၬဝ့ၫ ကိၭအမံၩ့ဒ့ၭ အဖၫ့ခိၪနီၪ, ခိၭထၬ နၥၭဆံၭ, အဂဲးဘဲၫယီၩ ၥၭမၧၫ့ အဆၧဖံၭဆၧမၩ ဂဲၫထၪ့ခွံၬ လၧအဖၧၩ့လီၫ. 24 နိၭ အၪ့လီၫဆၧနီၪ ၥုၭခွံၬ လၧနအီၪဆံၭ; ဒဲနိၭဖျံၩကဲၪ့လဖၪနီၪ အီၪက့ၪယဲၩ့ထၪ့ လၧနၧၩဆံၭ. 25 မွဲနမ့ၬၥၪၥံၪ ယိဆၧ တီၩတီၩ လၧနမ့ၬယၫဆံၭ; ဒဲနမ့ၬဖံၭ အီၪဆုးလီၩ့ လၧနမ့ၬယၫဆံၭ. 26 ယိဆီၫ့မီၪ့ နခၪ့ အဖၧၩ့ၥၭတၭ; ဒဲနဖၧၩ့ၥၭ ထီးအလူၬလဖၪနီၪ, မွဲအအီၪ ဂုးဂုးခၧၫ့ခၧၫ့ ဆံၭ. 27 ၥုၭခွံၬ နခၪ့ လၧဆၧအၧၩ့တၭ, လၧစူၪထွ့ၪ မွဲဂ့ၩ, လၧစူၪစ့ၪ မွဲဂ့ၩ, ထီးကၠၪနၥၭ လဂ့ၩ.

1 ယဖိၪခွၫဧ့, ထီးလၩ့နၥၭ ခိၭနၪ ယဆၧကိၪ့ဘၪကိၪ့ၥ့ၪဆံၭ; ဒိၭနနါ လၧယဆၧကိၪ့ဆၧဆၭနီၪဆံၭ. 2 မွဲဘဲၫၥိၭ နမိဒူၩယၪ့ ဆၧဒုၭကိၪ့ၥံၪ ဒဲနနိၭဖျံၩၥံၪ မိပၧၩ့ ဆၧၥ့ၪယၫနီၪလီၫ. 3 အဂဲးဘဲၫယီၩ ၦလၩ့မဲၩမုၪနီၪ အနိၭဖျံၩ ဒုၭလၩ့ဆၩ့ န့ၫစၩ့တၭ, အနိၭနီၪ ဖျ့ၫ နဲၪ့ဒံၭ ၥိၪလီၫ. 4 အ့ၪမွဲ အထုၬခၪ ဘဲၫရီးခၥီၫ အၥိၭ, အဲၪ့ဝ့ၫ ဘဲၫနၭ လၧအနါ အီၪနံၫခီၫလူၬ အၥိၭနီၪလီၫ. 5 အခၪ့ၥံၪ လ့ၩလၩ့ လၧဆၧၥံၫတၭ, အခၫထၪ့လဖၪ ဖီၪ့ထၬ ဖျုဖၧၩ့; 6 ဘဲၫၥိၭ နထီးဆီၫ့မီၪ့လၩ့နၥၭ လၧၥၭမၧၫ့ အဖၧၩ့ၥၭနီၪ လဂ့ၩ, အဝ့ၫဒၪ အဖၧၩ့ၥၭၥံၪ လ့ၩဝံၩ့ဝၩ့ဝ့ၫ နချုၭၥ့ၪယၫ အဂဲးအကၠီၪ့အ့ၬ. 7 အခိးမွဲ ဘိၩ့နဲၪ့ယီၩ, ဖိၪၥံၪလံၩၥံၪ ဧ့, ခိၭနၪယၧၩ ဆံၭ, ထီးကၠၪခွံၬနၥံၪ အၥၭ လၧယနိၭ အဆၧချဲၩ့လဖၪ လဂ့ၩ. 8 ၥုၭယဲၩ့ထၪ့ခွံၬ နဖၧၩ့ၥၭ လၧၦမုၪနီၪဆံၭ; တၭ ထီးၥုၭဘူၭနၥၭ လၧအဝ့ၫဒၪအဂံၪ့ အတရၫ့နီၪ လဂ့ၩ. 9 ဘဲၫၥိၭ နထီးဖ့ၪလၫ့ နလၩနဖၩ့ လၧဂူၫဂၩ လဂ့ၩ, ဒဲနနံၪ့ၥံၪလၩၥံၪ လၧၦလၧအလယၫ့ၥၭဘၪဆၧနီၪ လဂ့ၩ, 10 ဘဲၫၥိၭ ၦလခီၫဘၩ့မုးဖိၪ ထီးလၧၫ့ဎွ့ၩ လၧနစူၪလးခၪ့ခိၪ လဂ့ၩ, ဒဲနမၩဆၧ အလံၩ့အလဲၫ ထီးအီၪ လၧၦလခီၫဘၩ့မုးဖိၪ အဂံၪ့ဖၧၩ့နီၪ လဂ့ၩ; 11 ထီးနဖံၭနယၪ ဒဲနဆၧလၧၫ့ဎွ့ၩ အ့ၪလူၬခွံၬဝ့ၫတၭ, နဂၪ့အုၩဂၪ့ထိၬ လၧနဖၧၩ့ၥၭထုၬတၭ; 12 စံၭ, ယဝ့ၫဒၪ ယၥၭဂဲၫ့မ့ၬလဲၩ ဆၧၥီၪ့ဆၧၥၫ့နီၪ ဆံၭအၪလဲၪ! ဒဲယၥၭ မၩကြၩ့ထမး ဆၧအၪ့ၥီၪ့ ဆ့တၭ! 13 ဒဲယလခိၭနၪဘၪ ယဆရၫၥံၪ အလူတၭ, ယဒိၭဘၪယနါ လၧၦလၧအၥီၪ့လိၪယၧၩလဖၪနီၪ ဆ့ အ့ၬ. 14 တၭ လၧၦခမျၧး ဒဲဆၧအီၪကီၪ့အကျၩနီၪ လၩ့ဘူၭ လၧယမိအီၪ လၧဆၧအၧၩ့ ထီးအလူၬ အဖၧၩ့လီၫ. 15 အီၩထံၫ လၧနထံၫဖၧၩ့ဒၪနဝ့ၫ; ဒဲထံၫအလၩ့ယွၩ လၧနထံၫထၪ့ဖျိၭဒၪနဝ့ၫ အဖၧၩ့နီၪဘီၪ. 16 မွဲနထံၫထၪ့ဖျိၭၥံၪ မိလၩ့ယွၩ လၧခီၫ့, ထံၫချိၬၥံၪ လၧဖၧၩ့ၥၭဖၭဒိၪ အဖၧၩ့ ဆ့ဧၪ. 17 မွဲအအီၪလၧနဂးဒၪ နဝ့ၫဘီၪ, မွဲအထီးအီၪ လၧၦလခီၫဘၩ့မုးဖိၪ အဂးနီၪ လဂ့ၩ. 18 မွဲနထံၫထၪ့ဖျိၭနီၪ ဘၪ ဆၧဆိၪဂ့ၩဆံၭ; ဒဲၥုၪ့ထိၬၥၭထိၬ လၧနမၫ လၧနဖိၪၥၪခွၫထၪ့နီၪဘီၪ. 19 မွဲဝ့ၫ ခ့ၫဘၩ့မိ အဂ့ၩ, ဒဲခ့ၫဘၫ့မိ အဎံၫအလၩ! မွဲအဝ့ၫဒၪအနူၥံၪ ဒုၭမံၫ့ၥုၪ့မံၫ့ၥၭနၧၩ လၧကိၭအဆၧၫ့အထီဒ့ၭ, ဒဲအဝ့ၫဒၪ အဆၧအဲၪနီၪ, မွဲအမၩမၧၩ့နၥၭ လထံၪဎးဘီၩ့ဎးဆ့ဆံၭ. 20 ယဖိၪခွၫဧ့, နမၩမၧၩ့နၥၭ လၧၦမုၪလၩ့မဲၩနီၪ, ဒဲဖိၭဂိၫ့ ၦလခီၫဘၩ့မုး အၥၭနၫနီၪ, မွဲဘၪလဲၪ. 21 အဂဲးဘဲၫယီၩ ၦၡၩအဖၧၩ့ၥၭၥံၪ အီၪလၧယဟိဝၩ အမ့ၬၥၪ အမ့ၬယၫတၭ, အဝ့ၫဒၪ ဆီၫ့မီၪ့ အဖၧၩ့ၥၭ ထီးအလူၬ အဂဲးအကၠီၪ့လီၫ. 22 ၦလတီၩလလီၩ့ဘၪ အဆၧအၧၩ့ဆၧၥၫ့ၥံၪ မိဖီၪ့ထၬ အနၫ့ဆါဒၪဝ့ၫတၭ, အဆၧဒဲၩဘၭ ဒၪဝ့ၫ အဖျံၩၥံၪ မိစၧၩ့ထၬ အဝ့ၫနီၪလီၫ. 23 ဆၧၥီၪ့ဆၧၥၫ့ လအီၪဘၪနီၪ မိၥံၫဝ့ၫ တၭ, မိမၩမၧၩ့အၥၭ လၧအဆၧဂၭဂီၩ့ဖိၪ အဆၧ အၪအၪလ့ၬလီၫ.

1 ယဖိၪခွၫဧ့, န အ့ၪထိးနၥၭ လၧနထံၩနၥိၭ အဂး, န အ့ၪဖီၪ့ ၦအစူၪ လၧၦဂူၫဂၩ အဂးတၭ, 2 နဘၪယူၭ ဖျံၩခွၩ့ လၧနနိၭ အဆၧချဲၩ့ၥံၪ တၭ, နဘၪ ဆၧမၩန့နၧၩ လၧနနိၭ အဆၧချဲၩ့လဖၪလီၫ. 3 ဘိၩ့နဲၪ့ယီၩ, ယဖိၪခွၫဧ့, မၩဘဲၫယီၩတၭ, မၩဖီၩ့ဖျ့ၭ နနၫ့ဆါဒၪနဝ့ၫဘီၪ, အဂဲးဘဲၫယီၩ နလၩ့ဘၪယူၭ လၧနထံၩနၥိၭ အစီၩ့အမၩ့ အဖၧၩ့ယူၭတၭ, လ့ၩဘီၪ, ဆၪ့လၩ့နၥၭ နနၫ့ဆါဒၪနဝ့ၫ, ဒဲအၪ့ဂူၬ ကျ့ၭစၨၭဆီၪ့ လၧနထံၩနၥိၭဆံၭ. 4 ထီးဒုၭမံၫ နမ့ၬၥၪၥံၪ လဂ့ၩ, ဒဲထီးဒုၭမံၫမၪ နမ့ၬဖံၭ လဂ့ၩ. 5 မၩဖီၩ့ဖျ့ၭ နနၫ့ဆါဒၪနဝ့ၫ ဘဲၫခ့ၫဘၩ့မိ လၧၦအစူၪဖၧၩ့ အၥိၭ, ဒဲဘဲၫထိၪၥံၪလံၪၥံၪ လၧၦဖီၪ့ထိၪ အစူၪဖၧၩ့ အၥိၭနီၪ ဆံၭ. 6 ၦအကၠုၪ့ လဂၩဧ့, လ့ၩစိၩ လၧထုးအအီၪနီၪဘီၪ, ယိဆီၫ့မီၪ့ အဖၧၩ့ၥၭၥံၪနီၪတၭ, အီၪလၧဆၧကိၪ့ဘၪကိၪ့ၥ့ၪဆံၭ, 7 အဝ့ၫၥံၪ အၦဒိၪဖၭဒိၪ မွဲဂ့ၩ, ၦယိဝ့ၫ မွဲဂ့ၩ, ၦပၧၩ့ဝ့ၫ မွဲဂ့ၩ, လအီၪဘၪ လါနၫ့ဘိၩ, 8 တဲၩ့ဝဲၩ အဆၧအၪ့ဆၧအီၩ လၧဆၧခိအခၫ, ဒဲအီၪက့ၪကီၪ့ အဆၧအၪ့ လၧကူၭဘုၪအထီနီၪလီၫ. 9 ၦအကၠုၪ့ လဂၩဧ့, မွဲ နမိမံၫနၩ့ ဆံၭယံၬလဲၪ, မွဲနမိနၪ့ထၪ့ထဲၩ့နၥၭ ဆံၭယံၬခိၬလဲၪ. 10 မိမံၫ လဆံၭဆံၭ, မံၫမၪဒံၭ လဆံၭဆံၭ, ခါချံၭလၩ့ စူၪၥံၪ အီၪပွံၭဒၪခလူၬ လဆံၭဆံၭ; 11 တၭ နဆၧၡၪ့ဆၧယၬ မိဂဲၫ ဘဲၫၦထမျၬဆၧ အၥိၭ, ဒဲနဆၧကြၨၭန့ဘၪနီၪ ဘဲၫၦအီၪ လၧအစူၪဝဲၩၥံၪ လဂၩ အၥိၭနီၪလီၫ. 12 ၦလၧအလ့ၩဆၧ လၧဆၧအဘျံၭအဘျၪ အဖၧၩ့ လဂၩနီၪ, မွဲၦအအၧၩ့, ၦအၪ့ဂူၬ မၩဆီၪ့ဆၧ လဂ့ၩဘၪနီၪလီၫ. 13 အဝ့ၫဒၪ ဖျၭ အမ့ၬ, ချဲၩ့ဆၧ လၧအခၪ့ၥ့ၪ, ဒုၭနဲၪဆၧ လၧအစူၪနိၩ့ၥံၪ တၭ; 14 အၪ့လီၫဆၧ လၧအၥၭခံဖၧၩ့, ကၩ့ကၩ ဆၧအၧၩ့ ကိၭအဆၧၫ့အထီဒ့ၭ; အဝ့ၫဒၪ ဎွံၪ ဆၧအဲၪ့လိၬဆိၭချဲၩ့လီၫ. 15 မၩအၥၭဘဲၫနီၪတၭ အဆၧၡၪ့ဆၧနၭ မိလၩ့ဘၪရှုၭဝ့ၫတၭ; အဆၧဂၭဂီၩ့ မိဘၪရှုၭဝ့ၫ ထီးဆၧမၩဖီၩ့မၩဖျ့ၭၥ့ၪ နးမံၩ့အ့ၬ. 16 ဆၧလၧယဟိဝၩ ၥၭဂဲၫ့မ့ၬလဲၩဝ့ၫ အီၪ ဎူၫမံၩ့, ဒဲနွ့ၫမံၩ့အၥၭ အီၪက့ၪဝ့ၫ လၧၥၭလိၪလီၫ. 17 ၦအမ့ၬၥၪ ထၪ့ထီၫဝ့ၫ ၦအဖျ့ၩ ချဲၩ့ဆၧအဘျံၭအဘျၪ, ၦအစူၪ လၧအလူၫလၩ့ ၦအဆၧဒဲၩဘၭ လအီၪဘၪ အၥွံၪ, 18 ၦအၥၭကိၪ့ဝဲၩ ဆၧကိၪ့အအၧၩ့, ၦအခၪ့ဖျဲၪၥံၪ ဘဲၫၥိၭ အမိမၩ ဆၧအၧၩ့; 19 ၦလၧအၥၪထၪ့ ဆၧလတီၩဘၪ, ထိးအၥၭ အဘျံၭအဘျၪ; ဒဲၦလၧဎွံၪ ဆၧအဲၪ့လိၬဆိၭချဲၩ့ လၧၦထၧၫ့ဖုဝဲၥံၪ အကျၩနီၪလီၫ. 20 ယဖိၪခွၫဧ့, ထီးန့ဖံၭထၬ နဖါ အဆၧမၪလူၬလဖၪနီၪ ဆံၭ; ဒဲနမိ အဆၧၥီၪ့ဆၧၥၫ့နီၪ ထီးခွံၬၡိၭ လဂ့ၩ. 21 ဘဲၩ့ထၬ အဝ့ၫၥံၪ လၧနၥၭလီၩ့ လထံၪဎးလဘီၩ့ဎးဆံၭ; ဒဲစၧၩ့ထၬဝ့ၫ လၧနခိၬ အလီၩ့နီၪဆံၭ. 22 ထီးန အ့ၪလ့ၩဆၧတၭ, အဝ့ၫဒၪ မိၥိၫ့နၧၩတၭ; ထီးန အ့ၪမံၫနၩ့တၭ အဝ့ၫနီၪ မိခိၭယိနၧၩ; ထီးန အ့ၪနၪ့ထၪ့နၥၭ, အဝ့ၫနီၪ မိချဲၩ့ဒုၪ့နၧၩလီၫ. 23 အဂဲးဘဲၫယီၩ ဆၧမၪလူၬမွဲ မ့ၪဒိၩ့, ဒဲဆၧၥီၪ့ဆၧၥၫ့နီၪမွဲ ဆၧဖၩ့; ဒဲဆၧအၪ့ၥီၪ့ အဆၧၥီၪ့ထဲၩ့ၥၫ့ထဲၩ့နီၪမွဲ ဆၧမၧၫ့ အဖၧၩ့ၥၭတၭ; 24 ဘဲၫၥိၭ အမိခိၭထၬနၧၩ လၧၦမုၪအအၧၩ့နီၪ, လၧၦမုၪလၩ့မဲၩ အဖျ့ၩ ချဲၩ့မုၬနါဆၧလီၫ. 25 အဝ့ၫဒၪ အခံးဘၪဂၩ့ဂ့ၩနီၪ, ထီးၥၭကွံၩ လၧနၥၭခံဖၧၩ့ လဂ့ၩ; ထီးဖ့ၪလၫ့ အဝ့ၫဒၪ ဖီၪ့န့နၧၩ လၧအမ့ၬဖံၭၥံၪ လဂ့ၩ. 26 အဂဲးဘဲၫယီၩ လၧၦအ့ၭကံၫမုၪ အကၠီၩ့နီၪ ၦဘၪၡၪ့ဘၪနၭ ထီးအကိၪ အီၪန့ၫ လလီၪ့နီၪလီၫ. အ့ၪမွဲ ၦမုၪ လၧအအဲၪဘိၩ့အဝၩနီၪ အၪ့ဎူၫအၪ့ဎၬ ၦအၥၭမၧၫ့ လၧအမွဲ ဆၧလူဒိၪဎွ့ၩဒိၪနီၪလီၫ. 27 ၦလဂၩ အီၪက့ၪ မ့ၪ လၧအၥၭနၫ အဖၧၩ့တၭ, အကီၩ့အၥိၭ လခဲၩထၪ့ဘၪနီၪ, ဘၪမိၥ့ၪဧၪ. 28 ၦၡၩ ဂၭဖၬ လၧမ့ၪအၧၩ့ အဖၫ့ခိၪတၭ, အခၪ့ၥံၪ လခိဎီၩဘၪနီၪ, ဘၪမိၥ့ၪဧၪ. 29 ဘဲၫနီၪၥိၭဆ့ ၦၡၩ အ့ၪနုၬ လၧၦအီၪ လၧအနဲၩ့ထံၭလဂၩ အမၫ အအီၪတၭ; ကယဲ ၦလၧအထိၭဘၪၦမုၪနီၪ လဂၩလါလါ ဘၪမၪဝ့ၫ ကိၭဂၩဒ့ၭလီၫ. 30 ဆၧအၪ့ဂူၪ ထီးအၥၭဝံအၥၭ အဘိၩ့ဘၭနီၪ, အ့ၪအၪ့ဂူၪဆၧ ဘဲၫၥိၭ အမိဘျဲၩအၪ့ဝ့ၫတၭ, ၦယိဖၬခွံၬဝ့ၫ အ့ၬ; 31 တၭ ၦအ့ၪဒၪန့ဝ့ၫနီၪ, အဝ့ၫဒၪဘၪ ဖ့ၪထဲၩ့ဆၧ နွ့ၫစၩ, အဂံၪ့ ဒဲအစူၪလးခၪ့ခိၪ ထီးအလူၬနီၪ မိဘၪဖ့ၪထဲၩ့ဝ့ၫဒၪဆ့လီၫ. 32 ၦလဂၩ အ့ၪအဲၪဘိၩ့ ၦၡၩအမၫနီၪ, အီၪလၧအၥုၪ့ဆၭၥၭဆၭဆ့အ့ၬ; ၦလၧအမၩဝ့ၫနီၪ မၩဂၭဂီၩ့ အၥၭၡီၩ့ဒၪဝ့ၫဆ့လီၫ. 33 အဝ့ၫဒၪ မိန့ဘၪ ဆၧထးဝ့ၫ, ဒဲဆၧမ့ၬမဲတၭ, အဆၧဒုၪဒွ့ၪနီၪ ဆၧမိထူၭခွံၬဝ့ၫအ့ၬ. 34 အဂဲးဘဲၫယီၩ ဆၧၥၭကဲၪ့နီၪ မွဲၦဝၩ အဆၧၥၭထၪ့ဆီၪ့တၭ, လၧမုနံၩ ဖ့ၪဆၧၫ့ဆၧနီၪ အဝ့ၫဒၪ ယၫ့ၥၭဆၧအ့ၬ. 35 လၬဆီၪ့နီၪ အဝ့ၫ ထိးဆၧၫ့ဝ့ၫ နးမံၩ့အ့ၬ; နဖ့ၪလၫ့ဆၧ အၪအၪလ့ၬ လါနၫ့နီၪ, အုၩ့လၩ့ဝ့ၫ နးမံၩ့အ့ၬ.

1 ယဖိၪခွၫဧ့, ထီးန့ ယဆၧချဲၩ့လဖၪဆံၭ; ဒဲအီၪက့ၪကီၪ့ ယဆၧမၪလူၬၥံၪ လၧနအီၪဆံၭ. 2 ထီးန့ ယဆၧမၪလူၬၥံၪ တၭ, နမိမၧၫ့လီၫ. ဒဲအီၪက့ၪ ယဆၧၥီၪ့ဆၧၥၫ့ ဘဲၫမ့ၬၡၩ လၧနမ့ၬၥၪ အဖၧၩ့ အၥိၭနီၪဆံၭ. 3 ဘဲၩ့ထၬ အဝ့ၫၥံၪ လၧနစူၪနိၩ့ၥံၪ အလီၩ့, ကွ့ၭ အဝ့ၫၥံၪ လၧနၥၭ အပၪအလီၩ့နီၪဆံၭ. 4 စံၭ ဆၧကိၪ့ဘၪကိၪ့ၥ့ၪနီၪ, နမွဲ ယထၧၫ့ဖုဝဲမုၪ; ဒဲကိၭ ဆၧၥုၪ့ဆၭၥၭဆၭနီၪ လၧနဘူၭနထံးမုၪဆံၭ. 5 ဘဲၫၥိၭ အမိမၩဖီၩ့ဖျ့ၭနၧၩ လၧၦမုၪလၩ့မဲၩနီၪ, လၧၦလခီၫဘၩ့မုးမုၪ လၧအချဲၩ့မုၬနါဆၧ လၧအနိၭ အဆၧချဲၩ့ၥံၪ လီၫ. 6 အဂဲးဘဲၫယီၩ ယယိလၩ့ဆၧ လၧယဂံၪ့ အတရၫ့လံၩ လၧဆၧဆူၭဖၧၩ့တၭ, ယဒၪဘၪ လၧၦလမၩလိၪဘၪဆၧ အကျၩ; 7 လၧၦဖိၪၥၪခွၫၥံၪ အကျၩနီၪ, ယဒၪဘၪ ၦဖိၪၥၪခွၫ လဂၩ လၧအၥုၪ့ဆၭၥၭဆၭ လအီၪဘၪတၭ, 8 အဝ့ၫဒၪ လ့ၩ လၧဖၧၩ့ၥၭဘူၭ လၧၦမုၪ အီၪ အနိၪ့တၭ, လ့ၩစိၩ လၧအဝ့ၫဒၪအဂံၪ့; 9 လၧဆၧခံၭလၩ့မံၭမူၭ မုဂၪလၩ့အထီနီၪ, လၧဖိၭဖၫ့မု ဆၧခံၭနီၪ; 10 တၭ, ယိခွါ, ၦမုၪ အီၪလၧၦအ့ၭကံၫမုၪ အကီၩ့အၥိၭ, ဒဲအီၪလၧဆၧအၪ့လီၫ လၧအၥၭခံဖၧၩ့ လဂၩ, ဂဲၫထၪ့ ဒၪခီၩ့ အဝ့ၫဒၪ လီၫ. 11 ၦမုၪနီၪအလူၥီၫ မၩနၧၩ့ ထၧၫ့အၥၭတၭ; အခၪ့ၥံၪ အီၪဂုးခၧၫ့ လၧအဂံၪ့ဖၧၩ့အ့ၬ; 12 ဘၪလဖၧၫ့ဖၧၫ့ အီၪလၧဂံၪ့ဖၧၩ့, ဘၪလဖၧၫ့ဖၧၫ့ အီၪလၧဖၧၩ့ၥၭၥံၪ; ဒဲလၧနိၪ့ၥံၪ ကိၭစီၪ့ဒ့ၭနီၪ အီၪခိၭယိဂူၪဆၧလီၫ. 13 တၭ ဖီၪ့ထၬ ဖိၪၥၪခွၫနီၪ, အဲၪဂါဝ့ၫတၭ, လၧအမ့ၬလဲးနီၪ, စံၭအဝ့ၫဒၪ; 14 ဆၧဘိၪ့မၩမုၬမၩဎၩ့ဆၧ အီၪလၧယစူၪဖၧၩ့တၭ, မုဆၫလနံၩယီၩ ယမၩယူၭ ဆၧဆိၪလၩ့ယၥၭလဖၪနီၪ; 15 မၩအၥၭဘဲၫနီၪတၭ ယဂဲၫဆီးနၧၩ, ဘဲၫၥိၭ ယမိအၪ့ဎူၫအၪ့ဎၬ နမ့ၬတၭ, ယဒၪဘၪယူၭ နၧၩယူၭ; 16 ယဒၩလၩ့ယူၭ ယလးမံၫ လၧဆၧလုၬဘံၭဆၧ, ဆၭကံၪဝ့ၫ လၧအံဇံၭ အလူၪနီၪလီၫ. 17 ယဒုၭနၧၫ့မၧၫ့ ယလးမံၫ လၧမူၫရၫ့, ဒဲအကၠီၪ, ဒဲခဒၫရၫဆ့လီၫ. 18 ဂဲၫဘီၪ, မွဲပဘျဲၩအီၩၡီၩ့ ဆၧအဲၪ ထီးမုဆဲၪ့ထၪ့နီၪဆံၭ, ဒဲမုၬလၩလိၬပၥၭ လၧဆၧအဲၪ အဖၧၩ့နီၪဆံၭ. 19 အဂဲးဘဲၫယီၩ ဂံၪ့ကဆါ အီၪလၧအဖၧၩ့အ့ၬ; လ့ၩဆၧ လၧအယဲၩ့ တၭ; 20 လ့ၩဆိၬ စ့ၩအထိၪ့နီၪ, ထီးအ့ၪဘၪလၩဎွ့ၩအနံၩနီၪ မိဂဲၫထဲၩ့ထီၩ့ဝ့ၫဒၪလီၫ. 21 လၧအဆၧအၪ့လွ့ၫအၪ နီၪ, ဘိၭကၠၪန့ အဝ့ၫအၥၭတၭ, မၩဆီၪ့ဝ့ၫ လၧအနိၭဖျံၩ အဆၧချဲၩ့မုၬနါနီၪဆ့လီၫ. 22 အဝ့ၫဒၪ လ့ၩဖိၬအခဲၫ့ ချဲၫ့လ့ၬ ဘဲၫချီဖၫ လ့ၩ လၧဆၧမၩၥံၫအလး အၥိၭ, ဒဲဘဲၫၦအဂီၩ့ လဂၩ လၧဆၧအၪ့ၥီၪ့ဝ့ၫအလး အၥိၭတၭ; 23 ဘဲၫထိၪၥံၪလံၪၥံၪ လ့ၩစိၩ ချဲၫ့ချဲၫ့ လၧဖျံၩခွၩ့ အအီၪ အၥိၭနီၪ, ဘိၩ့ဖျါ လချုၭနုၬ ဖိးလၧအၥုၪ့ဖၧၩ့ဒံၭဘၪနီၪ, အဝ့ၫ ၥ့ၪယၫ လၧအမွဲ လၧအၥၭမၧၫ့ အဂးနီၪအ့ၬ. 24 မၩအၥၭဘဲၫနီၪတၭ, ဘိၩ့နဲၪ့ယီၩ, ဖိၪၥၪၥံၪ ဧ့, ခိၭနၪ ယလူဆံၭ; ဒိၭနၥံၪအနါ လၧယနိၭ အဆၧချဲၩ့လဖၪနီၪ ဆံၭ. 25 နၥၭနီၪ မွဲအထီးကၠၪစိၩအၥၭ လၧၦမုၪအဖၧၩ့ၥၭနီၪ လဂ့ၩ; ထီးဂၭဖျိၭနုၬ လၧအဝ့ၫဒၪ အဖၧၩ့ၥၭ အဖၧၩ့ လဂ့ၩ. 26 အဂဲးဘဲၫယီၩ ၦလၧအဝ့ၫဒၪ မၩလၩ့ထံၩဖါဝ့ၫ ဘၪထံၭဆၫနီၪ, မွဲၦအၪဂၩတၭ; ၦအဆီၪ့ လၧအဝ့ၫနီၪ မၩၥံၫဝ့ၫ ထီးအလူၬနီၪ, မွဲၦ အၪအၪလ့ၬဆ့လီၫ. 27 အဝ့ၫဒၪအဂံၪ့ မွဲဖၧၩ့ၥၭ ဖိးလၩ့ လၧဖျုဖၧၩ့တၭ, ဖိးလၩ့ဝ့ၫ လၧဆၧၥံၫ အဒူၭဖၧၩ့ၥံၪ လီၫ.

1 ဆၧကိၪ့ဘၪကိၪ့ၥ့ၪ ကိၭထၪ့ဆၧ မွဲအ့ၬဧၪ, ဒဲဆၧၥုၪ့ဖၭၥၭဖၭ ထုၭထၪ့ အလူနီၪ မွဲအ့ၬဧၪ. 2 ဆၧၫ့ထုၪ့ဝ့ၫ လၧဆၧအလးထၪ့ထီၫၥံၪ အဒၩ့ခိၪ လၧဖၧၩ့ၥၭနဲၩ့ ထီးအလး လၧဖၧၩ့ၥၭ အထါဖၧၩ့; 3 လၧတရၫ့ထံၭ, ထီးအလး လၧၦၡၩ လ့ၩနုၬဝ့ၫ လၧဒိၩ့ဖၧၩ့ လၧတရၫ့ၥံၪ အလးနီၪ, ကိၭၡၭထၪ့, စံၭဝ့ၫဒၪ, 4 ၦၡၩၥံၪ ဧ့, ယကိၭထၪ့ နၥံၪ, ဒဲယလူဘၪ ၦၡၩ အဖိၪခွၫၥံၪ လီၫ. 5 ၦလၧအလမၩလိၪဘၪဆၧၥံၪ ဧ့, မၩလိၪ ဆၧကိၪ့ၥ့ၪဆံၭ; ဒဲၦအဂီၩ့ၥံၪ ဧ့, အီၪလၧၥၭကိၪ့ဘၪကိၪ့ၥ့ၪနီၪဆံၭ. 6 ခိၭနၪဆံၭ, အဂဲးဘဲၫယီၩ ယမိချဲၩ့ဆၧ လၧအအီၪ လၧဆၧလၩဆၧဖၩ့ အဂဲးအကၠီၪ့; ဒဲယအၩ့ထၪ့ ယနိၭမွဲ လၧဆၧတီၩလဖၪ အဂးလီၫ. 7 အဂဲးဘဲၫယီၩ ယနိၭ မိဘၪချဲၩ့ ဆၧတီၩတီၩတၭ; ဆၧအၧၩ့ဆၧၥၫ့ မွဲယနိၭဖျံၩ အဆၧၥၭလိၪ လီၫ. 8 ယနိၭ အဆၧချဲၩ့ၥံၪ ထီးအလူၬ အီၪလၧဆၧတီၩဆၧလီၩ့ အဖၧၩ့; ဆၧကဲၪ့ကီၪ့ ဒဲဆၧအၪ့လီၫ အီၪလၧအဝ့ၫၥံၪ အဖၧၩ့ နးဆံၭအ့ၬ. 9 ဖျီၪထၪ့ဝ့ၫ ထီးအလူၬ လၧၦလၧအနၪၥ့ၪဆၧ အမ့ၬယၫနီၪ, ဒဲလီၩ့ဝ့ၫ လၧကယဲ ၦလၧအဒၪန့ ဆၧၥ့ၪယၫနီၪ အမ့ၬယၫလီၫ. 10 ဒိၭန့ ယဆၧၥီၪ့ဆၧၥၫ့ လၧကျိၪၥံၪစ့ၩၥံၪ အမ့ၬယၫ; ဒဲဆၧၥ့ၪယၫနီၪ ဆိၫနဲၪ့ ထီၫ့ဆံၫ့ဆ့ဆံၭ. 11 အဂဲးဘဲၫယီၩ ဆၧကိၪ့ဘၪကိၪ့ၥ့ၪမွဲ ဆၧဂ့ၩနဲၪ့ မနံၬထၫ့မျါၥံၪ, ဒဲကယဲ ဆၧမုၬဆၧလၩၥံၪ ထီးအလူၬနီၪ, ဆၧယိဎီၩ့ လၧအနီၪၥ့ၪ နးမံၩ့အ့ၬ. 12 ယဝ့ၫဒၪ, ယဆၧကိၪ့ဘၪကိၪ့ၥ့ၪ, အီၪဂုးခၧၫ့ လၧဆၧထီးလၩ့ၥၭ အဖၧၩ့, ဒဲဒၪန့ ဆၧဒုၭကိၪ့ၥ့ၪလဖၪ အဆၧၥ့ၪယၫ အဂဲးအကၠီၪ့လီၫ. 13 ဆၧၥၭမဲၪယဟိဝၩနီၪမွဲ ဆၧမ့ၬလဲၩၥၭဂဲၫ့ ဆၧအၧၩ့တၭ; ဆၧအီၪက့ၪထၪ့ထီၫအၥၭ, ဆၧမၩဖိၫလိၫအၥၭ, ဒဲဖၧၩ့ၥၭအၧၩ့, ဒဲနိၭအၪ့လီၫ ဆၧနီၪ, ယမ့ၬလဲၩၥၭဂဲၫ့လီၫ. 14 ဆၧဒုၭကိၪ့ဆၧ, ဒဲဆၧကိၪ့ဘၪကိၪ့ၥ့ၪ လၩ့ထံးလၩ့ဆ့ၭ နီၪ, မွဲယဆၧ; ဆၧၥုၪ့ဖၭၥၭဖၭ, ဒဲဆၧဂဲးဆၧဘၭမွဲ ယဆၧလီၫ. 15 စဎွၩၥံၪ ပၧၩ့ဆၧ လၧယကၠီၩ့; ဒဲၦဒိၪဖၭဒိၪၥံၪ စ့ၩရၫ့ ဆၧတီၩဆၧလီၩ့ လၧယကၠီၩ့ဆ့လီၫ. 16 ၦဒိၪဖၭဒိၪၥံၪ ပၧၩ့ဆၧ လၧယကၠီၩ့ ဒဲၦအီၪ လၧအလၩအဖၩ့, ဒဲကယဲ ၦစ့ၩရၫ့ဂၪ့ခိၪဖိၪၥံၪ ထီးအလူၬနီၪလီၫ. 17 ယအဲၪ ၦလၧအအဲၪယၧၩ တၭ; ၦလၧအအၪ့ဎူၫအၪ့ဎၬဆိၫယၧၩ မိဒၪန့ယၧၩ လီၫ. 18 ဆၧအစူၪလးအခၪ့ခိၪ ဒဲဆၧလၩဆၧဖၩ့; ဆၧလူဒိၪဎွ့ၩဒိၪ အီၪဂုးအီၪခၧၫ့ဝ့ၫ, ဒဲဆၧတီၩဆၧလီၩ့ၥံၪ အီၪလၧယအီၪလီၫ. 19 ယဆၧၥၪ ဂ့ၩနဲၪ့ ထီၫ့, မွဲမၬ, ထီၫ့ လၧဆၧမၩဆံၫ့ထၪ့ဝ့ၫနီၪ; ဒဲယဆၧအၪထၪ့နီၪ ဂ့ၩနဲၪ့ စ့ၩ လၧအဘၪ ဆၧရွံန့ဝ့ၫနီၪလီၫ. 20 ယလ့ၩဆၧ လၧဆၧတီၩဆၧလီၩ့ အဖၧၩ့ၥၭ, လၧဆၧစ့ၩရၫ့တီၩ အဖၧၩ့ၥၭၥံၪ လီၫ. 21 ဘဲၫၥိၭ ယမိဒုၭန့ၥၫ ၦလၧအအဲၪယၧၩ အဆၧန့ၥၫနီၪ, ဒဲအဆၧအီၪက့ၪကီၪ့ အလးလဖၪနီၪ, ယမိမၩဎွ့ၩထၪ့ဆ့လီၫ. 22 ယဟိဝၩ မၩန့ထၬယၧၩ လၧအဖၧၩ့ၥၭ အခၪ့ထံၭ, လၧအဆၧမၩ လၧဖျိၩ့ လချုၭ အီၪဒံၭဘၪနီၪလီၫ. 23 ယ ဘၪဆၧဂုၪယၧၩ လၧဆၧအဆိၩဆိၩအကၠၪကၠၪ လၧအခၪ့ထံၭနီၪ, လၧဆၧအဆၧၫ့အထီ ဂၪ့ခိၪ လချုၭ ကဲၪထၪ့ဒံၭဘၪနီၪလီၫ. 24 လၧထံၫယိၬၥံၪ လချုၭ အီၪဒံၭဘၪနီၪ, ဆၧဆီၫ့အီၪန့ယၧၩ; ဘိၩ့အဆၧၫ့အထီ လၧထံၫထၪ့ဖျိၭၥံၪ အီၪဒံၭ နးစီၪ့ဒံၭအ့ၬ. 25 လၧခိၪလီၩ့ၥံၪ လချုၭ အီၪလၧအလးဒံၭဘၪ, လၧစီၩ့ခိၪၥံၪ လချုၭ အီၪဒံၭဘၪနီၪ ဆၧဆီၫ့အီၪန့ယူၭ ယၧၩယူၭလီၫ. 26 အဆၧၫ့အထီ လၧအလတဲၩ့လၩ့ဒံၭဘၪ ဂၪ့ခိၪ မွဲဂ့ၩ, ဆံၬၥံၪနၩၥံၪ မွဲဂ့ၩ, ဒဲဂၪ့ခိၪ လၧၦၡၩ အီၪဝ့ၫအလးနီၪ, န့ၫလလီၪ့ အခၪ့ထံၭနီၪ, အီၪဒံၭဆ့အ့ၬ. 27 လၧအတဲၩ့ဝဲၩ မူၭခိၪၥံၪ ယအီၪ ထီးနီၪ, အဆၧၫ့အထီ လၧအမၩ ဆၧဝၩ့ဒၩ့ လၧထံၫယိၬ အဖၫ့ခိၪနီၪလီၫ. 28 လၧအအီၪက့ၪဂုးခၧၫ့ အဆၧအုၪ့ လၧထၭနီၪ, လၧအမၩဆီၪ့ထၪ့ ထံၫယိၬ အဆၧထၪ့ဖျိၭနီၪလီၫ. 29 လၧအအီၪက့ၪ မၫဆမံၭ အနဲၩ့ထံၭနီၪ, ဘဲၫၥိၭ အထံၫၥံၪ ထီးခၫ့ဖၬ အဆၧမၪလူၬနီၪ လဂ့ၩ; ထီးအအီၪက့ၪလၩ့ ဂၪ့ခိၪ အခၪ့ထံၭလဖၪနီၪ; 30 ယအီၪလၧအဝ့ၫဒၪ ဘဲၫၦဒိၪထၪ့ လၧအနဲၩ့ထံၭ အၥိၭနီၪ, လနံၩဘၪလနံၩ, လနံၩဘၪလနံၩ, ယမွဲ အဝ့ၫဒၪ အဆၧမုၬလၩ, ၥုၪ့ထိၬၥၭထိၬ လၧအမ့ၬယၫ လထံၪဎးလဘီၩ့ဎး တၭ; 31 မုၬလၩယၥၭ ဘဲၫနီၪ လၧအဝ့ၫဒၪ အဂၪ့ခိၪ လၧၦၡၩ အီၪဝ့ၫအလး, ဒဲယဆၧၥုၪ့ဎွံၫၥၭယီၫနီၪ အီၪလၧၦၡၩ အဖိၪခွၫၥံၪ အကျၩလီၫ. 32 အခိးမွဲဘိၩ့နဲၪ့ယီၩ, ဖိၪၥၪၥံၪ ဧ့, ခိၭနၪ ယလူဆံၭ; အဂဲးဘဲၫယီၩ ၦလၧအထီးန့ ယဖၧၩ့ၥၭၥံၪနီၪ ဘၪဆိၪဂ့ၩဝ့ၫလီၫ. 33 ခိၭနၪ ဆၧၥီၪ့လိၪ, ဒဲအီၪလၧဆၧကိၪ့ဘၪကိၪ့ၥ့ၪနီၪတၭ, ထီးခွံၬၡိၭခွံၬ လဂ့ၩ. 34 ၦလဂၩ လၧအခိၭနၪ ယလူ, ဘဲၫၥိၭ အမိခိၭဆၧ ၥံၫ့ၥံၫ့နံၩ လၧယတရၫ့ထံၭ, ဒဲအီၪခိၭဆၧ လၧယတရၫ့ထုၪ့ၥံၪ အဂၩ့ထံၭနီၪ, ဘၪဆိၪဂ့ၩဝ့ၫလီၫ. 35 အဂဲးဘဲၫယီၩ ၦလၧအဒၪန့ယၧၩယီၩ ဒၪန့ ဆၧမၧၫ့, ဒဲမိဘၪ ယဟိဝၩ အခိးအတၩနီၪလီၫ. 36 အ့ၪမွဲ ၦလၧအလဒၪန့ဘၪယၧၩတၭ, အဝ့ၫဒၪ မၪဘၪ အၥၭဒၪဝ့ၫတၭ, ကယဲ ၦလၧအမ့ၬလဲၩၥၭဂဲၫ့ယၧၩနီၪ အဲၪ ဆၧၥံၫ ကိၭဂၩဒ့ၭလီၫ.

1 ဆၧကိၪ့ဘၪကိၪ့ၥ့ၪ မၩထၪ့ယူၭ အဂံၪ့ယူၭ; တဲၩန့ယူၭ အထုၪ့ နွ့ၫထုၪ့ယူၭ. 2 အဝ့ၫဒၪ မၩၥံၫယူၭ အဆၧဖိၪဆၧဎါၥံၪ, လဲၩဎုၬယူၭ အစဘံၭထံၫနီၪ, မွဲမၬ. တဲၩ့ဝဲၩယူၭ အစပွဲယူၭ. 3 အၪ့မၧၫ့လၩ့ယူၭ အဖိၪၥၪမုၪၥံၪ တၭ, လၧဒိၩ့ အဆၧထၪ့ထီၫထုၬ အလးလဖၪ, ကိၭၡၭထၪ့, စံၭဝ့ၫဒၪ; 4 ၦလၧအလမၩလိၪဒံၭဘၪဆၧနီၪ, မွဲ အကၠၪထဲၩ့အၥၭ လၧယီၩဘီၪ; ၦလၧအၥုၪ့ဖၭၥၭဖၭ လအီၪဘၪနီၪ, အဝ့ၫဒၪ စံၭအဝ့ၫ, 5 ဂဲၫဘီၪ, အၪ့ ယဆၧအၪ့တၭ, အီၩ စဘံၭထံၫ လၧယလဲၩဎုၬနီၪဆံၭ. 6 စဲၪ့ဒၪခွံၬ ဆၧအဂီၩ့ၥံၪ တၭ, မၧၫ့ထၪ့ဝ့ၫဆံၭ; ဒဲလၧၥုၪ့ဖၭၥၭဖၭ အဖၧၩ့ၥၭနီၪ, ဖိၬဒၪခလူၬ လၧယၫဆံၭ. 7 ၦလၧအအၪ့ၥီၪ့ ၦလဂၩ လၧအဒုၪဒွ့ၪဆၧနီၪ, န့ဘၪ ဆၧမ့ၬမဲ လၧအနၫ့ဆါဒၪဝ့ၫ အဂးတၭ; ၦလၧအအၪ့ၥီၪ့ ၦအအၧၩ့နီၪ, န့ဘၪ ဆၧမဲၪၥၧၫ့မဲၪဝီၩ လၧအနၫ့ဆါဒၪဝ့ၫ အလီၩ့နီၪလီၫ. 8 ၦလၧအဒုၪဒွ့ၪဆၧနီၪ, ထီးအၪ့ၥီၪ့ လဂ့ၩ, မိမ့ၬလဲၩ ဘၪခိၬနၧၩ; အၪ့ၥီၪ့ ၦကိၪ့ဘၪကိၪ့ၥ့ၪနီၪတၭ, အဝ့ၫ မိအဲၪနၧၩလီၫ. 9 ဖ့ၪလၫ့ဆၧ လၧၦအကိၪ့ဘၪကိၪ့ၥ့ၪတၭ, အဆၧကိၪ့ မိအၪထၪ့ဝ့ၫ, ၥီၪ့ထဲၩ့ၥၫ့ထဲၩ့ ၦအတီၩအလီၩ့တၭ, အဆၧၥ့ၪယၫ မိအၪထၪ့ဝ့ၫဒၪလီၫ. 10 ဆၧၥၭမဲၪယဟိဝၩနီၪမွဲ ဆၧကိၪ့ဘၪကိၪ့ၥ့ၪ အခၪ့ထံၭ, ဒဲဆၧၥ့ၪယၫ ၦဆံၫ့ဎံၪ လဂၩနီၪ, မွဲဆၧၥုၪ့ဖၭၥၭဖၭလီၫ. 11 အဂဲးဘဲၫယီၩ နမုနံၩမုနၩၥံၪ မိအၪထၪ့ လၧယကၠီၩ့တၭ; ဒဲဆၧမၧၫ့ အနံၪ့ၥံၪလၩၥံၪ မိဘၪ ဆၧအီၪက့ၪ အၪထၪ့ လၧနဂးလီၫ. 12 န အ့ၪအီၪလၧဆၧကိၪ့ဘၪကိၪ့ၥ့ၪနီၪ, မွဲနဆၧကိၪ့ အီၪလၧနနၫ့ဆါဒၪနဝ့ၫ အဂး; ဒဲန အ့ၪဒုၪဒွ့ၪဆၧနီၪ, နဘၪထိးန့ၫ နနၫ့ဆါဒၪ နဝ့ၫလီၫ. 13 ၦမုၪအဂီၩ့နီၪ ၥူၭဝ့ၫတၭ, အၥၭ လဖၭဘၪနီၪ, ၥ့ၪယၫဆၧ နးမံၩ့အ့ၬ; 14 ဆၧၫ့နၩ့ လၧအဂံၪ့ အတရၫ့ဖၧၩ့, လၧဒိၩ့ အလးထၪ့ထီၫၥံၪ အဆၧၫ့နၩ့အလးနီၪ; 15 ဘဲၫၥိၭ အမိကိၭထၪ့ ၦလၧအလဲးလီၩ့ လၧဖၧၩ့ၥၭနီၪ, လၧအဖိၬ အဖၧၩ့ၥၭဒၪဝ့ၫ လီၩ့လီၩ့နီၪလီၫ. 16 တၭ စံၭဝ့ၫဒၪ, ၦလၧအလမၩလိၪဘၪဆၧ လဂၩနီၪ, မွဲနကၠၪထဲၩ့နၥၭ နုၬလၧယီၩဘီၪ, ဒဲၦလၧအၥုၪ့လဖၭ အၥၭလဖၭဘၪ လဂၩနီၪ, အဝ့ၫဒၪ စံၭအဝ့ၫ; 17 ထံၫၥံၪ လၧဆၧအၪ့ဂူၪန့ဝ့ၫနီၪ ဆၧၫ့ဝ့ၫဒၪတၭ, ကိၪ လၧအအီၪၥူၪနီၪမွဲ ဆၧအွံၪလီၫ. 18 ၦလဂၩနီၪ လၥ့ၪယၫဘၪ လၧၦအလၩၥံၪ အီၪထီးနီၪ, ဒဲၦလၧၦမုၪနီၪ ကိၭန့ဝ့ၫလဖၪ အီၪလၧဖျုဖၧၩ့လီၫ.

1 ဖိၪခွၫ အီၪလၧဆၧကိၪ့ၥ့ၪနီၪ ဒုၭၥုၪ့ထိၬၥၭထိၬ အဖါ တၭ; အ့ၪမွဲ ဖိၪခွၫအဂီၩ့နီၪ မွဲအမိ အဆၧၥုၪ့အုၭၥၭအုၭ လီၫ. 2 ဆၧအၧၩ့ဆၧၥၫ့ အဆၧအီၪက့ၪကီၪ့နီၪ န့ကၩဆၧ နးမံၩ့အ့ၬ; အ့ၪမွဲ ဆၧတီၩဆၧလီၩ့ မၩဖီၩ့မၩဖျ့ၭ ဆၧၥံၫ လီၫ. 3 ၦအတီၩအလီၩ့နီၪ ယဟိဝၩ ဒုၭၥၭဝံလၩ့ဘဲၩအ့ၬ; အ့ၪမွဲ ၦလတီၩလလီၩ့ဘၪ အဆၧၥၭကွံၩနီၪ, ခွံၬၡိၭခွံၬဝ့ၫဒၪလီၫ. 4 ၦလၧအမၩဆၧ လၧအစူၪကၠုၪ့အၥၭနီၪ ဘၪၡၪ့ဘၪယၬ; အ့ၪမွဲ ၦအဎၭအစူၪနီၪ ဒုၭကဲၪထၪ့ ဆၧလူဒိၪဎွ့ၩဒိၪလီၫ. 5 ၦလၧအအၪ့ထုၫ့ကီၪ့ဆၧ လၧဆၧခိခၫနီၪ မွဲ ဖိၪခွၫ အီၪလၧဆၧကိၪ့ၥ့ၪ; အ့ၪမွဲ ၦလၧအမံၫမၪဝ့ၫ လၧကူၭဆၧအထီနီၪ, မွဲဖိၪခွၫ လၧအဒုၭအီၪထၪ့ ဆၧမ့ၬမဲလီၫ. 6 ဆၧဆိၪဂ့ၩၥံၪ အီၪလၧၦတီၩၦလီၩ့ အခိၪဎွံၪလီၩ့; အ့ၪမွဲ ၦလတီၩလလီၩ့ဘၪအနိၭ မၩဘံၭခွံၬ ဆၧအၪ့ဂူၬမၩဆီၪ့လီၫ. 7 ၦအတီၩအလီၩ့ အဆၧနၪ့ထၪ့ထဲၩ့နီၪ, ဘၪဆိၪဂ့ၩဝ့ၫ; အ့ၪမွဲ ၦလတီၩလလီၩ့ဘၪ အမံၩ့နီၪ, မိအုၪဝ့ၫဒၪ လီၫ. 8 ၦလၧအၥၭ အီၪလၧဆၧကိၪ့ၥ့ၪနီၪ, မိထိးဆၧၫ့ ဆၧမၪလူၬၥံၪ ; အ့ၪမွဲ ၦအဂီၩ့ ချဲၩ့ကြၩ့ထမး ဆၧနီၪ မိလၩ့ထံၩဖါဝ့ၫဒၪလီၫ. 9 ၦလၧအလ့ၩဆၧ လီၩ့လီၩ့နီၪ, လ့ၩဝ့ၫ ဂုးဂုးခၧၫ့ခၧၫ့; အ့ၪမွဲ ၦလၧအမၩကဲၪ့ အဖၧၩ့ၥၭၥံၪ နီၪ, ဆၧမိဒုၭဖျီၪထၪ့ဝ့ၫဒၪလီၫ. 10 ၦလၧအဖျၭအမ့ၬနီၪ ဒုၭၥုၪ့အုၭၥၭအုၭဆၧ; ဒဲၦအဂီၩ့ ချဲၩ့ကြၩ့ထမးဆၧနီၪ မိလၩ့ထံၩဖါဝ့ၫဒၪလီၫ. 11 ၦတီၩၦလီၩ့အနိၭနီၪ မွဲထံၫမၧၫ့ အဖၧၩ့တၭ; အ့ၪမွဲ ၦလတီၩလလီၩ့ဘၪအနိၭ မၩဘံၭခွံၬ ဆၧအၪ့ဂူၬမၩဆီၪ့လီၫ. 12 ဆၧမ့ၬလဲၩၥၭဂဲၫ့နီၪ ထိၪဂဲၩထၪ့ ဆၧအဲၪ့လိၬဆိၭချဲၩ့; အ့ၪမွဲ ဆၧအဲၪဆၧကွံၩ မၩဘံၭခွံၬ ဆၧမၪ ထီးအလူၬလီၫ. 13 ၦလၧအအီၪ လၧအၥုၪ့ဖၭၥၭဖၭနီၪ, ၦဒၪန့ ဆၧကိၪ့ဘၪကိၪ့ၥ့ၪ လၧအနိၭဖျံၩလဖၪ အလီၩ့; အ့ၪမွဲ ၦလၧအၥုၪ့ဖၭအၥၭဖၭ လအီၪဘၪနီၪ, နိၪဖျ့ၪ အီၪလၧအချိၫ့ခိၪ အဂးလီၫ. 14 ၦကိၪ့ၥ့ၪလဖၪ အီၪက့ၪကီၪ့ အဆၧၥ့ၪယၫ; အ့ၪမွဲ ၦအဂီၩ့အနိၭ လၩ့ဘူၭ ဆၧဂၭဂီၩ့ဂၭစၪလီၫ. 15 ၦ၁ထံၫ အစူၪလးခၪ့ခိၪနီၪ, မွဲအဒိၩ့ဂုးခၧၫ့ဝ့ၫတၭ; ၦၡၪ့ဖိၪယၬဖိၪ အဆၧဂၭဂီၩ့နီၪ, မွဲအဆၧၡၪ့ဆၧယၬ လီၫ. 16 ၦအတီၩအလီၩ့ အလံၩ့အလဲၫနီၪ, မွဲဆၧမၧၫ့တၭ; ၦလတီၩလလီၩ့ဘၪ အဆၧအၪထၪ့နီၪ, မွဲဆၧဒဲၩဘၭ လီၫ. 17 ၦလၧအထီးန့ ဆၧၥီၪ့ဆၧၥၫ့နီၪ, မွဲဆၧမၧၫ့ အဖၧၩ့ၥၭ တၭ; အ့ၪမွဲ ၦလၧအစဲၪ့ဒၪခွံၬ ဆၧအၪ့ၥီၪ့နီၪ, ဒုၭဂၭဖျိၭဆၧလီၫ. 18 ၦလၧအချုၬဘံၭ ဆၧၥုၪ့ထၪ့ၥၭဂဲၫ့ လၧနိၭဖျံၩ အဘျံၭအဘျၪနီၪ, ဒဲၦလၧအဒုၭဂၧၫ့ထၪ့ၥၩလၩ့ ဆၧပရၧၫ့အအၧၩ့နီၪ, မွဲၦအဂီၩ့လီၫ. 19 လၧဆၧချဲၩ့ အၪထံၪ အကျၩနီၪ, ဆၧအမၪ လၡၩဘၪ တၭ; အ့ၪမွဲ ၦလၧအပဒၩ့ အနိၭဖျံၩၥံၪ နီၪ, မွဲၦကိၪ့ၥ့ၪ လီၫ. 20 ၦအတီၩအလီၩ့ အဖျ့ၩနီၪ, မွဲစ့ၩ လၧဆၧရွံန့ဝ့ၫ; ၦလတီၩလလီၩ့ဘၪ အၥၭနီၪ, အဎွ့ၩ ၡၩခိၬလီၫ. 21 ၦတီၩၦလီၩ့ အနိၭဖျံၩၥံၪ ဒုၭအၪ့ ၦအၪဂၩ; အ့ၪမွဲ ၦအဂီၩ့ၥံၫဝ့ၫ လၧအၥုၪ့လဖၭ အၥၭလဖၭဘၪ အကၠီၩ့ လီၫ. 22 ယဟိဝၩ အဆၧဆိၪဂ့ၩနီၪ, ဒုၭအီၪထၪ့ ဆၧလူဒိၪဎွ့ၩဒိၪတၭ; အဝ့ၫဒၪ အီၪက့ၪဎုၬ ဆၧၥုၪ့အုၭၥၭအုၭ လၧအနီၪဆ့အ့ၬ. 23 ၦအဂီၩ့ မုၬလၩအၥၭ လၧအမၩ ဆၧအၧၩ့နီၪတၭ; အ့ၪမွဲ ၦၥုၪ့ဖၭၥၭဖၭ လဂၩနီၪ, အီၪလၧဆၧကိၪ့ဘၪကိၪ့ၥ့ၪလီၫ. 24 ၦလတီၩလလီၩ့ဘၪ အဆၧၥၭမဲၪနီၪ, မိဘၪအနၫ့ဆါဒၪဝ့ၫ အလီၩ့တၭ; အ့ၪမွဲ ၦတီၩၦလီၩ့ အဆၧဆိၫ့န့ဘၪ နီၪ, ယွၩ မိဖ့ၪလၫ့ဝ့ၫဒၪလီၫ. 25 ဘဲၫလံၩ၁ဝံၭ လ့ၩဖီၩ့ခွံၬဝ့ၫ အၥိၭနီၪ, ဘဲၫနီၪၥိၭ ၦလတီၩလလီၩ့ဘၪ အီၪလၧၩ့အ့ၬ; အ့ၪမွဲ ၦတီၩၦလီၩ့နီၪ, မွဲဆၧအခၪ့ထံၭ အဆိၩအကၠၪလီၫ. 26 ဘဲၫဆၧဆဲၪ့ထံၫ လၧၥွၫၥံၪ အဂး အၥိၭ, ဒဲဘဲၫမ့ၪခူၪ လၧမ့ၬၥၪၥံၪ အဂး အၥိၭနီၪ; ၦအကၠုၪ့ လဂၩနီၪ မွဲ ဘဲၫနီၪၥိၭ လၧၦလၧအအၪ့မၧၫ့ဝ့ၫ အဂး ဆ့လီၫ. 27 ဆၧၥၭမဲၪယဟိဝၩ မိဒုၭအၪထၪ့ မုနံၩမုနၩလဖၪ; အ့ၪမွဲ ၦလတီၩလလီၩ့ဘၪ အနံၪ့အလၩၥံၪ မိလၩ့ၡၩ လခီၫလီၫ. 28 ၦအတီၩအလီၩ့ အဆၧယိလါနီၪ, မွဲဆၧၥုၪ့ထိၬၥၭထိၬ; အ့ၪမွဲ ၦလတီၩလလီၩ့ဘၪ အဆၧယိလါနီၪ မိလၩ့မါဝ့ၫဒၪလီၫ. 29 ယဟိဝၩ အဖၧၩ့ၥၭနီၪ, မွဲထိၬ လၧၦတီၩၦလီၩ့ အဂး, အ့ၪမွဲ ကဲၪ ဆၧဂၭဂီၩ့ လၧၦမၩအၧၩ့ဆၧ အဂးလီၫ. 30 အဆိၩဆိၩအကၠၪကၠၪနီၪ, ၦအတီၩအလီၩ့ ၥုၭဘၪ အလးအ့ၬ; အ့ၪမွဲ ၦလတီၩလလီၩ့ဘၪနီၪ မိအီၪဘၪ လၧထံၫၥံၪခးၥံၪ အဖၧၩ့အ့ၬ. 31 ၦအတီၩအလီၩ့အနိၭ ဒုၭအီၪထၪ့ ဆၧကိၪ့ဘၪကိၪ့ၥ့ၪ; အ့ၪမွဲ ဆၧအၪ့လီၫအဖျ့ၩနီၪ မိဘၪ ဆၧထ့ၭထၪ့ခွံၬဝ့ၫလီၫ. 32 ၦအတီၩအလီၩ့ အနိၭဖျံၩၥံၪ ၥ့ၪယၫဆၧ လၧအဘၪ ဆၧအၥၭ; အ့ၪမွဲ ၦလတီၩလလီၩ့ဘၪ အနိၭ ချဲၩ့အၪ့လီၫဆၧလီၫ.

1 ခံၫ့အၪ့လီၫဆၧနီၪ, မွဲဆၧၥၭလိၪ လၧယဟိဝၩ အမ့ၬယၫ; အ့ၪမွဲ ခံၫ့ၥၪအဘၪနီၪ, မွဲဆၧမုၬလၩ လၧအမ့ၬယၫ လီၫ. 2 ထီးၥၭထၪ့ထီၫ အ့ၪဂဲၫနီၪ, ဆၧမ့ၬမဲ ဂဲၫဆ့; အ့ၪမွဲ ၦလၧအဆၪ့လၩ့အၥၭနီၪ, အီၪလၧဆၧကိၪ့ဘၪကိၪ့ၥ့ၪ လီၫ. 3 ၦအတီၩအလီၩ့ အၥၭတီၩနီၪ မိၥိၫ့ဝ့ၫဒၪတၭ; အ့ၪမွဲ ၦမၩမၪဆၧလဖၪ အဆၧအၪ့လီၫဝ့ၫနီၪ, မိမၩဂၭဂီၩ့ အဝ့ၫၥံၪ လီၫ. 4 ထီးဆၧၥၭထၪ့အမုနံၩနီၪ, ဆၧလူဒိၪဎွ့ၩဒိၪ န့ကၩဆၧ နးမံၩ့အ့ၬ; အ့ၪမွဲ ဆၧတီၩဆၧလီၩ့ မၩဖီၩ့မၩဖျ့ၭခွံၬ လၧဆၧၥံၫလီၫ. 5 ၦလၧၫ့လၧၫ့ဎွ့ၩဎွ့ၩ အဆၧတီၩဆၧလီၩ့နီၪ မိမၩပျၩ့ အဖၧၩ့ၥၭ; အ့ၪမွဲ ၦလတီၩလလီၩ့ဘၪနီၪ မိလၩ့ထံၩဖါ လၧအဆၧအၧၩ့ အကၠီၩ့လီၫ. 6 ၦလၧအၥၭဆုးလီၩ့နီၪ အဆၧတီၩဆၧလီၩ့ မိမၩဖီၩ့ဖျ့ၭဝ့ၫ အ့ၪမွဲ ၦမၩမၪဆၧလဖၪနီၪ, မိဘၪ ဆၧဖီၪ့ထၬဝ့ၫ လၧအနၫ့ဆါဒၪဝ့ၫ အဆၧအၧၩ့ဆၧၥၫ့ အဖၧၩ့လီၫ. 7 ထီးၦလတီၩလလီၩ့ဘၪ အ့ၪၥံၫနီၪ ဆၧယိလါ လၩ့မါဝ့ၫတၭ; မွဲမၬ, ဆၧအၧၩ့ဆၧၥၫ့ အဆၧယိလါနီၪ ဂၭဂီၩ့ဝ့ၫဒၪလီၫ. 8 ၦတီၩၦလီၩ့ဘၪ ဆၧမၩဖီၩ့မၩဖျ့ၭယူၭ လၧဆၧခိဆၧဝီၩတၭ; ၦလတီၩလလီၩ့ဘၪ ဂဲၫနုၬဘၪ လၧအဝ့ၫဒၪ အလးလီၫ. 9 ၦလၧအစံၪစၪဝ့ၫနီၪ လၧအနိၭ အကၠီၩ့ မၩဂၭဂီၩ့ အထံၩအၥိၭ; အ့ၪမွဲ လၧဆၧၥ့ၪယၫ အကၠီၩ့နီၪ, ၦတီၩၦလီၩ့ဘၪ ဆၧမၩဖီၩ့မၩဖျ့ၭဝ့ၫဒၪလီၫ. 10 ထီးၦတီၩၦလီၩ့ အ့ၪန့ဘၪ ဆၧဂ့ၩဆၧဘွၩနီၪ, ဒိၩ့ဖိၪၥံၪ ၥုၪ့ထိၬၥၭထိၬတၭ; ထီးၦလတီၩလလီၩ့ဘၪနီၪ အ့ၪထီၩ့ လၧဆၧဂၭဂီၩ့တၭ, ဆၧကိၭၡၭထၪ့ ၥၭထိၬဝ့ၫ လီၫ. 11 ဒိၩ့နီၪ ဘၪ ဆၧအီၪက့ၪထၪ့ထီၫဝ့ၫ လၧၦအၥၭဆုးလီၩ့ၥံၪ အဆၧဆိၪဂ့ၩ အကၠီၩ့; အ့ၪမွဲ ဘၪ ဆၧရိလၩ့ခွံၬဝ့ၫ လၧၦအၧၩ့ၥံၪ အနိၭ အကၠီၩ့လီၫ. 12 ၦလၧအမၩကြၩ့ထမး ၦအီၪလၧအနဲၩ့ထံၭနီၪ, အၥုၪ့ဖၭၥၭဖၭ အီၪအ့ၬ; အ့ၪမွဲ ၦလၧအၥ့ၪယၫဆၧနီၪ အီၪလၩ့မါပံၭလီၫ. 13 ၦလၧအလ့ၩချဲၩ့ခဲၪဆၧနီၪ, မွဲၦဒုၭဖျီၪထၪ့ ဆၧအီၪၥူၪၥံၪ ; အ့ၪမွဲ ၦအၥၭတီၩ လဂၩနီၪ, အီၪက့ၪၥူၪခွံၬဆၧ လီၫ. 14 ထီးဆၧၥိၫ့ဝ့ၫ အ့ၪလအီၪဘၪနီၪ, ၦခမျၧးၥံၪ လၩ့ထံၩဖါဝ့ၫ; အ့ၪမွဲ လၧၦဒုၭကိၪ့ဆၧ အီၪအၪဂၩ အဖၧၩ့နီၪ, ဆၧဂုးဂုးခၧၫ့ခၧၫ့ အီၪဝ့ၫဒၪလီၫ. 15 ၦလၧအထိးအၥၭ လၧၦလခီၫဘၩ့မုးဖိၪ အဂးနီၪ, မိဘၪ ဆၧအၧၩ့တၭ; အ့ၪမွဲ ၦလၧအၥၭဂဲၫ့ ဆၧထိးအၥၭ လၧဂူၫဂၩ အဂးနီၪ အီၪဂုးခၧၫ့ဝ့ၫဒၪလီၫ. 16 ၦမုၪ အဂ့ၩအဘၪနီၪ, န့ဘၪ ဆၧလၩဖၩ့, ဘဲၫၦဆီၪ့ အၪ့ဂူၬန့ဘၪ ဆၧအလူဒိၪဎွ့ၩဒိၪ အၥိၭနီၪလီၫ. 17 ၦယၫ့ၥုၪ့ယၫ့ၥၭဆၧ လဂၩနီၪ, မၩ ဆၧဂ့ၩ လၧအၥၭဒၪဝ့ၫ အဂး; အ့ၪမွဲ ၦမၩခိမၩဝီၩဆၧနီၪ, မၩၡၪ့မၩနၭလၩ့ အဖံၭအယၪဒၪဝ့ၫလီၫ. 18 ၦလတီၩလလီၩ့ဘၪနီၪ မၩဆၧ လၧအလံၩ့အလဲၫ အၪ့လီၫဆၧ အဂး, အ့ၪမွဲ ၦလၧအဎွံၪ ဆၧတီၩဆၧလီၩ့ နီၪ, မွဲလၧအလံၩ့အလဲၫ တီၩဝ့ၫ အဂးလီၫ. 19 ဘဲၫနီၪၥိၭ ဆၧတီၩဆၧလီၩ့ မွဲလၧဆၧမၧၫ့ အဂးတၭ; ၦလၧအဖိၬ ဆၧအၧၩ့ အခဲၫ့နီၪ, မွဲလၧအဆၧၥံၫဒၪဝ့ၫ အဂးလီၫ. 20 ၦလၧအၥၭကဲၪ့နီၪ, မွဲယဟိဝၩ အဆၧၥၭလိၪ; အ့ၪမွဲ ၦလၧအဖၧၩ့ၥၭဆုးလီၩ့ဝ့ၫနီၪ, မွဲဆၧဘၪအၥၭလီၫ. 21 စူၪဖီၪ့ထၬ လါနၫ့စူၪနီၪ, ၦအၧၩ့ အဆၧဒဲၩဘၭ ဖီၩ့ဖျ့ၭ အ့ၬ; အ့ၪမွဲ ၦအတီၩအလီၩ့ အချံၫအၥၪ ဘၪ ဆၧဖီၩ့ဖျ့ၭဝ့ၫဒၪလီၫ. 22 ၦမုၪ အီၪလၧအဎံၫအလၩတၭ, အဆၧကိၪ့ လအီၪဘၪနီၪ, မွဲဘဲၫဆၧခွၩ့ထီၫ့ လၧထိၭ အနၫဖၧၩ့ အၥိၭနီၪလီၫ. 23 ၦတီၩၦလီၩ့ အဆၧဆိၫ့န့ဘၪနီၪ, မွဲန့ၫ ဆၧအဂ့ၩ; အ့ၪမွဲ ၦလတီၩလလီၩ့ဘၪ အဆၧယိလါနီၪ, မွဲဆၧၥၭထၪ့လီၫ. 24 ၦလၧအဎွံၪဖၭဆၧ လါနၫ့တၭ, အဆၧအၪထၪ့ ထူထူနီၪ အီၪဝ့ၫ; ဒဲၦလၧအဖီၪ့ထၬဆၧ အၪလၨၪနီၪ, ဒုၭအီၪထၪ့ ဆၧၡၪ့ဆၧနၭ, အီၪဝ့ၫဒၪဆ့လီၫ. 25 ၦလၧအၥၭယီၫနီၪ မိန့ဘၪ ဆၧလူဒိၪဎွ့ၩဒိၪ; ဒဲၦလၧအလူၫထံၫ လဂၩနီၪ, မိဘၪ ဆၧလူၫ အနၫ့ဆါဒၪဝ့ၫ လၧထံၫဆ့လီၫ. 26 ၦလၧအခိၭထၬ ဘုၪၥံၪဂူၫၥံၪ နီၪ, ၦခမျၧးၥံၪ မိဆိၪအၧၩ့ အဝ့ၫ; အ့ၪမွဲ ၦလၧအအၪ့ဆၫခွံၬဝ့ၫနီၪ, ဆၧဆိၪဂ့ၩၥံၪ လၩ့ဘၪ လၧအခိၪဎွံၪ အလီၩ့လီၫ. 27 ၦလၧအအၪ့ဎူၫအၪ့ဎၬ တၡါ ဆၧအဂ့ၩနီၪ, န့ဘၪ ဆၧအခိးအတၩ; အ့ၪမွဲ ၦလၧအအၪ့ဎူၫအၪ့ဎၬ ဆၧအၧၩ့ နီၪ, ဆၧအၧၩ့ မိလၩ့ဘၪဝ့ၫ လၧအလီၩ့လီၫ. 28 ၦလၧအဒိၭနဲၩ့အၥၭ လၧအဆၧလူဒိၪဎွ့ၩဒိၪနီၪ, အဝ့ၫဒၪ မိလၩ့ထံၩဖါဝ့ၫတၭ; အ့ၪမွဲ ၦတီၩၦလီၩ့ၥံၪ မိဒိၭထၪ့ ဘဲၫၥံၪ့လၪ ဒိၭထၪ့ဝ့ၫ အၥိၭနီၪလီၫ. 29 ၦလၧအမၩခိမၩဝီၩ အဂံၪ့ဒၪဝ့ၫနီၪ, မိန့ၥၫ လံၩတၭ; ၦအဂီၩ့ မိကဲၪ ၦအၥၭကိၪ့ဆၧၥ့ၪ အဎီးအၡၩလီၫ. 30 ၦတီၩၦလီၩ့ အဆၧၥၪနီၪ, မွဲၥံၪ့မၧၫ့; ဒဲၦလၧအကိၪ့န့ဘၪ ၥၭၡီၩ့လဖၪနီၪ, အီၪလၧဆၧကိၪ့ၥ့ၪလီၫ. 31 ယိခွါ, ၦတီၩၦလီၩ့ၥံၪ လၧဂၪ့ခိၪချိၫ့ယီၩ, မိန့ဘၪ ဆၧဖ့ၪထဲၩ့ဝ့ၫဒၪတၭ; ၦလတီၩလလီၩ့ဘၪ ဒဲၦမၩမၪဆၧ နီၪ, မိန့ဘၪ ဆၧဖ့ၪထဲၩ့ဝ့ၫ အၪဒၪဆၧဒံၭလီၫ.

1 ၦလၧအအဲၪ ဆၧၥီၪ့ဆၧၥၫ့နီၪ အဲၪ ဆၧၥ့ၪယၫ; အ့ၪမွဲ ၦလၧအမ့ၬလဲၩၥၭဂဲၫ့ ဆၧအၪ့ၥီၪ့ဝ့ၫနီၪ, မၩအၥၭ ဘဲၫဆၧဖိၪဆၧဎါ အၥိၭနီၪလီၫ. 2 ၦအဂ့ၩၥံၪ မိန့ဘၪ ယဟိဝၩ အခိးအတၩ; အ့ၪမွဲ ၦလၧအကိၪ့ဆၧအၧၩ့ လဂၩနီၪ, ယွၩ မိစ့ၩရၫ့စၪဝ့ၫ လခီၫလီၫ. 3 ၦၡၩ မိအီၪဂုးခၧၫ့ လၧဆၧလတီၩလလီၩ့ဘၪ အကၠီၩ့ အ့ၬ, အ့ၪမွဲ ၦတီၩၦလီၩ့အဝံနီၪ မိဘၪၥုၭအၥၭအ့ၬ. 4 ၦမုၪ အဂ့ၩအဘၪနီၪ မွဲ၁ရဖူၩ လၧအဝၩ အဂး; အ့ၪမွဲ ၦမုၪ ဒုၭမ့ၬမဲဆၧနီၪ မၩအၥၭ ဘဲၫဆၧအုၪဆၧကျၪ လၧအဎွံၪၥံၪ အဖၧၩ့ အၥိၭလီၫ. 5 ၦအတီၩအလီၩ့ အဆၧဆီၫ့မီၪ့ၥံၪ မွဲဆၧစ့ၩရၫ့တီၩ တၭ; ၦလတီၩလလီၩ့ဘၪ အဆၧၥိၫ့နီၪ, မွဲဆၧအၪ့လီၫဝ့ၫလီၫ. 6 ၦလတီၩလလီၩ့ဘၪ အဆၧချဲၩ့ၥံၪ မွဲဆၧအီၪခိၭၥူၪ လၧဆၧၥွံၪ အဂး; အ့ၪမွဲ ၦအတီၩအလီၩ့ အနိၭ မိမၩဖီၩ့မၩဖျ့ၭဝ့ၫဒၪလီၫ. 7 ၦလတီၩလလီၩ့ဘၪၥံၪ ဘၪ ဆၧဘိၭလၩ့ချုၬဝ့ၫတၭ, အီၪလၧၩ့အ့ၬ; အ့ၪမွဲ ၦတီၩၦလီၩ့ အဂံၪ့နီၪ မိအီၪဂုးအီၪခၧၫ့ဝ့ၫဒၪလီၫ. 8 ၦၡၩ မိဘၪ ဆၧစံၭထၪ့အၪ့အူၭဝ့ၫ ဘဲၫအဆၧကိၪ့ၥ့ၪ အီၪဝ့ၫ အၥိၭနီၪ; အ့ၪမွဲ ၦလၧအၥၭကဲၪ့နီၪ, မိဘၪ ဆၧအီၪက့ၪဝ့ၫ ဘဲၫဆၧၥၭလိၪ အၥိၭနီၪလီၫ. 9 ၦလၧအမၩဆၧ လၧအနၫ့ဆါဒၪဝ့ၫ အဂးနီၪ, အ့ၪဘၪ ဆၧအီၪက့ၪဝ့ၫ ဘဲၫအလမွဲဘၪ ဆၧနးမံၩ့ အၥိၭ လါနၫ့ဘိၩ ဂ့ၩနဲၪ့ဒံၭ ၦလၧအအီၪက့ၪဖိၫလိၫအၥၭတၭ, အကိၪ လအီၪဘၪနီၪလီၫ. 10 ၦတီၩၦလီၩ့ၥံၪ ယိဆီၫ့မီၪ့ဆၧ လၧအဆၧဖိၪဆၧဎါ မိမၧၫ့ဝ့ၫ အဂး; အ့ၪမွဲ ၦလတီၩလလီၩ့ဘၪ အဆၧယၫ့ၥၭနီၪ, မွဲဆၧၥုၪ့နီၩ့ၥၭနီၩ့လီၫ. 11 ၦလၧအမၩကၩ လၧအဂၪ့ခိၪဒၪဝ့ၫနီၪ, မိဘျဲၩအၪ့ဘျဲၩအီၩဝ့ၫ; အ့ၪမွဲ ၦလၧအလီၩ့ဖိၬ ဆၧပျီၩပျီၩ အခဲၫ့ နီၪ, အၥုၪ့ဖၭအၥၭဖၭ အီၪအ့ၬ. 12 ၦလတီၩလလီၩ့ဘၪနီၪ မုၬလၩအၥၭ လၧၦအၧၩ့ အၡၬဖၧၩ့; အ့ၪမွဲ ၦတီၩၦလီၩ့အဝံ မိဒုၭမဲၪထၪ့ဆၧလီၫ. 13 လၧနိၭဖျံၩ အမၩမၪဆၧ အဖၧၩ့နီၪ, မွဲဖျံၩခွၩ့အၧၩ့ တၭ; အ့ၪမွဲ ၦတီၩၦလီၩ့ၥံၪ မိစဲၪ့ထၪ့ခွံၬ လၧဆၧခိဆၧဝီၩ အဖၧၩ့လီၫ. 14 ၦၡၩ မိမံၫ့ၥုၪ့မံၫ့ၥၭ လၧဆၧဂ့ၩ ဘၪဆဲၫ့ လၧအနိၭ အဆၧၥၪနီၪတၭ; ဆၧမိဖ့ၪထဲၩ့ ၦၡၩ ဘဲၫအစူၪ မၩဝ့ၫ အၥိၭနီၪလီၫ. 15 ၦအဂီၩ့အဖၧၩ့ၥၭလီၩ့ လၧအမ့ၬၥၪဒၪဝ့ၫ အဖၧၩ့; အ့ၪမွဲ ၦလၧအခိၭနၪဆၧ ဒုၭကိၪ့ဝ့ၫနီၪ အီၪလၧဆၧကိၪ့ၥ့ၪလီၫ. 16 ၦအဂီၩ့ အဆၧၥၭထၪ့ ဖျီၪထၪ့ဝ့ၫ လၧမုလနံၩဎးနီၪ; အ့ၪမွဲ ၦၥ့ၪယၫ ထီးလၩ့အၥၭ ဂ့ၩအီၪက့ၪၥူၪခွံၬ ဆၧမၪလီၫ. 17 ၦလၧအချဲၩ့ဆၧဘၪနီၪ ဒုၭနဲၪဖျီၪထၪ့ ဆၧမွဲဆၧတီၩ; အ့ၪမွဲ ၦထိးအၥၭ အဘျံၭအဘျၪနီၪ, ဒုၭနဲၪ ဆၧအၪ့လီၫဝ့ၫလီၫ. 18 ၦလၧအချဲၩ့ဆၧ ဘဲၫနၭၥံၪဖၩ့ၥံၪ ဆ့ၭဆၧ အၥိၭနီၪ, အီၪဝ့ၫ; အ့ၪမွဲ ၦကိၪ့ၥ့ၪအဖျ့ၩနီၪ, မွဲဆၧမၩဘျၪထဲၩ့ဆၧလီၫ. 19 နိၭဖျံၩတီၩ အီၪဂုးခၧၫ့ အဆိၩအကၠၪ; အ့ၪမွဲ ဖျ့ၩအဘျံၭအဘျၪနီၪ အီၪလဆိဖိၪလီၫ. 20 ၦလၧအကိၪ့ထၪ့ ဆၧအၧၩ့နီၪ အီၪလၧဆၧအၪ့လီၫ လၧအၥၭခံဖၧၩ့; အ့ၪမွဲ ၦလၧအဒုၭကိၪ့ ဆၧဘၪလိၬအိၭလိၬနီၪ, အီၪလၧဆၧၥုၪ့ထိၬၥၭထိၬလီၫ. 21 ဆၧအၧၩ့ မိဘၪ ၦတီၩၦလီၩ့နီၪ နးမံၩ့အ့ၬ; အ့ၪမွဲ ၦအၧၩ့နီၪ မိလၧၫ့ဎွ့ၩ လၧဆၧအၧၩ့ဆၧၥၫ့လီၫ. 22 နိၭဖျံၩအဘျံၭအဘျၪ, မွဲဆၧၥၭလိၪ လၧယဟိဝၩ အမ့ၬယၫ; အ့ၪမွဲ ၦလၧအမၩဆၧ တီၩတီၩလီၩ့လီၩ့နီၪ, မွဲ အဝ့ၫဒၪ အဆၧၥုၪ့ထိၬၥၭထိၬလီၫ. 23 ၦလၧအၥ့ၪယၫ ထီးလၩ့အၥၭ ဂ့ၩနီၪ, ချုၬဘံၭ ဆၧၥ့ၪယၫ; အ့ၪမွဲ ၦအဂီၩ့အၥၭနီၪ ဒုၭဂၧၫ့ထၪ့ၥၩလၩ့ ဆၧအဂီၩ့နီၪလီၫ. 24 ၦအဎၭအစူၪ မိပၧၩ့ဆၧတၭ; အ့ၪမွဲ ၦအကၠုၪ့နီၪ, မိဘၪဖ့ၪလၫ့ အခီၫ့လီၫ. 25 ဆၧဎၧၫ့ လၧၦၡၩ အၥၭခံဖၧၩ့နီၪ, ဒုၭလၩ့ကူၭအၥၭ; အ့ၪမွဲ ဆၧချဲၩ့ဂ့ၩ လထံၪနီၪ ဒုၭၥုၪ့ထိၬၥၭထိၬဝ့ၫလီၫ. 26 ၦအတီၩအလီၩ့ မိၥိၫ့ အထံၩအၥိၭ; အ့ၪမွဲ ၦလတီၩလလီၩ့ဘၪ အဖၧၩ့ၥၭနီၪ မိဒုၭဂၭဖျိၭဆၧလီၫ. 27 ၦအကၠုၪ့ လဂၩ မိအၪ့ကၪဘၪ ဆၧလၧအခၭန့ဝ့ၫဆ့ အ့ၬ; အ့ၪမွဲ ၦအဎၭ အဆၧနီၪမွဲ ဆၧလူဒိၪဎွ့ၩဒိၪလီၫ. 28 ဆၧမၧၫ့ အီၪလၧဆၧတီၩဆၧလီၩ့ အဖၧၩ့ၥၭဖၧၩ့နီၪ, မွဲဖၧၩ့ၥၭ ၦလ့ၩယုၩယါဝ့ၫတၭ, ဆၧၥံၫ အီၪလၧအဖၧၩ့ နးစီၪ့အ့ၬ.

1 ဖိၪခွၫ အီၪလၧဆၧကိၪ့ၥ့ၪနီၪ, မွဲၦလဂၩ လၧအဖါ အၪ့ၥီၪ့ဝ့ၫ, အ့ၪမွဲ ၦလၧအမၩကြၩ့ထမး ဆၧလဂၩနီၪ, ခိၭနၪ ဆၧအၪ့ၥီၪ့ဝ့ၫအ့ၬ. 2 ၦၡၩ မိအၪ့ ဆၧအဂ့ၩ လၧအနိၭ အဆၧၥၪနီၪတၭ; အ့ၪမွဲ ၦအၪ့လီၫဆၧအၥၭနီၪ, မိဘၪအၪ့ ဆၧမၩဆီၪ့ဝ့ၫ အဆၧၥၪလီၫ. 3 ၦလၧအပၧၩ့အနိၭ လဂၩနီၪ, ယိထဲၩ့ခွါထဲၩ့ အၥၭမၧၫ့; အ့ၪမွဲ ၦလၧအအၩ့လဲထၪ့ အနိၭနီၪ, မိထီၩ့ လၧဆၧဂၭဂီၩ့ဂၭစၪလီၫ. 4 ၦအကၠုၪ့နီၪ အၥၭဆိၫ့န့ဘၪဆၧ လါနၫ့တၭ, အဆၧအီၪ နးမံၩ့အ့ၬ; အ့ၪမွဲ ၦအဎၭနီၪ, မိထူၭထၪ့လၧၫ့ထၪ့ဝ့ၫဒၪလီၫ. 5 ဆၧချဲၩ့အဘျံၭအဘျၪနီၪ, ၦတီၩၦလီၩ့ မ့ၬလဲၩၥၭဂဲၫ့ဝ့ၫ; အ့ၪမွဲ ၦလတီၩလလီၩ့ဘၪ အဆၧမၩနီၪ, မွဲဆၧၥၭလိၪ ဒဲဒုၭမဲၦမ့ၬလီၫ. 6 ဆၧတီၩဆၧလီၩ့ မိခိၭထၬ ၦလၧအလမၩမၪဘၪ ဆၧနီၪ လၧဖၧၩ့ၥၭ; အ့ၪမွဲ ဆၧအၧၩ့ဆၧၥၫ့ မိဘိၭထဲၩ့ဆၧ လၧဆၧဒဲၩဘၭဖၧၩ့လီၫ. 7 ၦလၧအဒုၭထူၭထၪ့လၧၫ့ထၪ့ လါနၫ့ အနၫ့ဆါတၭ, အဆၧလအီၪဘၪ နးမံၩ့နီၪ, ၦအီၪဝ့ၫလနၩ့, ၦလၧအမၩလၩ့ၡၪ့အၥၭ လါနၫ့တၭ, အီၪလၧစူၪလးခၪ့ခိၪ အၪအၪလ့ၬနီၪ, အီၪဝ့ၫဆ့လီၫ. 8 ဆၧဎွ့ၩန့ထဲၩ့ ၦၡၩအၥၭမၧၫ့နီၪ, မွဲအဆၧလူဒိၪဎွ့ၩဒိၪတၭ; ၦၡၪ့ဖိၪယၬဖိၪနီၪ, နါဂၧၫ့ ဆၧအၪ့ၥီၪ့ဝ့ၫ အ့ၬ. 9 ၦတီၩၦလီၩ့ အဆၧဖၩ့နီၪ, မွဲဆၧၥုၪ့ဎွံၫၥၭယီၫ; အ့ၪမွဲ ၦလတီၩလလီၩ့ဘၪ အမ့ၪဒိၩ့နီၪ, မိလၩ့ဖံၬခွံၬဝ့ၫဒၪ လီၫ. 10 ဆၧအဲၪ့လိၬဆိၭချဲၩ့နီၪ, ဂဲၫထၪ့န့ၫ လၧဆၧအီၪက့ၪထၪ့ထီၫအၥၭ; အ့ၪမွဲ ၦလၧအဒိၭန့ ဆၧဒုၭကိၪ့ဝ့ၫနီၪ, အီၪလၧဆၧကိၪ့ဘၪကိၪ့ၥ့ၪလီၫ. 11 ဆၧလူဒိၪဎွ့ၩဒိၪနီၪ လၩ့မါဝ့ၫ ချဲၫ့နဲၪ့ ဆၧအွံၩထၪ့နီၪတၭ; အ့ၪမွဲ ၦလၧအအီၪက့ၪကီၪ့ဆၧ လၧအစူၪဖၧၩ့နီၪ, မိဒုၭအၪထၪ့ဆၧလီၫ. 12 ဆၧယိလါ လၧအၥုၪ့အၥၭနီၪ, မၩဆၫ ၦအၥၭ; အ့ၪမွဲ ဆၧလၧၦၡၩဆိၫ့န့ဘၪနီၪ, ထီးအ့ၪန့ဘၪယူၭ မွဲဆၧမၧၫ့ အၥံၪ့လထံၭလီၫ. 13 ၦလၧအမၩကြၩ့ထမး ဆၧအလူနီၪ, မိဘၪ ဆၧဂၭဂီၩ့ဝ့ၫ; အ့ၪမွဲ ၦလၧအၥၭမဲၪ ဆၧမၪလူၬနီၪ, မိအီၪမုၬအီၪဎၩ့ဝ့ၫလီၫ. 14 ၦကိၪ့ၥ့ၪ အဆၧၥီၪ့ဆၧၥၫ့နီၪ, မွဲဆၧမၧၫ့ အထံၫထၪ့ဖျိၭ, ဘဲၫၥိၭ အမိဘိၭကၠၪခွံၬ လၧဆၧၥံၫ အဖျံၩခွၩ့ၥံၪ လီၫ. 15 ဆၧၥုၪ့ဖၭၥၭဖၭ အဂ့ၩနီၪ ဒုၭအီၪထၪ့ ဆၧအခိးအတၩ; အ့ၪမွဲ ၦမၩမၪဆၧ အဖၧၩ့ၥၭနီၪ, ကၪမၬလီၫ. 16 ကယဲ ၦလဂၩလါလါ လၧအၥ့ၪယၫ ထီးလၩ့အၥၭဂ့ၩနီၪ, မၩဆၧ လၧဆၧၥ့ၪယၫ အကၠီၩ့, အ့ၪမွဲ ၦအဂီၩ့ ဒုၭဖျီၪထၪ့ အဆၧဂီၩ့နီၪလီၫ. 17 အၥီၫ့ လတီၩလလီၩ့ဘၪနီၪ, လၩ့ဘၪ လၧဆၧမၩဂၭဂီၩ့ အဖၧၩ့; အ့ၪမွဲ ၦဘၪ ဆၧအၪ့မၧၫ့ဝ့ၫ အီၪလၧအလူတီၩနီၪ, မွဲဆၧမၩဘျၪထဲၩ့ဆၧလီၫ. 18 ၦလၧအခွံၬၡိၭခွံၬ ဆၧအၪ့ၥီၪ့ဝ့ၫနီၪ, မိဘၪၡၪ့ဘၪယၬ ဒဲဆၧမ့ၬမဲ; အ့ၪမွဲ ၦလၧအဒိၭန့ ဆၧအၪ့ၥီၪ့နီၪ, မိန့ဘၪ ဆၧလၩဆၧဖၩ့လီၫ. 19 ဆၧလၧၦဆိၫ့န့ဘၪနီၪ, ထီးအန့ဘၪဝ့ၫ မၩမုၬအၥၭ; အ့ၪမွဲ ၦအဂီၩ့စဲၪ့ဒၪ ဆၧအၧၩ့နီၪ, မွဲဆၧၥၭလိၪ လၧအမ့ၬယၫလီၫ. 20 ၦလၧအလ့ၩဆၧ လၧၦကိၪ့ၥ့ၪ အၥိၭနီၪ, မိန့ဘၪ ဆၧကိၪ့; အ့ၪမွဲ ၦအဂီၩ့ အထံၩအၥိၭ မိဘၪ ဆၧအၧၩ့လီၫ. 21 ဆၧအၧၩ့ဆၧၥၫ့ မိလီၩ့ဆီး ၦဆၧဒဲၩဘၭဖိၪ; အ့ၪမွဲ ဆၧမိဖ့ၪလၫ့ ဆၧအဂ့ၩ လၧၦတီၩၦလီၩ့ၥံၪ နီၪလီၫ. 22 ၦအဂ့ၩၥံၪ မိဒုၭအီၪလၩ့ထး ဆၧန့ၥၫ လၧအဖိၪလဖၪ အဖိၪၥံၪ အဂး; အ့ၪမွဲ ဆၧအီၪက့ၪကီၪ့ ၦဆၧဒဲၩဘၭဖိၪ အဆၧလူဒိၪဎွ့ၩဒိၪ လၧၦတီၩၦလီၩ့ အဂးလီၫ. 23 လၧၦၡၪ့ဖိၪယၬဖိၪ ထဲၫဆၧ အကၠီၩ့နီၪ, ဆၧအၪ့ အီၪထၪ့ဝ့ၫ အၪအၪလ့ၬ; အ့ၪမွဲ ၦလၧအဘၪ ဆၧဂၭဂီၩ့ဂၭစၪ လၧဆၧလတိၪ့န့ဘၪနီၪ အီၪဝ့ၫလီၫ. 24 ၦလၧအလမၩဘၪ လၧနိၪဖျ့ၪနီၪ, မ့ၬလဲၩ အဖိၪခွၫ အ့ၪမွဲ ၦလၧအအဲၪဝ့ၫနီၪ, အၪ့ၥီၪ့ဝ့ၫ ထီးအဆၧၫ့အထီ ဘၪလီၫ. 25 ၦတီၩၦလီၩ့ အၪ့ဝ့ၫ ထီးအဘျဲၩအၪ့အၥၭ; အ့ၪမွဲ ၦလတီၩလလီၩ့ဘၪ အဂူၭဖိၫ့ လၩ့အိၩဝ့ၫလီၫ.

1 ကယဲ ၦမုၪကိၪ့ဆၧၥ့ၪ လဂၩလါလါနီၪ, မၩထၪ့ အဂံၪ့; အ့ၪမွဲ ၦမုၪအဂီၩ့နီၪ ရိလၩ့ခွံၬဝ့ၫ လၧအစူၪဒၪဝ့ၫ လီၫ. 2 ၦလၧအလ့ၩဆၧ လၧဆၧဆုးလီၩ့ အဖၧၩ့ၥၭနီၪ, မွဲၦလၧအၥၭမဲၪ ယဟိဝၩ; အ့ၪမွဲ ၦလၧအဘိၭကဲၪ့ အဖၧၩ့ၥၭလဖၪနီၪ, ဒူၩယၪ့ အဝ့ၫဒၪအ့ၬ. 3 လၧၦအဂီၩ့ အနိၭဖၧၩ့နီၪ, ဆၧအီၪက့ၪထၪ့ထီၫအၥၭ အနိၪထး အီၪဝ့ၫ; အ့ၪမွဲ ၦကိၪ့ဆၧၥ့ၪ အနိၭဖျံၩနီၪ, ယိထဲၩ့ခွါထဲၩ့ အနၫ့ဆါၥံၪ လီၫ. 4 ထီးဒၪအလး လၧချီဖၫ လအီၪဘၪနီၪ, တၩ့ခူၬ အီၪခီၫဝ့ၫ; အ့ၪမွဲ လၧချီဖၫ အဂဲးအဘၭ အကၠီၩ့ ဆၧအၪထၪ့ဝ့ၫ အၪအၪလ့ၬလီၫ. 5 ၦထိးအၥၭ အလူတီၩနီၪ, မိချဲၩ့ဘျံၭချဲၩ့ဘျၪအ့ၬ; အ့ၪမွဲ ၦလၧအၥၪထၪ့ ဆၧလတီၩဘၪနီၪ, မွဲၦထိးအၥၭ အဘျံၭအဘျၪလီၫ. 6 ၦဒုၪဒွ့ၪဆၧ လဂၩနီၪ, အၪ့ဎူၫအၪ့ဎၬ လါနၫ့ ဆၧကိၪ့ၥ့ၪတၭ, ဒၪဘၪဝ့ၫအ့ၬ; အ့ၪမွဲ လၧၦၥုၪ့ဖၭၥၭဖၭ အဂးနီၪ, ဆၧၥ့ၪယၫ အီၪယီၫလီၫ. 7 ထီးန အ့ၪဒၪဘၪ လၧၦအဂီၩ့ လဂၩ လအီၪဘၪ လၧဆၧၥ့ၪယၫ အနိၭဖျံၩနီၪ, စဲၪ့ထၪ့ခွံၬ လၧအအီၪဘီၪ. 8 ၦၥ့ၪယၫ ထီးလၩ့အၥၭဂ့ၩ အဆၧကိၪ့ဘၪကိၪ့ၥ့ၪ နီၪ, မွဲလၧအနၪၥ့ၪ အဖၧၩ့ၥၭ အဂဲးအကၠီၪ့; အ့ၪမွဲ ၦအဂီၩ့ အဆၧဂီၩ့နီၪ, မွဲဆၧအၪ့လီၫလီၫ. 9 ၦအဂီၩ့ၥံၪ မၩကြၩ့ထမးဆၧ လၧဆၧဒဲၩဘၭ အကၠီၩ့; အ့ၪမွဲ လၧၦမၩဆုးလီၩ့အၥၭၥံၪ အကျၩနီၪ, ဆၧအခိးအတၩ အီၪဝ့ၫလီၫ. 10 ၦၡၩအၥၭနီၪ ၥ့ၪယၫ အဆၧခၪဒၪဝ့ၫတၭ; ၦလခီၫဘၩ့မုးဖိၪနီၪ, မၩထံၬထၬ အဝ့ၫ လၧအဆၧၥၭထိၬဆ့အ့ၬ. 11 ၦအၧၩ့အဂံၪ့နီၪ မိဘၪ ဆၧဂၭဂီၩ့; အ့ၪမွဲ ၦအတီၩ အီၪဝ့ၫအလးနီၪ, မိဘီၪထၪ့ယီၫထၪ့ဝ့ၫဒၪလီၫ. 12 ဖၧၩ့ၥၭလီၩ့ဝ့ၫ လၧၦၡၩ အမ့ၬယၫ လါနၫ့တၭ, အထုၬနီၪ, မွဲဆၧၥံၫ အဖၧၩ့ၥၭလီၫ. 13 လၧၦနံဝ့ၫ အဘိၩ့ဘၭ ဒၪလ့ၬနီၪ; ၥၭ ဘၪ ဆၧၥုၪ့အုၭၥၭအုၭလခီၫ, ဒဲလၧဆၧမၩမုၬမၩလၩ အၥၭနီၪ, အထုၬမွဲ ဆၧၥၭဎၧၫ့လီၫ. 14 ၦလၧအဂုၩ့ထဲၩ့အၥၭ လဂၩနီၪ, မိလၧၫ့ထၪ့ဎွ့ၩထၪ့ လၧအဖၧၩ့ၥၭဒၪဝ့ၫ; ဒဲၦအဂ့ၩလဂၩနီၪ, မိမံၫ့ၥုၪ့မံၫ့ၥၭ လၧအနၫ့ဆါဒၪဝ့ၫ အဖၧၩ့ဆ့လီၫ. 15 ၦလၧအလမၩလိၪဘၪဆၧနီၪ, နဲၩဆၧ ကိၭအမံၩ့ဒ့ၭ; အ့ၪမွဲ ၦၥ့ၪယၫ ထီးလၩ့အၥၭဂ့ၩ လဂၩနီၪ, ယိဆီၫ့မီၪ့ အခၫထၪ့ဆၧ အဂဲးအကၠီၪ့လီၫ. 16 ၦကိၪ့ဆၧၥ့ၪ လဂၩ ၥၭမဲၪဆၧတၭ, ကၠၪခွံၬအၥၭ လၧဆၧအၧၩ့; အ့ၪမွဲ ၦအဂီၩ့ မၩဖိၫအၥၭတၭ, မၩဒူၩအၥၭလီၫ. 17 ၦလၧအၥၭထၪ့ ချဲၫ့နီၪ မၩဆၧ ဘဲၫၦအဂီၩ့ အၥိၭ; အ့ၪမွဲ ၦလၧအကိၪ့ ဆၧအၧၩ့လဖၪနီၪ ဘၪ ဆၧမ့ၬလဲၩ ၥၭဂဲၫ့ဝ့ၫလီၫ. 18 ၦလၧအလမၩလိၪဘၪ ဆၧနီၪ, န့ၥၫ ဆၧအဂီၩ့; အ့ၪမွဲ ၦၥ့ၪယၫ ထီးလၩ့အၥၭဂ့ၩနီၪ, ချုၬဘၪ ဆၧၥ့ၪယၫ အ၁ရဖူၩလီၫ. 19 ၦအအၧၩ့ၥံၪ ၡီၫ့လၩ့အၥၭ လၧၦအဂ့ၩ အမ့ၬယၫ; ဒဲၦလတီၩလလီၩ့ဘၪ လၧၦတီၩၦလီၩ့ အတရၫ့ထံၭနီၪလီၫ. 20 ၦၡၪ့ဖိၪယၬဖိၪနီၪ ဘၪ ဆၧမ့ၬလဲၩဝ့ၫ လၧအထံၩအၥိၭ ဒၪလ့ၬ; အ့ၪမွဲ ၦလၧအအဲၪ ၦ၁ထံၫၥံၪ, အီၪဝ့ၫ အၪဂၩလီၫ. 21 ၦလၧအမၩကြၩ့ထမး အထံၩအၥိၭနီၪ မၩမၪဆၧ; အ့ၪမွဲ ၦလၧအယၫ့ၥၭ ၦၡၪ့ဖိၪယၬဖိၪနီၪ, အီၪၡူၪအီၪမုၬဝ့ၫလီၫ. 22 ၦလၧအကိၪ့ ဆၧအၧၩ့ဆၧၥၫ့နီၪ, မၩမၪဘၪဆၧ, မွဲအ့ၬဧၪ; အ့ၪမွဲ ၦကိၪ့ဆၧဂ့ၩနီၪ, အီၪလၧဆၧအခိးအတၩ ဒဲဆၧမွဲဆၧတီၩလီၫ. 23 လၧဆၧဖံၭဆၧမၩ ထီးအလူၬ အဖၧၩ့နီၪ, အီၪလၧဆၧန့ကၩဝ့ၫတၭ; အ့ၪမွဲ နိၭဖျံၩ အဆၧချဲၩ့လဖၪနီၪ ဘၪဆဲၫ့န့ၫ ဆၧၡၪ့ဆၧယၬလီၫ. 24 ၦကိၪ့ၥ့ၪ အ၁ရဖူၩနီၪ, မွဲအဝ့ၫၥံၪ အဆၧလူဒိၪဎွ့ၩဒိၪ; အ့ၪမွဲ ၦအဂီၩ့ အဆၧဂီၩ့နီၪ, မွဲန့ၫ ဆၧဂီၩ့လီၫ. 25 ၦထိးအၥၭ လၧအလူတီၩနီၪ, မၩဖီၩ့မၩဖျ့ၭ ၦၥၭမၧၫ့လဖၪ; အ့ၪမွဲ ၦအၪ့လီၫဆၧနီၪ ချဲၩ့ဘျံၭချဲၩ့ဘျၪဆၧလီၫ. 26 ဆၧဒိၭနဲၩ့အၥၭ အလးဂုးခၧၫ့ အီၪဝ့ၫ လၧဆၧၥၭမဲၪယဟိဝၩ အဖၧၩ့တၭ; အဖိၪအလံၩၥံၪ အီၪလၧဆၧဖလ့ၬအၥၭအလးလီၫ. 27 ဆၧၥၭမဲၪယဟိဝၩနီၪ, မွဲဆၧမၧၫ့ အထံၫဖၧၩ့, ဘဲၫၥိၭ ၦမိဂၭဎ့ၭခွံၬ ဆၧၥံၫအဖျံၩခွၩ့နီၪလီၫ. 28 လၧၦခမျၧးၥံၪ အီၪ အၪအၪလ့ၬ အကၠီၩ့နီၪ, စဎွၩလဖၪ အီၪလၧအလၩအဖၩ့တၭ; လၧၦခမျၧး လအီၪဘၪ အကၠီၩ့နီၪ, ၦဒိၪဖၭဒိၪၥံၪ ဘၪ ဆၧဂၭဂီၩ့ဝ့ၫလီၫ. 29 ၦလၧအၥၭထၪ့ကၪ လဂၩနီၪ အီၪလၧအၥုၪ့ဖၭအၥၭဖၭ ဖၭဒိၪ; အ့ၪမွဲ ၦလဂၩ လၧအၥၭထၪ့ ချဲၫ့နီၪ ဒုၭဖျီၪထၪ့ ဆၧအဂီၩ့လီၫ. 30 ၦမိၡါ အဆၧမၧၫ့နီၪ, မွဲလၧအၥၭ အီၪဂုးဖုးတၭ; အ့ၪမွဲ ဆၧၥၭခ့ၬ မွဲဆၧအုၪဆၧကျၪ လၧဎွံၪၥံၪအကျၩ နီၪလီၫ. 31 ၦလၧအမၩအၧၩ့ ၦၡၪ့ဖိၪယၬဖိၪနီၪ, မၩကြၩ့ထမး ၦလၧအတဲၩ့လၩ့အဝ့ၫ လဂၩ; အ့ၪမွဲ ၦလၧအဒူၩယၪ့အဝ့ၫနီၪ, မွဲၦယၫ့ၥုၪ့ယၫ့ၥၭ ၦၡၪ့ဖိၪယၬဖိၪၥံၪ လီၫ. 32 ၦလတီၩလလီၩ့ဘၪ အီၪဝ့ၫ လၧအဆၧအၧၩ့ဆၧၥၫ့ အဖၧၩ့နီၪ, ဘၪ ဆၧနၫ့ထၪ့ခွံၬဝ့ၫ; အ့ၪမွဲ ၦအတီၩအလီၩ့ လၧအဆၧၥံၫအခၫနီၪ အီၪလၧဆၧဒိၭနဲၩ့အၥၭအလးလီၫ. 33 ဆၧကိၪ့ဘၪကိၪ့ၥ့ၪ အီၪဂုးခၧၫ့ လၧၦၥုၪ့ဖၭၥၭဖၭ အၥၭခံဖၧၩ့; အ့ၪမွဲ လၧၦအဂီၩ့အဖၧၩ့နီၪ, ဆၧဘၪနဲၪလိၪဝ့ၫလီၫ. 34 ဆၧတီၩဆၧလီၩ့နီၪ ဒုၭထီၫထၪ့ ၦခမျၧးၥံၪ; အ့ၪမွဲ ဆၧဒဲၩဘၭနီၪ, မွဲဆၧဒုၪဒွ့ၪ လၧၦဆၨၩၥံၪ အဂးလီၫ. 35 အဎီးအၡၩ လၧအအီၪ လၧဆၧကိၪ့ၥ့ၪနီၪ, န့ဘၪ စဎွၩအခိးအတၩ; အ့ၪမွဲ ၦအအၧၩ့ လဂၩနီၪ ထိးဘၪ အဆၧၥၭထၪ့လီၫ.

1 ဆၧချဲၩ့ဆၧၫ့ဖူၬလူၭနီၪ ဘိၭကၠၪခွံၬ ဆၧၥၭထၪ့; အ့ၪမွဲ ဆၧချဲၩ့ဆီၪ့နီၪ ထိၪဂဲၩ ဆၧၥၭထၪ့လီၫ. 2 ၦကိၪ့ဆၧၥ့ၪအဖျ့ၩနီၪ လီၩဖျီၪထၪ့ ဆၧၥ့ၪယၫ အဂ့ၩအဘၪ; အ့ၪမွဲ ၦအဂီၩ့အနိၭနီၪ လူၫလၩ့ခွံၬ ဆၧအဂီၩ့ လီၫ. 3 ယဟိဝၩ အမ့ၬၥၪၥံၪ အီၪလၧအလး ကိၭစီၪ့ဒ့ၭတၭ, ယိဝ့ၫ ဆၧအၧၩ့ ဒဲဆၧဂ့ၩလီၫ. 4 ၦအဖျ့ၩ လၧအမၩမုၬထၪ့ဆၧနီၪမွဲ ဆၧမၧၫ့ အၥံၪ့လထံၭ; အ့ၪမွဲ ဆၧအၪ့လီၫ အီၪဝ့ၫ လၧအဖၧၩ့နီၪ မွဲဖၧၩ့လး လၧၥၭဖၧၩ့လီၫ. 5 ၦအဂီၩ့ မၩကြၩ့ထမး အဖါအဆၧအၪ့ၥီၪ့; အ့ၪမွဲ ၦလၧအထိးဆၧၫ့ ဆၧအၪ့ၥီၪ့နီၪ, ကိၪ့ဆၧၥ့ၪလီၫ. 6 လၧၦတီၩၦလီၩ့ အဂံၪ့ဖၧၩ့နီၪ, ဆၧလူဒိၪဎွ့ၩဒိၪ အီၪဝ့ၫ အၪအၪလ့ၬ, အ့ၪမွဲ လၧၦလတီၩလလီၩ့ဘၪ အဆၧအၪထၪ့ အဖၧၩ့နီၪ, ဆၧခိဆၧဝီၩ အီၪဝ့ၫလီၫ. 7 ၦကိၪ့ၥ့ၪ အနိၭဖျံၩၥံၪ ဎွံၪ ဆၧၥ့ၪယၫတၭ; ၦအဂီၩ့ၥံၪ အၥၭမွဲ ဘဲၫနီၪၥိၭအ့ၬ! 8 ၦလတီၩလလီၩ့ဘၪ အဆၧလုနီၪ, မွဲဆၧၥၭလိၪ လၧယဟိဝၩ အမ့ၬယၫ; အ့ၪမွဲ ၦအၥၭဆုးလီၩ့ အဆၧဘၩဆိၪဖၪနီၪမွဲ ဆၧဘၪအၥၭလီၫ. 9 ၦလတီၩလလီၩ့ဘၪ အဖၧၩ့ၥၭနီၪ, မွဲဆၧၥၭလိၪ လၧယဟိဝၩ အမ့ၬယၫ; အ့ၪမွဲ ၦလၧအလီၩ့ ဆၧတီၩဆၧလီၩ့ အဖၧၩ့ၥၭ လဂၩနီၪ, အဲၪဝ့ၫလီၫ. 10 ၦလၧအစဲၪ့ဒၪခွံၬ ဖၧၩ့ၥၭနီၪ အီၪလၧဆၧအၪ့ၥီၪ့ဝ့ၫ နၭမၬတၭ, ၦလၧအၥၭဂဲၫ့ ဆၧအၪ့ၥီၪ့နီၪ မိၥံၫဝ့ၫဒၪလီၫ. 11 ဖျုဖၧၩ့ ဒဲဆၧဂၭဂီၩ့အလး အီၪလၧယဟိဝၩ အမ့ၬယၫတၭ; ၦၡၩအဖိၪၥံၪ အၥၭလဖၪနီၪ မွဲအအၪနဲၪ့ဒံၭ အနီၪ ဆံၭအၪလဲၪ! 12 ၦဒုၪဒွ့ၪဆၧနီၪ အဲၪ ၦလၧအအၪ့ၥီၪ့အဝ့ၫဆ့အ့ၬ; တၭ မိလ့ၩဘၪအၥၭ လၧၦကိၪ့ဆၧၥ့ၪ အအီၪနီၪ နးဆံၭအ့ၬ. 13 ၦၥုၪ့ထိၬၥၭထိၬနီၪ မၩဎွံၫထၪ့ ၦမ့ၬ; အ့ၪမွဲ လၧဆၧၥုၪ့အုၭၥၭအုၭ အကၠီၩ့နီၪ, မၩၥုၪ့ခါၥၭလၩ့ ၦၥၭလီၫ. 14 ၦၥုၪ့ဖၭၥၭဖၭ အၪ့ဎူၫအၪ့ဎၬ ဆၧၥ့ၪယၫတၭ; အ့ၪမွဲ ၦအဂီၩ့အနိၭနီၪ အၪ့ဝ့ၫ လၧဆၧအဂီၩ့လီၫ. 15 ၦၡၪ့ဖိၪယၬဖိၪ အမုနံၩမုနၩၥံၪ ထီးအလူၬနီၪမွဲ ဆၧအၧၩ့; အ့ၪမွဲ ၦအၥၭဎွံၫနီၪမွဲ ဆၧဘိၪ့ ထံၪဎးဘီၩ့ဎးလီၫ. 16 ဆၧလဆံၭဖိၪ အီၪဎုၬ လၧဆၧၥၭမဲၪယဟိဝၩနီၪ, မွဲ ဆၧဂ့ၩနဲၪ့ ဆၧလူဒိၪဎွ့ၩဒိၪဖၭဒိၪ လၧအအီၪဎုၬ လၧဆၧခိဆၧဝီၩလီၫ. 17 ၦအီၪလၧဆၧအဲၪ အၪ့ဘၪန့ၫ ဆၧဒိၭဆၧလၪၥံၪ နီၪ, မွဲအဂ့ၩနဲၪ့ ၦအီၪလၧဆၧၥုၪ့ထၪ့ၥၭဂဲၫ့ အၪ့ဘၪ ချီဖၫဘီၪ့ လဒုၩလီၫ. 18 ၦလၧအၥၭထၪ့ယီၫ လဂၩနီၪ ထိၪဂဲၩ ဆၧအဲၪ့လိၬဆိၭချဲၩ့ အ့ၪမွဲ ၦလၧအၥၭထၪ့ကၪ လဂၩ ဒုၭလၩ့ဖံၬခွံၬ ဆၧအဲၪ့လိၬဆိၭချဲၩ့လီၫ. 19 ၦကၠုၪ့အဖၧၩ့ၥၭနီၪ မၩအၥၭ ဘဲၫဆၧဆူၪထနါ, အ့ၪမွဲ ၦအၥၭဆုးလီၩ့ အဖၧၩ့ၥၭနီၪ မွဲဖၧၩ့ၥၭမုလီၫ. 20 ဖိၪခွၫ အီၪလၧဆၧကိၪ့ၥ့ၪနီၪ ဒုၭၥုၪ့ထိၬၥၭထိၬ အဖါ, အ့ၪမွဲ ၦအဂီၩ့လဂၩ မၩကြၩ့ထမး အမိလီၫ. 21 ဆၧအဂီၩ့နီၪမွဲ ဆၧၥုၪ့ဎွံၫၥၭယီၫ လၧၦလၧအဆၧကိၪ့ဘၪကိၪ့ၥ့ၪ လအီၪဘၪ အမ့ၬယၫ; အ့ၪမွဲ ၦအၥုၪ့ဖၭၥၭဖၭ လဂၩ လ့ၩဝ့ၫ လီၩ့ထ့ၬဒ့ၭလီၫ. 22 ဆၧကိၪ့လိၬအၥၭ အ့ၪလအီၪဘၪတၭ, ဆၧလၧၦကၩ့ကၩဝဲၩဝ့ၫနီၪ, ကဲၪထၪ့ဝ့ၫဒၪအ့ၬ; အ့ၪမွဲ လၧၦဒုၭကိၪ့ဆၧ အၪဂၩ အကၠီၩ့, ဆၧလဖၪနီၪ မိကဲၪထၪ့ဝ့ၫလီၫ. 23 ၦလဂၩ အီၪလၧဆၧၥုၪ့ဎွံၫၥၭယီၫ လၧအချဲၩ့ဆၧၫ့ဆၧ လၧအနိၭ အကၠီၩ့တၭ, ဆၧချဲၩ့လထံၪ လၧအဆၧၫ့အထီဘၪဝ့ၫနီၪမွဲ ဆၧဂ့ၩ ဆံၭဒိၪလဲၪ! 24 လၧၦကိၪ့ဆၧၥ့ၪ အဂးနီၪ, ဆၧမၧၫ့ အဖၧၩ့ၥၭ ဖိးလၧထၭလခီၫ; ဘဲၫၥိၭ အမိကၠၪခွံၬအၥၭ လၧဖျုဖၧၩ့ အီၪလၧလၬလခီၫနီၪလီၫ. 25 ၦအီၪက့ၪထၪ့ထီၫအၥၭ အဂံၪ့နီၪ, ယဟိဝၩ မိမၩဂၭဂီၩ့ခွံၬဝ့ၫ; အ့ၪမွဲ ၦမုၪမဲၫ အခးဆၧၫ့နီၪ, အဝ့ၫ မိမၩဂုးထၪ့ခၧၫ့ထၪ့ဝ့ၫလီၫ. 26 ဆၧကိၪ့ထၪ့ဖၭလၩ့ အအၧၩ့လဖၪနီၪ, မွဲဆၧၥၭလိၪ လၧယဟိဝၩ အမ့ၬယၫ; အ့ၪမွဲ ဆၧအခိးအတၩ အဆၧချဲၩ့ၥံၪ နီၪ, မွဲဆၧဆံၫ့ဎံၪလီၫ. 27 ၦလၧအၥၭလိဖၭ လဂၩနီၪ, မၩခိမၩဝီၩ အဂံၪ့ဖိၪဒၪဝ့ၫ; အ့ၪမွဲ ၦလၧအမ့ၬလဲၩၥၭဂဲၫ့ လၬဆီၪ့ၥံၪ မိမၧၫ့ဝ့ၫ လီၫ. 28 ၦတီၩၦလီၩ့အၥၭနီၪ ဆီၫ့မီၪ့ဆၧ ဘဲၫၥိၭအချဲၩ့ဆၧၫ့ဆၧ မိၥ့ၪ; အ့ၪမွဲ ၦလတီၩလလီၩ့ဘၪ အနိၭနီၪ လူၫလၩ့ခွံၬ ဆၧအၧၩ့လဖၪလီၫ. 29 ယဟိဝၩ အီၪယဲၩ့ လၧၦလတီၩလလီၩ့ဘၪနီၪ; အ့ၪမွဲ ၦတီၩၦလီၩ့ အဆၧဘၩဆိၪဖၪ, အဝ့ၫဒၪ မိခိၭနၪဝ့ၫ လီၫ. 30 ၦမ့ၬၥၪၥံၪ အဆၧဖၩ့နီၪ မၩဎွံၫထၪ့ ၦၥုၪ့ၦၥၭ; ဒဲဆၧပရၧၫ့အဂ့ၩနီၪ မၩဘီၪ့ထၪ့ ၦဎွံၪၥံၪ လီၫ. 31 ၦအနါ လၧအခိၭနၪ ဆၧမၧၫ့ အဆၧအၪ့ၥီၪ့ဝ့ၫနီၪ, မိအီၪဂုးခၧၫ့ လၧၦကိၪ့ဆၧၥ့ၪလဖၪ အကျၩလီၫ. 32 ၦလၧအခွံၬၡိၭ ဆၧအၪ့ၥီၪ့နီၪ မၩကြၩ့ထမး အၥၭဒၪဝ့ၫ; အ့ၪမွဲ ၦလၧအခိၭနၪ ဆၧအၪ့ၥီၪ့နီၪ န့ဘၪ အၥုၪ့ဖၭ အၥၭဖၭလီၫ. 33 ဆၧၥၭမဲၪယဟိဝၩနီၪမွဲ ဆၧၥီၪ့ဆၧၥၫ့ လၧဆၧကိၪ့ဘၪကိၪ့ၥ့ၪ အဖၧၩ့; ဒဲဆၧဆၪ့လၩ့ၥၭနီၪ အီၪဆိၫနဲၪ့ ဆၧလၩဆၧဖၩ့လီၫ.

1 ၦၥၭ အဆၧကိၪ့ထၪ့ဖၭလၩ့ၥံၪ ဘၪဆဲၫ့ လၧၦၡၩ; အ့ၪမွဲ ဖျ့ၩအဆၧစံၭဆၧၫ့နီၪ ဂဲၫ လၧယဟိဝၩ လီၫ. 2 ၦၡၩအဖၧၩ့ၥၭ ထီးအလူၬၥံၪ ဆံၫ့ လၧအမ့ၬၥၪဒၪဝ့ၫ အဖၧၩ့နီၪ; အ့ၪမွဲ ၦလၧအခံၫ့ ၦၥၭၥံၪ မွဲယဟိဝၩ လီၫ. 3 အီၪက့ၪ နဆၧမၩလဖၪ လၧယဟိဝၩ အစူၪဖၧၩ့တၭ; နကိၪ့ထၪ့ဖၭလၩ့ဆၧလဖၪနီၪ မိဂုးထၪ့ခၧၫ့ထၪ့ဆ့လီၫ. 4 ယဟိဝၩ မၩကဲၪထၪ့ ဆၧထီးအလူၬ လၧအလးဒၪဝ့ၫ အဂးတၭ; ၦအၧၩ့ဖိၪ ဒၪလ့ၬ လၧမုအၧၩ့လနံၩ အဂး လီၫ. 5 ကယဲ ၦလဂၩလါလါ လၧအအီၪက့ၪထၪ့ထီၫအၥၭ ကိၭဂၩဒ့ၭနီၪ, မွဲဆၧၥၭလိၪ လၧယဟိဝၩ အမ့ၬယၫ တၭ; စူၪဖီၪ့ထၬစူၪ လါနၫ့ အဆၧဒဲၩဘၭ မိဘၪ ဆၧဖျါခွံၬဝ့ၫအ့ၬ. 6 လၧဆၧအခိးအတၩ ဒဲဆၧမွဲဆၧတီၩ အကၠီၩ့နီၪ ဆၧအၧၩ့ဆၧၥၫ့ လၧဆၧချုၬဘံၭဝ့ၫ; ဒဲလၧဆၧၥၭမဲၪ ယဟိဝၩ အကၠီၩ့နီၪမွဲ ဆၧဂၭဎ့ၭ ဆၧအၧၩ့လီၫ. 7 ထီးၦၡၩအဖၧၩ့ၥၭၥံၪ အ့ၪဘၪ ယဟိဝၩအၥၭနီၪ, အဝ့ၫ ဒုၭဘၪလိၬအိၭလိၬ အဒုၪအဒၩၥံၪ ဒၪလ့ၬ လၧအဝ့ၫဒၪ လဂၩနီၪလီၫ. 8 ဆၧလဆံၭဖိၪ အီၪဎုၬ လၧဆၧတီၩဆၧလီၩ့တၭ, ဂ့ၩနဲၪ့ ဆၧအၪထၪ့ဖၭဒိၪ လၧဆၧတီၩဆၧလီၩ့ လအီၪဘၪ နီၪလီၫ. 9 ၦၡၩအၥၭ ကိၪ့ထၪ့ဖၭလၩ့ အဖၧၩ့ၥၭ; အ့ၪမွဲ ယဟိဝၩ ၥိၫ့ အခၫထၪ့ဆၧလဖၪလီၫ. 10 ဆၧတီၩအလူ အီၪလၧစဎွၩ အနိၭဖျံၩ အဖၧၩ့တၭ; လၧအစ့ၩရၫ့ဆၧ အဖၧၩ့နီၪ အနိၭ အၪ့လီၫဆၧအ့ၬ. 11 ခံၫ့ၥၪၥံၪ ဒဲခံၫ့အတီၩနီၪ အီၪလၧယဟိဝၩတၭ, ကယဲ ခံၫ့ၥၪ လၧထိၪ့ဖၧၩ့နီၪ မွဲအဝ့ၫဒၪ အဆၧမၩလီၫ. 12 ဆၧမၩလတီၩလလီၩ့ဘၪနီၪ မွဲစဎွၩ ၥၭလိၪဝ့ၫတၭ; အဂဲးဘဲၫယီၩ လၧဆၧတီၩဆၧလီၩ့ အကၠီၩ့နီၪ လးဆီၩ့ဆီ အီၪဂုးခၧၫ့ဝ့ၫလီၫ. 13 နိၭဖျံၩၥံၪ အတီၩအလီၩ့နီၪ ဘၪစဎွၩၥံၪ အၥၭ; ဒဲအအဲၪ ၦလၧအချဲၩ့ ဆၧတီၩလီၫ. 14 စဎွၩ အၥၭထၪ့နီၪ မွဲဘဲၫဆၧၥံၫဒိၪ အၥီၫ့တၭ; အ့ၪမွဲ ၦကိၪ့ဆၧၥ့ၪ လဂၩနီၪ မိမၩလၩ့ဆါထဲၩ့ဝ့ၫလီၫ. 15 လၧစဎွၩ အမ့ၬဖၩ့ အဖၧၩ့နီၪ ဆၧမၧၫ့ အီၪဝ့ၫတၭ; အခိးအတၩနီၪ မွဲဘဲၫဆၧဆၧၩ့လၩ့ လၧခဲၫ့လဖၧၫ့ အၥိၭနီၪလီၫ. 16 ဆၧန့ဘၪ ဆၧကိၪ့ၥ့ၪနီၪ, ဂ့ၩနဲၪ့ ထီၫ့ ဆံၭဒိၪလဲၪ! ဒဲဆၧရွံန့ဘၪ ၥုၪ့ဖၭၥၭဖၭနီၪ ဂ့ၩနဲၪ့ စ့ၩလီၫ. 17 ၦၥၭဆုးလီၩ့ အဖၧၩ့ၥၭမုနီၪမွဲ ဆၧစဲၪ့ဖၭ လၧဆၧအၧၩ့တၭ; ၦလၧအယိအဖၧၩ့ၥၭဒၪဝ့ၫ လဂၩနီၪ ခိၭထၬ အၥၭမၧၫ့လီၫ. 18 ဆၧအီၪက့ၪထၪ့ထီၫအၥၭနီၪ အီၪလၧဆၧဂၭဂီၩ့ အမ့ၬယၫ; ဒဲဆၧမၩဖိၫလိၫအၥၭ လၧဆၧလၩ့ထံၩဖါ အမ့ၬယၫလီၫ. 19 ၦဆၪ့လၩ့အၥၭ လၧၦၥၭဆၧၩ့ အကျၩနီၪ, ဂ့ၩနဲၪ့ အၪ့နၩ့ဖၭ ဆၧအၪ့ဂူၬဆီၪ့ လၧၦအီၪက့ၪထၪ့ထီၫအၥၭ အၥိၭနီၪလီၫ. 20 ၦလၧအထီးလၩ့အၥၭ လၧ[ယွၩ]အလူနီၪ, မိဒၪန့ ဆၧဂ့ၩ, ဒဲၦလၧအဒိၭနဲၩ့အၥၭ လၧယဟိဝၩ အဖၧၩ့ နီၪ, ဘၪဆိၪဂ့ၩဝ့ၫလီၫ. 21 ၦၥၭ လၧအကိၪ့ၥ့ၪနီၪ, ဆၧမိကိၭ အဝ့ၫၥံၪ လၧၦၥုၪ့ဖၭၥၭဖၭတၭ; ၥ့ၪထၪ့ ဆၧမၩလိၪနီၪ မၩအၪထၪ့ ဆၧဆၧၫ့ လၧအနိၭဖျံၩ အဂးလီၫ. 22 ဆၧကိၪ့ဆၧဖၭနီၪ မွဲထံၫမၧၫ့ထၪ့ဖျိၭ လၧၦလၧအန့ဘၪဝ့ၫ အဂး; အ့ၪမွဲ ၦအဂီၩ့ အဆၧၥီၪ့လိၪနီၪမွဲ ဆၧအဂီၩ့လီၫ. 23 ၦကိၪ့ၥ့ၪအၥၭနီၪ ၥီၪ့လိၪ အနိၭ; ဒဲမၩအၪထၪ့ ဆၧမၩလိၪ လၧအနိၭဖျံၩၥံၪ အလီၩ့လီၫ. 24 ဆၧချဲၩ့မုၬၥံၪ မၩအၥၭ ဘဲၫန့ၫခိၪထံၫ အၥိၭနီၪ, ဆၧၫ့ဝ့ၫ လၧၥၭ အဂး, ဒဲမၩဘျၪထဲၩ့ဆၧ လၧဎွံၪၥံၪ အဂးဆ့ လီၫ. 25 ဖၧၩ့ၥၭ လၧအလီၩ့ဝ့ၫ လၧၦၡၩ အမ့ၬယၫနီၪ, အီၪဝ့ၫ လဘီၩ့; အ့ၪမွဲ အထုၬနီၪမွဲ ဆၧၥံၫ အဖၧၩ့ၥၭၥံၪ လီၫ. 26 ၦလၧအမၩဆၧနီၪ မၩ လၧအနၫ့ဆါဒၪဝ့ၫ အဂး, အဂဲးဘဲၫယီၩ အနိၭ ပဂၨၪထၪ့ဝ့ၫလီၫ. 27 ၦအၧၩ့ လဂၩ ကိၪ့ထၪ့ဖၭလၩ့ ဆၧအၧၩ့; ဒဲလၧအနိၭဖျံၩ အလီၩ့နီၪ ဆၧမၩအၥၭ ဘဲၫမ့ၪ ခဲၩထၪ့ဝ့ၫ အၥိၭ လီၫ. 28 ၦလၧအအၪ့လီၫဆၧ လဂၩနီၪ ထိၪဂဲၩထၪ့ ဆၧအဲၪ့လိၬဆိၭချဲၩ့တၭ; ၦချဲၩ့ခဲၪဆၧ လဂၩနီၪ ဒုၭလၩ့ဖၭ ၦထၧၫ့ထံၩထၧၫ့ၥိၭၥံၪ လီၫ. 29 ၦၡၩအဆီၪ့ လဂၩ အၪ့လွ့ၫန့ အထံၩအၥိၭ, ဒဲမီၩ့ဝ့ၫ လၧဖၧၩ့ၥၭ လဂ့ၩဘၪ လဘီၩ့နီၪလီၫ. 30 ထီးအ့ၪဘံၪ့ အမ့ၬနီၪ ကၩ့ကၩ ဆၧအၪ့လီၫဝ့ၫ အဂဲးအကၠီၪ့တၭ; အ့ၪအဲၪ့ထံၭ အနိၭဖျံၩနီၪ ဒုၭကဲၪထၪ့ယူၭ ဆၧအၧၩ့ယူၭလီၫ. 31 ခိၪဘွၩနီၪ အ့ၪအီၪ လၧဆၧတီၩဆၧလီၩ့ အဖၧၩ့ၥၭဖၧၩ့တၭ, မွဲဆၧလၩဆၧဖၩ့ အ၁ရဖူၩလီၫ. 32 ၦလၧအၥၭထၪ့ကၪနီၪ ဂ့ၩနဲၪ့ ၦအဆီၪ့ၥံၪ, ဒဲၦလၧအပၧၩ့အၥၭဒၪဝ့ၫနီၪ ဂ့ၩနဲၪ့ဒံၭ ၦလၧအဒုၭန့ဒိၩ့လီၫ. 33 ၦခွံၬလၩ့ဆၧဖၭ လၧဂူၫလၬ အဖၧၩ့ လါနၫ့တၭ, ယဟိဝၩ စ့ၩရၫ့ အဂဲးအကၠီၪ့ ထီးအလူၬလီၫ.

1 ဆၧအဎဲၫ့လမိၩ အီၪလၧဆၧမုၬဆၧဎၩ့နီၪ, ဂ့ၩနဲၪ့ဒံၭ ဂံၪ့ လၧအဎွ့ၩဝ့ၫ လၧဆၧဖိၪဆၧဎါ လၧအဘၪ ဆၧမၩၥံၫဝ့ၫ ဒဲအီၪဎုၬ လၧဆၧအဲၪ့လိၬဆိၭချဲၩ့နီၪလီၫ. 2 ၦအဎီး အီၪလၧဆၧကိၪ့ၥ့ၪ မိပၧၩ့ ဖိၪခွၫ လၧအဒုၭအီၪထၪ့ ဆၧမ့ၬမဲနီၪ, ဒဲမိန့ဎုၬ ဆၧန့ၥၫနီၪ လၧထၧၫ့ဖုဝဲၥံၪ အကျၩလီၫ. 3 ဖၧၩ့ၥိၫ့ဆၧနီၪ မွဲလၧစ့ၩ အဂး, ဒဲမ့ၪဖံၫ့ချၪ လၧထီၫ့ အဂး, အ့ၪမွဲ ၦလၧအမၩခွါ ၦၡၩအၥၭၥံၪ မွဲယဟိဝၩနီၪလီၫ. 4 ၦမၩဆၧအၧၩ့ လဂၩနီၪ ခိၭနၪ နိၭဖျံၩ အၪ့လီၫဆၧ တၭ, ဆၧအဘျံၭအဘျၪ ဒိၭအနါ လၧဖျ့ၩအၧၩ့လီၫ. 5 ၦလၧအမၩကြၩ့ထမး ၦၡၪ့ဖိၪယၬဖိၪနီၪ, ဒုၪဒွ့ၪ ၦလၧအတဲၩ့န့ဝ့ၫ လဂၩနီၪတၭ; ၦလၧအၥုၪ့ထိၬၥၭထိၬ လၧဆၧၡၪ့ဆၧနၭ အကၠီၩ့နီၪ မိန့ဘၪ ဆၧမၩဖီၩ့မၩဖျ့ၭ အဆၧဒဲၩဘၭအ့ၬ. 6 ၦၥၭၡါ အ၁ရဖူၩနီၪ မွဲအလံၩအလိၩၥံၪ; ဒဲဖိၪလဖၪ အလၩအဖၩ့နီၪ မွဲအဖါၥံၪ လီၫ. 7 ဆၧချဲၩ့ဂ့ၩနီၪ ကြၨၭ လၧၦအဂီၩ့အ့ၬ; နိၭဖျံၩ အဘျံၭအဘျၪနီၪ ဒံၩ့လကြၨၭဘၪ လၧၦအီၪ လၧအလၩအဖၩ့ အဂးလီၫ. 8 ဆၧဖ့ၪလၫ့မွဲ မနံၬထၫ့မျါ လၧၦန့ဘၪဝ့ၫ အမ့ၬၥၪဖၧၩ့နီၪ; ထီးဒၪအလး လၧအဘိၭကၠၪအၥၭနီၪ ဘီၪထၪ့ယီၫထၪ့ဝ့ၫလီၫ. 9 ၦလၧအမၩဘံၭခွံၬ ဆၧအမၪလမံၩ့နီၪ, အၪ့ဎူၫအၪ့ဎၬ ဆၧအဲၪဆၧကွံၩတၭ; အ့ၪမွဲ ၦလၧအလီၩထဲၩ့ဒီၭဝ့ၫနီၪ ဒုၭလၩ့ဖၭ ထၧၫ့ထံၩထၧၫ့ၥိၭလီၫ. 10 ဆၧအၪ့ၥီၪ့လထံၪနီၪ နုၬ လၧၦကိၪ့ဆၧၥ့ၪ အဖၧၩ့ ယိၬနဲၪ့ဒံၭ ဆၧထး ၦအဂီၩ့ အထံၪ လယၩနီၪလီၫ. 11 ၦအၧၩ့လဂၩနီၪ အၪ့ဎူၫအၪ့ဎၬန့ၫ ပိၩ့ထၪ့ဆၧတၭ; ဆၧမိအၪ့မၧၫ့လၩ့ အၥီၫ့ လၧအၥၭနီၩ့ လ့ၩထၫ့ဒုၪဒၩ အဝ့ၫလဂၩလီၫ. 12 ဖုၫထၫ့ လၧဆၧအၪ့ဂူၬန့ အဖိၪၥံၪ ဒၪခီၩ့ ၦၡၩနီၪ, ဂ့ၩနဲၪ့ ၦအဂီၩ့ လၧအဆၧဂီၩ့ အဖၧၩ့နီၪလီၫ. 13 ၦလဂၩဂၩ အ့ၪဖ့ၪထဲၩ့ ဆၧအၧၩ့ လၧဆၧဂ့ၩ အဂးနီၪ; ဆၧအၧၩ့လမံၩ့ စဲၪ့ဖၭ လၧအဝ့ၫဒၪ အဂံၪ့ဆ့အ့ၬ. 14 ဆၧအဲၪ့လိၬဆိၭချဲၩ့ အခၪ့ထံၭနီၪ မွဲ ဘဲၫထံၫဆ့ၭဖိးထၪ့ အၥိၭနီၪ; အခိးမွဲ ဂၭဎ့ၭခွံၬ ဆၧဂဲးလိၬတ့ၭလိၬ ဘိၩ့အလချုၭ ကဲၪထၪ့ဒံၭဘၪနီၪဆံၭ. 15 ၦလၧအအီၪက့ၪတီၩ ၦလတီၩလလီၩ့ဘၪ, ဒဲၦလၧအစ့ၩရၫ့စၪ ၦအတီၩအလီၩ့နီၪ, မွဲယဟိဝၩ အဆၧၥၭလိၪ နံၫဂၩလူၬ မီၪ့ဎီၩ့လီၫ. 16 ၦအဂီၩ့နီၪ အၥၭ လၧအမိန့ဘၪ ဆၧကိၪ့ၥ့ၪ လအီၪဘၪတၭ; မွဲဘၪနီၫ ဆၧအီၪက့ၪ အဎွ့ၩ လၧအစူၪဖၧၩ့ ဘဲၫၥိၭ အမိန့ဘၪနီၪလဲၪ! 17 ၦအထံၩအၥိၭ အဲၪ ဆၧကိၭအဆၧၫ့အထီဒ့ၭ; ဒဲၦအထၧၫ့ဖုဝဲ အီၪဖျဲၪဝ့ၫ လၧဆၧၡၪ့ဆၧနၭ အဂးနီၪလီၫ. 18 ၦလၧအဖီၪ့လိၬစူၪ, ဒဲထိးအၥၭ လၧဂူၫဂၩ အဂး လၧအထံၩအၥိၭ အမ့ၬယၫနီၪ, မွဲၦလၧအၥုၪ့ဖၭၥၭဖၭ လအီၪဘၪလီၫ. 19 ၦလၧအအဲၪ ဆၧဂဲးလိၬတ့ၭလိၬနီၪ အဲၪ ဆၧဒဲၩဘၭ တၭ; ၦလၧအအီၪက့ၪထၪ့ထီၫ အတရၫ့နီၪ အၪ့ဎူၫအၪ့ဎၬ ဆၧဂၭဂီၩ့လီၫ. 20 ၦအၥၭကဲၪ့နီၪ မိဒၪန့ ဆၧဂ့ၩ နးစီၪ့အ့ၬ; ဒဲၦလၧအဖျ့ၩအၪ့လီၫဆၧနီၪ မိလၩ့ထ့ၬ လၧဆၧမၩဂၭဂီၩ့ အဖၧၩ့ လီၫ. 21 ၦလဂၩ အ့ၪထၪ့ဖိၪ အဂီၩ့နီၪ မွဲလၧဆၧၥုၪ့အုၭၥၭအုၭဒၪဝ့ၫ အဂးတၭ, ၦအဂီၩ့အဖါနီၪ အီၪလၧဆၧၥုၪ့ထိၬၥၭထိၬ နးမံၩ့အ့ၬ. 22 ၥၭအဎွံၫနီၪ ဒုၭအီၪဆီၪ့အီၪချဲၫ့ ပနးခီၫ့; အ့ၪမွဲ ၥုၪ့ခါၥၭလၩ့ ဒုၭဎဲၫ့ထၬခွံၬ ဎွံၪၥံၪ လီၫ. 23 ၦလတီၩလလီၩ့ဘၪနီၪ မၩန့ လၬဆီၪ့ လၧၥၭနၫ အဖၧၩ့, ဘဲၫၥိၭ အမိဘိၭကၠၪခွံၬ ဆၧစ့ၩရၫ့တီၩ အဖၧၩ့ၥၭ လီၫ. 24 ဆၧကိၪ့ဘၪကိၪ့ၥ့ၪ အီၪလၧၦၥုၪ့ဖၭၥၭဖၭ အၥိၭ, အ့ၪမွဲ ၦအဂီၩ့ အမ့ၬၥၪၥံၪ လ့ၩစိၩ လၧဂၪ့ခိၪအထုၬလီၫ. 25 ဖိၪခွၫအဂီၩ့နီၪ မွဲအဖါ အဆၧၥုၪ့အုၭၥၭအုၭ, ဒဲဆၧအခၪ လၧၦလၧအဆီၫ့အီၪန့ဝ့ၫ လဂၩနီၪ အဂးလီၫ. 26 ဆၧဒုၭထိး ၦအတီၩအလီၩ့ လၧဒၫ့နီၪ ကြၨၭအ့ၬ, ဒဲထး ၦအီၪလၧအလၩအဖၩ့နီၪ တီၩဆ့အ့ၬ. 27 ၦလၧအအီၪလၧဆၧၥ့ၪယၫနီၪ ချဲၩ့ဆၧ ၡၩထံၪ, ဒဲၦအီၪ လၧဆၧကိၪ့ၥ့ၪနီၪ အၥၭ ချံၪ့လီၫ. 28 ၦအဂီၩ့ ဒၪလ့ၬ ထီးအအီၪလၩ့မါပံၭနီၪ, ဘၪလဘၪ ဆၧမိအီၪက့ၪဝ့ၫ ဘဲၫၦကိၪ့ၥ့ၪတၭ, မၩဘံၭထၬ အနိၭဖျံၩ အဘိၩ့ဘၭနီၪ လၧၦအၥုၪ့ဖၭၥၭဖၭဆ့လီၫ.

1 ၦလၧအမၩလၩ့ဖၭအၥၭ လဂၩနီၪ အၪ့ဎူၫအၪ့ဎၬ အဆၧမုၬဆၧလၩဒၪဝ့ၫတၭ, လၧကယဲ ဆၧဒုၭကိၪ့အဂ့ၩ နီၪ အဝ့ၫ ထၫ့ဒုၪဒၩ ၥၭဂဲၫ့ ထီးအလူၬလီၫ. 2 လၧၥုၪ့ဖၭၥၭဖၭ အဖၧၩ့နီၪ ၦအဂီၩ့ မုၬလၩအၥၭ ၥ့ၪ နးစီၪ့အ့ၬ; အ့ၪမွဲ ဘၪအၥၭ လၧအမိနဲၪဖျီၪထၪ့ အၥၭဒၪဝ့ၫ ဒိၪဒၪဆၧဒံၭလီၫ. 3 ထီးၦလတီၩလလီၩ့ဘၪ ဂဲၫဝ့ၫတၭ, ဆၧမၩကြၩ့ထမး ဂဲၫဝ့ၫဒၪဆ့; ဒဲဆၧဒုၪဒွ့ၪနီၪ အီၪဎုၬ လၧဆၧမ့ၬမဲဆ့ လီၫ. 4 ၦၡၩအနိၭ အဆၧချဲၩ့ၥံၪ မွဲထံၫယိၬလဖၪတၭ; ဆၧကိၪ့ဘၪကိၪ့ၥ့ၪ အထံၫထၪ့ဖျိၭနီၪ မွဲထံၫချိၬ လၧအလၩ့ယွၩဝ့ၫလီၫ. 5 ယိမ့ၬ ၦလတီၩလလီၩ့ဘၪ ဘဲၫၥိၭ အမိဘိၭကၠၪခွံၬ ၦတီၩၦလီၩ့ အဆၧစ့ၩရၫ့နီၪ, မွဲဆၧအဂ့ၩအ့ၬ. 6 ၦအဂီၩ့အနိၭဖျံၩ နုၬ လၧဆၧဂဲးလိၬတ့ၭလိၬ အဖၧၩ့, ဒဲအနိၭ ကိၭထၪ့ ဆၧထးဝ့ၫ အဂးလီၫ. 7 ၦအဂီၩ့ အနိၭနီၪမွဲ ဆၧဂၭဂီၩ့, ဒဲအနိၭဖျံၩမွဲ ဖျံၩခွၩ့ လၧအၥၭမၧၫ့ အဂးလီၫ. 8 ၦလၧအချဲၩ့ခဲၪဆၧ အဆၧချဲၩ့ၥံၪ မၩအၥၭ ဘဲၫဆၧလၧၦအၪ့အွံၪ အၥိၭတၭ; အဝ့ၫၥံၪ လ့ၩနုၬလၩ့ လၧဂူၭဖိၫ့ အၥၭခံဖၧၩ့နီၪလီၫ. 9 ၦလၧအမၩကၠုၪ့အၥၭ လၧအဆၧဖံၭဆၧမၩ အဖၧၩ့ နီၪ, မွဲအထၧၫ့ဖုဝဲ လၧၦမၩလူၬဂီၩ့ဆၧနီၪလီၫ. 10 ယဟိဝၩအမံၩ့နီၪ မွဲတၨၭထီၫ အခၧၫ့တၭ; ၦအတီၩအလီၩ့ၥံၪ စဲၪ့တလဲးနုၬ လၧအဖၧၩ့တၭ, အီၪဖီၩ့ဖျ့ၭဝ့ၫ လီၫ. 11 ၦ၁ထံၫ အစူၪလးခၪ့ခိၪနီၪ မွဲဒိၩ့အဂုးခၧၫ့, ဒဲလၧအဆၧဆီၫ့မီၪ့ဒၪဝ့ၫ အဖၧၩ့နီၪ မွဲဝ့ၫ ဘဲၫခိၪဒၧၩ့ထၪ့ထီၫ အၥိၭလီၫ. 12 ၦၡၩ အီၪက့ၪထၪ့ထီၫအၥၭ လၧဆၧဂၭဂီၩ့ လချုၭ ထီၩ့ဒံၭဘၪနီၪ; ဒဲဆၧဆၪ့လၩ့ၥၭ အီၪဆိၫနဲၪ့ဒံၭ ဆၧလၩဖၩ့နီၪလီၫ. 13 ၦလဂၩဂၩ အ့ၪချဲၩ့ဆၧၫ့ဆၧ လၧအလချုၭ နါဂၧၫ့ ဆၧအဂဲးအကၠီၪ့ဒံၭဘၪနီၪ, မွဲဆၧအဂီၩ့ ဒဲဆၧမ့ၬမဲ လၧအဝ့ၫဒၪ အဂးလီၫ. 14 ၦအၥၭနီၩ့ ထိး အဆၧဆၫနၧၩ့; အ့ၪမွဲ ဆၧၥုၪ့ခါၥၭလၩ့နီၪ မွဲပလၫ ထိးဝ့ၫနၧၩ့ လဂၩလဲၪ! 15 ၦၥုၪ့ဖၭၥၭဖၭ မိန့ဘၪ ဆၧၥ့ၪယၫတၭ; ၦကိၪ့ၥ့ၪအနါနီၪ မိအၪ့ဎူၫအၪ့ဎၬ ဆၧၥ့ၪယၫလီၫ. 16 ၦၡၩအလၬဆီၪ့နီၪ မၩပျၩ့ အလး; ဒဲၥိၫ့ထၪ့ဝ့ၫ လၧၦဒိၪၥံၪ အမ့ၬယၫလီၫ. 17 ၦလၧအအီၪဆိၫဝ့ၫ လၧဆၧချဲၩ့ခွး အဖၧၩ့နီၪ ဆီၫ့မီၪ့ဝ့ၫ လၧအတီၩ လါနၫ့ဘိၩ; ၦဂူၫဂၩ ဂဲၫအၪ့စိၭအၪ့စၪ့ နဲၪဖျီၪထၪ့ဝ့ၫ အဂဲးအကၠီၪ့လီၫ. 18 ဆၧဖၭနီၪ ဒုၭလၩ့မါ ဆၧဂဲးလိၬတ့ၭလိၬလဖၪ, ဒဲဒုၭလၩ့ဖၭ ၦအဆီၪ့ၥံၪ လီၫ. 19 ထၧၫ့ဖုဝဲ လၧအၥၭဂၭဂီၩ့နီၪ, ဆၧန့ထဲၩ့အၥၭမွဲ ဆၧကၪနဲၪ့ဒံၭ လၧအန့ဒိၩ့ခၧၫ့; ဒဲဆၧဂဲးလိၬတ့ၭလိၬလဖၪ မွဲဝ့ၫ ဘဲၫထိၬအနိၪဘီၩ့ၥံၪ အၥိၭလီၫ. 20 ၦၡၩအဂူၭဖိၫ့ မိလၧၫ့ဎွ့ၩ လၧအနိၭ အဆၧၥၪၥံၪ, ဒဲ မိလၧၫ့ဎွ့ၩ လၧအနိၭဖျံၩၥံၪ အဆၧအၪထၪ့ဝ့ၫလီၫ. 21 ဆၧၥံၫ ဒဲဆၧမၧၫ့နီၪ အီၪလၧဖျ့ၩအစီၩ့အမၩ့ အဖၧၩ့ တၭ, ၦလၧအအဲၪဝ့ၫ လဂၩနီၪ မိအၪ့ဝ့ၫ အၥၪဆ့လီၫ. 22 ၦလဂၩဂၩ ဒၪန့ အမၫတၭ, ဒၪန့ ဆၧအဂ့ၩလမံၩ့, ဒဲန့ဘၪ ယဟိဝၩ အခိးအတၩဆ့လီၫ. 23 ၦၡၪ့ဖိၪယၬဖိၪနီၪ အၪ့ကံၩ့အၪ့ယၫ ဆၧလဖၪ; အ့ၪမွဲ ၦ၁ထံၫၥံၪ ချဲၩ့ဆၧၫ့ဆၧ ဆီၪ့ဆီၪ့လ့ၬလီၫ. 24 ၦလၧအအီၪက့ၪအၥၭ လၧအမိန့ဘၪ အထံၩအၥိၭ အၪဂၩနီၪ မိမၩဂၭဂီၩ့ အနၫ့ဆါဒၪဝ့ၫ, အ့ၪမွဲ ၦလၧအအဲၪဝ့ၫ ဒဲစဲၩဘုၭထၬအၥၭ ထံးနဲၪ့ဒံၭ ထၧၫ့ဖုဝဲနီၪ အီၪဝ့ၫ လဂၩလီၫ.

1 ၦၡၪ့ဖိၪယၬဖိၪ လၧအလ့ၩဆၧ လၧအၥၭတီၩ အဖၧၩ့ နီၪ, ဂ့ၩနဲၪ့ဒံၭ ၦလၧအနိၭဖျံၩ အကဲၪ့ ဒဲအမွဲ ၦအဂီၩ့နီၪလီၫ. 2 ၦၥၭ လအီၪဘၪ လၧဆၧၥ့ၪယၫနီၪ ဂ့ၩဆ့အ့ၬ; ဒဲၦလၧအခၪ့ဖျဲၪဂၭဖျိၭ ဖၧၩ့ၥၭလီၫ. 3 ၦၡၩအဂီၩ့နီၪ ဘိၭကဲၪ့ အဖၧၩ့ၥၭတၭ; အၥၭထၪ့ ထၫ့ဒုၪဒၩ ယဟိဝၩ လီၫ. 4 ဆၧအစူၪလးခၪ့ခိၪနီၪ ဒုၭအၪထၪ့ ၦထံၩၦၥိၭ; အ့ၪမွဲ ၦၡၪ့ဖိၪယၬဖိၪ ဘၪ ဆၧမၩလၩ့ဖၭဝ့ၫ လၧအထံၩအၥိၭလီၫ. 5 ၦထိးအၥၭအဘျံၭအဘျၪ လဂၩနီၪ မိဘၪ ဆၧဖျါခွံၬ အဆၧမၪအ့ၬ; ဒဲၦလၧအချဲၩ့ဆၧ လတီၩဘၪနီၪ ဖီၩ့ဖျ့ၭၥ့ၪအ့ၬ. 6 ၦအၪဂၩ အၪ့လွ့ၫ ၦဒိၪအၥၭ; ဒဲၦကိၭဂၩဒ့ၭ ထၧၫ့ထံၩထၧၫ့ၥိၭ လၧၦဖ့ၪလၫ့ဆၧယီၫ လဂၩနီၪလီၫ. 7 ၦအၡၪ့အယၬ အထၧၫ့ဖုဝဲၥံၪ မ့ၬလဲၩ အဝ့ၫ ကိၭဂၩဒ့ၭ; အထံၩအၥိၭၥံၪ အီၪယဲၩ့ထၪ့ အၪဒၪအဆၧဒံၭ; အဝ့ၫ လီၩ့ဆီး ဆၧချဲၩ့ၥံၪ တၭ, န့ဘၪ ဆၧနီၪလဖၪလီၫ. 8 ၦလၧအန့ဘၪ ဆၧကိၪ့ဘၪကိၪ့ၥ့ၪ လဂၩနီၪ အဲၪ အၥၭမၧၫ့ဒၪဝ့ၫတၭ; ၦလၧအအီၪက့ၪထၬ ဆၧၥုၪ့ဖၭၥၭဖၭနီၪ ဒၪန့ ဆၧဂ့ၩလီၫ. 9 ၦထိးအၥၭအဘျံၭအဘျၪနီၪ မိဘၪ ဆၧဖျါခွံၬ အဆၧမၪအ့ၬ; ဒဲၦလၧအချဲၩ့ဆၧ လတီၩလလီၩ့ဘၪနီၪ မိဘၪ ဆၧဂၭဂီၩ့ဂၭစၪဝ့ၫဒၪလီၫ. 10 ဆၧအၪ့အွံၪအီၩဆၧၫ့နီၪ ကြၨၭ လၧၦအဂီၩ့အ့ၬ; ဆၧအခ့ၫအၡၩ ပၧၩ့ ၦဒိၪၥံၪ, ဒံၩ့လကြၨၭဘၪလီၫ. 11 ၦၡၩ အီၪလၧဆၧကိၪ့ဘၪကိၪ့ၥ့ၪနီၪ ၥၭထၪ့ကၪ; ဒဲယိဖၬခွံၬ ဆၧအမၪနီၪ မွဲအဆၧလၩဖၩ့လီၫ. 12 စဎွၩ အဆၧၥၭထၪ့နီၪ မၩအၥၭ ဘဲၫဆၬလၥၧၫ့ ယုၩ့ဆၧ အၥိၭ; အ့ၪမွဲ အခိးအတၩနီၪ မၩအၥၭ ဘဲၫဆၩ့ထံၫ ဘၪ နၪ့ၥံၪမံၩ့ၥံၪ အၥိၭနီၪလီၫ. 13 ဖိၪခွၫအဂီၩ့နီၪ မွဲဖါ အဆၧၡၪ့ဆၧနၭ; ဒဲမၫ အဆၧဂဲးလိၬတ့ၭလိၬနီၪမွဲ ဆၧလၩ့ဆၩ့ လထံၪဎးဘီၩ့ဎးလီၫ. 14 ဂံၪ့ၥံၪဎၫ့ၥံၪ ဒဲဆၧအစူၪလးခၪ့ခိၪနီၪ, မွဲဆၧလၧၦန့ၥၫ လၧဖါ; အ့ၪမွဲ မၫ လၧအၥ့ၪယၫ ထီးလၩ့အၥၭဂ့ၩ လဂၩနီၪ ဂဲၫဝ့ၫ လၧယဟိဝၩ လီၫ. 15 ဆၧကၠုၪ့နီၪ ဒုၭမံၫမၪဆၧ ယိၬလ့ၬ, ဒဲၦကၠုၪ့နီၪ ဘၪ ထိးဆၧၥၭဝံအၥၭဆ့လီၫ. 16 ၦလၧအထီးန့ ဆၧမၪလူၬနီၪ ယိထဲၩ့ခွါထဲၩ့အၥၭဒၪဝ့ၫ, အ့ၪမွဲ ၦလၧအမၩကြၩ့ထမး အဖၧၩ့ၥၭနီၪ မိဘၪၥံၫဝ့ၫလီၫ. 17 ၦလၧအယၫ့ၥၭ ၦၡၪ့ဖိၪယၬဖိၪ လဂၩနီၪ ဒုၭအၪ့လီးဆၧ လၧယဟိဝၩတၭ; အဝ့ၫဒၪ မိဖ့ၪလၫ့ထဲၩ့ဆၧ လၧအကြၨၭန့ဘၪလီၫ. 18 လၧဆၧယိလါ အလးအီၪဝ့ၫ အဘိၩ့ဘၭနီၪ အၪ့ၥီၪ့ နဖိၪခွၫဆံၭ; အ့ၪမွဲ ထီးဆိၫ့မၩၥံၫ အဝ့ၫ လဂ့ၩ. 19 ၦလၧအၥၭထၪ့ဖၭဒိၪ လဂၩနီၪ မိဘၪ ဆၧစ့ၩရၫ့စၪ; အဂဲးဘဲၫယီၩ နမၩဖီၩ့မၩဖျ့ၭဝ့ၫ လဖၧၫ့ လါနၫ့ဘိၩ, နဘၪမၩဒီၭ နးဖၧၫ့ဒီၭဆ့လီၫ. 20 ဘဲၫၥိၭ နမိအီၪ လၧဆၧကိၪ့ဘၪကိၪ့ၥ့ၪ လၧနံၪ့လၧယၫလဖၪနီၪ, ခိၭနၪ ဆၧဒုၭကိၪ့ ဒဲထိးဆၧၫ့ ဆၧအၪ့ၥီၪ့နီၪ ဆံၭ. 21 ဆၧကိၪ့ထၪ့ဖၭလၩ့ၥံၪ လၧၦၡၩ အၥၭခံဖၧၩ့နီၪ အီၪဝ့ၫ အၪမံၩ့; အ့ၪမွဲ ယဟိဝၩ အဆၧဒုၭကိၪ့နီၪ မိအီၪဂုးခၧၫ့ဝ့ၫလီၫ. 22 ၦၡၩအဆၧဂ့ၩနီၪ မွဲအခိးအတၩတၭ; ၦၡၪ့ဖိၪယၬဖိၪ လဂၩနီၪ ဂ့ၩနဲၪ့ဒံၭ ၦချဲၩ့ဘျံၭချဲၩ့ဘျၪဆၧ လဂၩနီၪလီၫ. 23 ဆၧၥၭမဲၪယဟိဝၩနီၪ ဘၪဆဲၫ့ လၧဆၧမၧၫ့တၭ; ၦမိမံၫ့ၥုၪ့မံၫ့ၥၭ, ဒဲဆၧအၧၩ့ဆၧၥၫ့ ဘၪ အဝ့ၫနီၪအ့ၬ. 24 ၦကၠုၪ့လဂၩ ဘၧၩ့လၩ့ အစူၪ လၧထွ့ၫဖၧၩ့တၭ; န့ၫထုၭထၪ့ထဲၩ့ဝ့ၫ လၧအနိၭနီၪ မၩအ့ၬ. 25 န အ့ၪထး ၦမၩကြၩ့ထမးဆၧ လဂၩတၭ, ၦလမၩလိၪဘၪဆၧနီၪ မိထီးလၩ့အၥၭ; အၪ့ၥီၪ့ ၦၥုၪ့ဖၭၥၭဖၭ တၭ အဝ့ၫဒၪ မိမၩလိၪ ဆၧၥ့ၪယၫ အဂဲးအကၠီၪ့နီၪလီၫ. 26 တၭ ဖိၪခွၫ လၧအဒုၭမ့ၬမဲဆၧ, ဒဲဆၧဒုၪဒွ့ၪနီၪ, မွဲၦလၧအမၩဂၭဂီၩ့ အဖါ ဒဲမၩခိမၩဝီၩ အမိနီၪလီၫ. 27 ယဖိၪခွၫဧ့, ဆၧၥီၪ့ဆၧၥၫ့ လၧအဒုၭဂၭဖျိၭနၧၩ လၧဆၧၥ့ၪယၫ အဆၧချဲၩ့လဖၪနီၪ, ထီးခိၭနၪ လဂ့ၩ, ဧီၪ. 28 ၦထိးအၥၭ အအၧၩ့အၥၫ့ လဂၩနီၪ မၩကြၩ့ထမး ဆၧစ့ၩရၫ့တီၩတၭ; ၦလတီၩလလီၩ့ဘၪ အနိၭနီၪ ယုလၩ့ ဆၧအၧၩ့လီၫ. 29 ဆၧတဲၩ့ဝဲၩ ဆၧစ့ၩရၫ့ၥံၪ လၧၦမၩကြၩ့ထမးဆၧ အဂးနီၪ; ဒဲဆၧထးဝ့ၫလဖၪ လၧၦအဂီၩ့အချိၫ့ အဂးလီၫ.

1 စဘံၭထံၫနီၪမွဲ ဆၧမၩကြၩ့ထမးဆၧ; ဒဲၥံၭထံၫဂၬထံၫ ဒုၭအဲၪ့လိၬဆၧ ဆီၪ့ဆီၪ့လ့ၬတၭ; ၦလၧအမၩမၪဆၧ လၧအနီၪ, အီၪလၧဆၧကိၪ့ၥ့ၪ နးဂၩအ့ၬ. 2 စဎွၩ အဆၧဒုၭၥၭမဲၪနီၪ မၩအၥၭ ဘဲၫဆၬလၥၧၫ့ ယုၩ့ဆၧ အၥိၭတၭ; ၦလၧအဒုၭၥၭထၪ့ အဝ့ၫဒၪနီၪ မၩမၪ ဆၧထၫ့ဒုၪဒၩ အၥၭမၧၫ့လီၫ. 3 ၦအ့ၪအီၪလၩ့ဖၭ လၧဆၧဂဲးလိၬတ့ၭလိၬနီၪ, န့ဘၪ ဆၧလၩဖၩ့; အ့ၪမွဲ ကယဲ ၦအဂီၩ့ၥံၪ ၥုၪ့ထၪ့ၥၭဂဲၫ့ဆၧ ကိၭဂၩဒ့ၭ ဆုၬဆုၬလီၫ. 4 လၧဆၧဂီး အကၠီၩ့တၭ, ၦကၠုၪ့လဂၩနီၪ မိထဲၫဆၧ အ့ၬ; အဝ့ၫနီၪ အၪ့ကံၩ့ဆၧ လၧကူၭဆၧအထီ လါနၫ့ဘိၩ န့ဘၪဆၧ နးမံၩ့အ့ၬ. 5 ဆၧကိၪ့ထၪ့ဖၭလၩ့ လၧၦၥၭခံဖၧၩ့နီၪ မွဲထံၫယိၬ; အ့ၪမွဲ ၦလၧအၥုၪ့ဖၭၥၭဖၭနီၪ မိထုၭခွံၬဝ့ၫဒၪလီၫ. 6 ၦအၪဂၩ မိကိၭထၪ့ အခိးဒၪဝ့ၫ, လဂၩ အခိးဒၪဝ့ၫ; အ့ၪမွဲ ၦလၧအလူတီၩ လဂၩနီၪ, မွဲပလၫ မိဒၪန့ဝ့ၫ လဂၩလဲၪ. 7 ၦတီၩၦလီၩ့ လ့ၩဆၧ လၧအဆၧလၧၫ့ဆၧဎွ့ၩ အဖၧၩ့ နီၪ; အဖိၪအလံၩၥံၪ လၧအလးခဲၫ့နီၪ ဘၪ ဆၧဆိၪဂ့ၩ လီၫ. 8 စဎွၩ ဆၧၫ့နၩ့ လၧအဆၧစ့ၩရၫ့ ဆၧအလးဆီၩ့ဆီခိၪ, အမ့ၬၥၪၥံၪ ယိအၪ့ဎူၫအၪ့ဎၬ ၥ့ၪယၫ ကယဲ ဆၧအၧၩ့ဆၧၥၫ့လီၫ. 9 ယၥူၫဝၭဆံၫ့ခွံၬယၥၭနီၪ, ဒဲယဆံၫ့ခွံၬ လၧယဆၧဒဲၩဘၭတၭ, မွဲပလၫ စံၭ မိၥ့ၪလဂၩလဲၪ. 10 ခံၫ့ နံၫမံၩ့, ဒဲဆၧတိၪ့ နံၫမံၩ့, မွဲဆၧၥၭလိၪ လၧယဟိဝၩ အမ့ၬယၫ နံၫမံၩ့လူၬလီၫ. 11 ဖိၪၥၪ ဒၪလ့ၬနီၪ အဆၧဖံၭဆၧမၩၥံၪ, မွဲအဆံၫ့ဧၪ, မွဲအတီၩဧၪ, ၦၥ့ၪယၫ လၧအဆၧမၩဒၪဝ့ၫ အကၠီၩ့နီၪလီၫ. 12 နါ လၧအနါဂၧၫ့ဆၧ, ဒဲမ့ၬၥၪ လၧအဒၪဆၧနီၪ, ယဟိဝၩ တဲၩ့လၩ့ဝ့ၫ နံၫမံၩ့လူၬလီၫ. 13 အဲၪ ဆၧမံၫ လဂ့ၩ, နမိၡၪ့မိယၬ ဘၪခိၬ, စၪ့ထၪ့ နမ့ၬၥၪတၭ, နမိဘျဲၩအၪ့ လၧကိၪလီၫ. 14 ၦလၧအဎွ့ၩဆၧ လဂၩ စံၭဝ့ၫ, ဆၧနးမံၩ့အ့ၬ, ဆၧနးမံၩ့အ့ၬ, လါနၫ့နီၪ; စဲၪ့ထၪ့ခွံၬဝ့ၫတၭ, ထီးနီၪလဖၧၫ့ အူၭလၩ့အၥၭလီၫ. 15 ထီၫ့ၥံၪလွ့ၫၥံၪ ဒဲမနံၬထၫ့မျါၥံၪ အီၪ အၪအၪလ့ၬ; အ့ၪမွဲ ဆၧၥ့ၪယၫ အနိၭဖျံၩလဖၪနီၪ, မွဲဆၧလၧအလူဒိၪဎွ့ၩဒိၪလီၫ. 16 ၦလၧအထိးအၥၭ လၧၦမွံၩအဂး လဂၩနီၪ, မၩန့ထၬ အကီၩ့အၥိၭဘီၪ; ဒဲလၧၦလခီၫဘၩ့မုးဖိၪၥံၪ အဂးနီၪ မၩန့ထၬ ဆၧပီၩ့လၩ့နီၪဆံၭ. 17 အၪ့လီၫန့ဆၧ အကိၪဆၧၫ့ဝ့ၫ လၧၦၡၩ အဂး လါနၫ့ တၭ, လၧခဲၫ့ထဲၩ့နီၪ အနိၭ မိဎွ့ၩထၪ့ လၧလိးဖိၪမ့ၭဖိၪလဖၪနီၪလီၫ. 18 ကယဲ ဆၧကိၪ့ထၪ့ဖၭလၩ့ လမံၩ့လါလါနီၪ ဂုးထၪ့ခၧၫ့ထၪ့ လၧဆၧဒုၭကိၪ့တၭ; လၧဆၧၥိၫ့ ထီးအဂ့ၩအဘၪနီၪ နမိဒုၭဘၪၥုၭလီၫ. 19 ၦလၧအလ့ၩချဲၩ့ခဲၪဆၧနီၪ ဒုၭဖျီၪထၪ့ ဆၧအီၪၥူၪဝ့ၫ တၭ; အခိးမွဲ ထၧၫ့ထံၩထၧၫ့ၥိၭ လၧၦလၧအချဲၩ့မုၬနါဆၧ လဂ့ၩ. 20 ၦလၧအဆိၪအၧၩ့ အဖါ ဒဲအမိနီၪ, အမ့ၪဒိၩ့ မိဘၪ ဆၧမၩလၩ့ဖံၬခွံၬဝ့ၫ လၧဆၧခံၭၥၧၫ့ အဖၧၩ့လီၫ. 21 ဆၧန့ၥၫနီၪ ၦန့ဘၪဝ့ၫ လၧအခၪ့ထံၭ ချဲၫ့ချဲၫ့ လါနၫ့ တၭ; အထုၬနီၪ ဘၪ ဆၧဆိၪဂ့ၩၥ့ၪအ့ၬ. 22 ယမိဖ့ၪဆၧၫ့ထဲၩ့ ဆၧအၧၩ့နီၪ, ထီးစံၭလဂ့ၩ အီၪခိၭ ယဟိဝၩတၭ, အဝ့ၫနီၪ မိမၩဘိၭမၩဆၧၩ့ နၧၩလီၫ. 23 ဆၧခံၫ့ၥၪ နံၫမံၩ့နီၪမွဲ ဆၧၥၭလိၪ လၧယဟိဝၩအမ့ၬ တၭ; ခံၫ့အၪ့လီၫဆၧနီၪမွဲ ဆၧဂ့ၩအ့ၬ. 24 ၦၡၩ ခၫထၪ့ဆၧနီၪ ဘၪဆဲၫ့ လၧယဟိဝၩတၭ; ၦၡၩနီၪ, မွဲအနၪ အဖၧၩ့ၥၭဒၪဝ့ၫ မိၥ့ၪ ဘဲၫၥ့ၪလဲၪ. 25 ၦလၧအချဲၩ့ကြၩ့ဆၧ လၧအဘၪဆဲၫ့ လၧယွၩတၭ; ဆီၫ့မီၪ့လၩ့အၥၭ လၧအဆိၪလၩ့အၥၭ အလးခဲၫ့နီၪ, ကဲၪထၪ့ဝ့ၫ ဖျံၩခွၩ့ လၧအဂးလီၫ. 26 စဎွၩ လၧအကိၪ့ဆၧၥ့ၪနီၪ ဂုလၩ့ခွံၬ ၦအအၧၩ့တၭ; ဒုၭလ့ၩ လဲၪ့ပၪ လၧအလီၩ့လီၫ. 27 ၦၡၩအၥၭနီၪ မွဲယဟိဝၩ အမ့ၪဒိၩ့တၭ; ယိအၪ့ဎၬ ၥ့ၪယၫ ကယဲ ဆၧအယိၬ လၧဂူၭဖိၫ့ဖၧၩ့ ထီးအလူၬလီၫ. 28 ဆၧအခိးအတၩ ဒဲဆၧမွဲဆၧတီၩနီၪ မိမၩဂုးထၪ့ စဎွၩအလးတၭ; လၧဆၧအခိးအတၩ အကၠီၩ့နီၪ ဖီၪ့ခၧၫ့ အလးဆီၩ့ဆီလီၫ. 29 ဖိၪၥၪခွၫၥံၪ အလၩအဖၩ့နီၪ မွဲအဂဲးအဘၭ; ဒဲၦၥၭၡါၥံၪ အဆၧဎံၫဆၧလၩနီၪ မွဲအခိၪဘွၩလီၫ. 30 ဆၧထးဝ့ၫ အဖၧၩ့လးနီၪမွဲ ဆၧမၩဆံၫ့ လၧၦလတီၩလလီၩ့ဘၪ အဂးတၭ; မွဲဆၧဒိၪဝ့ၫ ထီၩ့လၩ့ လၧဂူၭဖိၫ့ဖၧၩ့လီၫ.

1 စဎွၩအၥၭ အီၪဝ့ၫလၧယဟိဝၩ အစူၪဖၧၩ့ ဘဲၫထံၫချိၬ အၥိၭနီၪတၭ အဝ့ၫဒၪ ဘိၭကၠၪဝ့ၫ ထီးဒၪအလး လၧအဘၪအၥၭ လစီၪ့လါလါနီၪလီၫ. 2 ၦၡၩအဖၧၩ့ၥၭ တီၩဝ့ၫလီၩ့ဝ့ၫ လၧအမ့ၬၥၪဒၪဝ့ၫ အဖၧၩ့ ကိၭဘီၩ့ဒ့ၭ; အ့ၪမွဲ ၦလၧအမၩခွါ ၦၡၩအၥၭၥံၪ မွဲယဟိဝၩ လဂၩနီၪလီၫ. 3 မၩဆၧ တီၩတီၩလီၩ့လီၩ့ ဒဲစ့ၩရၫ့ ဆၧတီၩနီၪ, ဘၪ ယဟိဝၩအၥၭ ဂ့ၩနဲၪ့ဒံၭ ဆၧလုဒံၭလီၫ. 4 ဆၧအီၪက့ၪထၪ့ထီၫ မ့ၬၥၪ ဒဲၥၭ လၧအမၩဖိၫလိၫအၥၭ, ၦလတီၩလလီၩ့ဘၪ အဆၧဖၩ့နီၪ, မွဲဆၧဒဲၩဘၭ လီၫ. 5 ၦအဎၭ အဆၧကိၪ့ထၪ့ဖၭလၩ့နီၪ ဘၪဆဲၫ့ န့ၫ ဆၧအၪထၪ့ အၪအၪလ့ၬ; အ့ၪမွဲ ကယဲ ၦလၧအလထီးလၩ့ဘၪၥၭနီၪ မၩၡၪ့လၩ့ယၬ လၩ့ဝ့ၫလီၫ. 6 ဆၧလူဒိၪဎွ့ၩဒိၪ လၧၦန့ဘၪ လၧဖျ့ၩအဘျံၭအဘျၪ အကၠီၩ့နီၪ, မၩအၥၭ ဘဲၫဆၧအွံၩဒံၩခွံၬဒၪဆၧ, ၦအၪ့ဎၬဆၧၥံၫလီၫ! 7 ၦလတီၩလလီၩ့ဘၪ အဆၧမၩဆီၪ့နီၪ မိဝ့ၬလၩ့ဘံၭ အနၫ့ဆါၥံၪ, အဂဲးဘဲၫယီၩ ဆၧစ့ၩရၫ့တီၩနီၪ အဝ့ၫၥံၪ မၩအ့ၬ. 8 ၦၡၩ လၧအမၩကဲၪ့ အဖၧၩ့ၥၭနီၪ ဂၭဖျိၭဝ့ၫဒၪတၭ; အ့ၪမွဲ ၦအဆံၫ့နီၪ အဆၧမၩ တီၩတီၩလီၩ့လီၩ့လီၫ. 9 ၦအ့ၪအီၪလၧဂံၪ့ခိၪ အနိၪ့ဖၧၩ့နီၪ, မွဲဆၧဂ့ၩနဲၪ့ဒံၭ အီၪလၧၦမုၪလဂၩ လၧအဂဲးလိၬတ့ၭလိၬ လၧဂံၪ့ဖၭလဲဖၧၩ့ဒံၭလီၫ. 10 ၦလတီၩလလီၩ့ဘၪ ဆိၫ့ဆၧအၧၩ့တၭ; ၦအီၪလၧအနဲၩ့ထံၭနီၪ န့ဘၪ ဆၧအခိးအတၩ လၧအမ့ၬၥၪဖၧၩ့ နးဆံၭအ့ၬ. 11 ထီးၦမၩကြၩ့ထမးဆၧ လဂၩ အ့ၪဘၪ ဆၧစ့ၩရၫ့စၪ နီၪ, ၦလၧအလမၩလိၪဘၪဆၧနီၪ န့ဘၪ ဆၧကိၪ့ၥ့ၪတၭ; ထီးၦကိၪ့ၥ့ၪဘၪ ဆၧၥီၪ့လိၪဝ့ၫနီၪ, အဝ့ၫဒၪန့ဘၪ ဆၧၥ့ၪယၫလီၫ. 12 ဆၧတီၩဆၧလီၩ့ လဂၩနီၪ ယိထံၫယိဆၭ ၦလတီၩလလီၩ့ဘၪ အဂံၪ့တၭ, ခွံၬလၩ့ ၦအၧၩ့ၥံၪ လၧဆၧဂၭဂီၩ့ဂၭစၪဖၧၩ့လီၫ. 13 ၦၡၪ့ဖိၪယၬဖိၪ ကိၭထၪ့ဆၧ အဘိၩ့ဘၭနီၪ; ၦလဂၩဂၩ အ့ၪဆွံၫဘံၭ အနါဖၧၩ့တၭ, အဝ့ၫဒၪ အနၫ့ဆါဒၪဝ့ၫ မိကိၭထၪ့ လါနၫ့နီၪ, ဆၧနါဂၧၫ့ဝ့ၫအ့ၬ. 14 ဆၧဖ့ၪလၫ့ၥူၪနီၪ ဒုၭလၩ့ဆါထဲၩ့ ဆၧၥၭထၪ့; ဒဲလၬဆီၪ့ လၧၥၭနၫၡါ အဖၧၩ့နီၪ မၩလၩ့မါ ဆၧၥၭထၪ့ဆီၪ့ နီၪလီၫ. 15 ဆၧစ့ၩရၫ့တီၩနီၪမွဲ ဆၧၥုၪ့ထိၬၥၭထိၬ လၧၦတီၩၦလီၩ့ အဂး, အ့ၪမွဲ ဆၧဂၭဂီၩ့နီၪ အီၪလၧၦမၩအၧၩ့ဆၧ အဂးလီၫ. 16 ၦလဂၩ လၧအစဲၪ့ဒၪခွံၬ ဆၧကိၪ့ဘၪကိၪ့ၥ့ၪ အဖၧၩ့ၥၭနီၪ, မိအီၪဝ့ၫ လၧၦၥံၫအလၩၥံၪ အဆၧအီၪကီၪ့ အကျၩနီၪလီၫ. 17 ၦလၧအအဲၪ ဆၧမုၬလၩနီၪ မိကဲၪထၪ့ ၦၡၪ့ဖိၪယၬဖိၪ တၭ; ၦလၧအအဲၪ စဘံၭထံၫ ဒဲၥိၪ လဂၩနီၪ မိကဲၪ ၦ၁ထံၫ ဆ့အ့ၬ. 18 ၦလတီၩလလီၩ့ဘၪၥံၪ မိကဲၪ ၦတီၩၦလီၩ့ အဆၧဎွ့ၩန့ထဲၩ့နီၪ; ဒဲၦအၪ့လီၫဆၧ မိအီၪ လၧၦတီၩအလးလီၫ. 19 အ့ၪအီၪ လၧထံၫၥံၪခးၥံၪ အီၪယူဝ့ၫနီၪ, မွဲဆၧဂ့ၩနဲၪ့ဒံၭ အီၪ လၧၦမုၪ ဂဲးလိၬတ့ၭလိၬ ဒဲၥၭထၪ့ဒၪဆၧ ဘဲၫနီၪ လဂၩ အၥိၭလီၫ. 20 ၥိၪ ဒဲဆၧလူဒိၪဎွ့ၩဒိၪ လၧအဘၪ ၦအၥၭနီၪ, အီၪလၧၦကိၪ့ဆၧၥ့ၪ အဂံၪ့ဖၧၩ့တၭ, အ့ၪမွဲ ၦအဂီၩ့နီၪ ယုလၩ့ခွံၬဝ့ၫလီၫ. 21 ၦလၧအလီၩ့ဆီး ဆၧတီၩဆၧလီၩ့ ဒဲဆၧအခိးအတၩ လဂၩနီၪ, မိဒၪန့ ဆၧမၧၫ့, ဆၧတီၩဆၧလီၩ့, ဒဲဆၧလၩဆၧဖၩ့နီၪ ဆ့လီၫ. 22 ၦကိၪ့ၥ့ၪလဂၩ ထၪ့ဘၭ လၧၦဆီၪ့ၥံၪ အဒိၩ့ အခိၪဒၧၩ့ အဖၫ့ခိၪနီၪ, ဒဲမၩလၩ့ဎီးခွံၬ အဆၧဂဲးဆၧဘၭ လၧဆၧဒိၭနဲၩ့အၥၭ လၧအဖၧၩ့နီၪလီၫ. 23 ၦလၧအပၧၩ့အနိၭ ဒဲအဖျ့ၩ လဂၩနီၪ, မၩဖီၩ့မၩဖျ့ၭအၥၭ လၧဆၧခိဆၧဝီၩၥံၪ လီၫ. 24 ၦလၧအမၩထၪ့ထီၫအၥၭ မၩဖိၫလိၫအၥၭနီၪ, အမံၩ့မွဲ ၦမၩကြၩ့ထမးဆၧ, မၩဝ့ၫ လၧအမၩဖိၫလိၫအၥၭ အၪလၨၪအဖၧၩ့လီၫ. 25 ၦကၠုၪ့ အဆၧဆိၫ့န့ဘၪနီၪ မၩဂၭဂီၩ့ အနၫ့ဆါ; အဂဲးဘဲၫယီၩ အစူၪၥံၪ မၩဆၧနီၪ အၥၭအီၪအ့ၬ. 26 အဝ့ၫလဂၩ ၥၭကွံၩဆိၫ့န့ဘၪဆၧ ၥံၫ့နံၩချီၩ့; အ့ၪမွဲ ၦတီၩၦလီၩ့ၥံၪ ဖ့ၪလၫ့ဒၪဆၧတၭ, လီၫ့ကီၩ့ဆၧအ့ၬ. 27 ၦလတီၩလလီၩ့ဘၪ အဆၧလုနီၪမွဲ ဆၧၥၭလိၪတၭ, ၦလၧအဂဲၫဆိၬဝ့ၫ လၧဆၧကိၪ့ထၪ့ဖၭလၩ့ အအၧၩ့နီၪ နၭနဲၪ့အနီၪဒံၭ, ဆံၭဒိၪလဲၪ! 28 ၦထိးအၥၭ အဘျံၭအဘျၪနီၪ မိဂၭဂီၩ့ဝ့ၫ; အ့ၪမွဲ ၦလၧအခိၭနၪဝ့ၫ လဂၩနီၪ မိချဲၩ့ဆၧ လထံၪဎးလဘီၩ့ဎးလီၫ. 29 ၦလတီၩလလီၩ့ဘၪ လဂၩနီၪ မၩနီၩ့ထၪ့ အမ့ၬ; အ့ၪမွဲ ၦအၥၭဆုးလီၩ့ လဂၩ မိမၩဂုးထၪ့ခၧၫ့ထၪ့ အဖၧၩ့ၥၭၥံၪ လီၫ. 30 လၧယဟိဝၩ အမ့ၬယၫနီၪ, ဆၧကိၪ့ၥ့ၪကိၪ့ဘၪ, ဆၧၥုၪ့ဖၭၥၭဖၭ, ဆၧဒုၭကိၪ့ၥ့ၪနီၪ, အီၪအ့ၬ. 31 ကၥ့ၪနီၪ ဘၪ ဆၧတဲၩ့ဝဲၩဝ့ၫ လၧဆၧဒုၭၥုၭမုနံၩ အဂး လါနၫ့တၭ, ဆၧမၩဖီၩ့မၩဖျ့ၭနီၪ ဂဲၫ လၧယဟိဝၩ လီၫ.

1 ၦအၪ့ဎူၫအၪ့ဎၬ အမံၩ့ဂ့ၩနီၪ မွဲဂ့ၩနဲၪ့ဒံၭ ဆၧလူဒိၪဎွ့ၩဒိၪဖၭဒိၪ, ဒဲဆၧအဲၪ အခိးအတၩနီၪ, အၪနဲၪ့ဒံၭ ကျိၪၥံၪစ့ၩၥံၪ, ထီၫ့ၥံၪလွ့ၫၥံၪ နီၪလီၫ. 2 ၦ၁ထံၫၥံၪ ဒဲၦၡၪ့ဖိၪယၬဖိၪ ဒၪခီၩ့လိၬအၥၭတၭ; မွဲ ယဟိဝၩ တဲၩ့လၩ့ အဝ့ၫၥံၪ ထီးအလူၬလီၫ. 3 ၦၥ့ၪယၫ ထီးလၩ့အၥၭဂ့ၩ လဂၩ ဒၪစိၩ ဆၧအၧၩ့, အီၪက့ၪၥူၪခွံၬအၥၭ, အ့ၪမွဲ ၦလၧအလမၩလိၪဘၪဆၧ လ့ၩဒၪဆၧ ဘဲၫနီၪတၭ, ဘၪ ဆၧၡၪ့ဆၧနၭလီၫ. 4 ဆၧၥုၪ့ဆၧၩ့ၥၭဆၧၩ့ အခိးအတၩ, ဒဲဆၧၥၭမဲၪယဟိဝၩနီၪ, မွဲဆၧလူဒိၪဎွ့ၩဒိၪ, ဒဲဆၧလၩဖၩ့, ဒဲဆၧမၧၫ့ လီၫ. 5 ဆၧဆူၪၥံၪ ဒဲဖျံၩခွၩ့ၥံၪ အီၪဝ့ၫ လၧၦၥၭကဲၪ့ အဖၧၩ့ၥၭဖၧၩ့ ၦလၧအယိထဲၩ့ခွါထဲၩ့ အၥၭနီၪ အီၪယဲၩ့ လၧဆၧလဖၪနီၪလီၫ. 6 ၥိၫ့ ဖိၪၥၪ လၧအဖၧၩ့ၥၭကြၨၭဆံၭ ထီးအၥၭၡါထၪ့ နီၪ, မိကၠၪခွံၬအၥၭအ့ၬ. 7 ၦ၁ထံၫ ပၧၩ့ဘၪ ၦၡၪ့ဖိၪယၬဖိၪ; ဒဲၦလၧအအၪ့လီးဆၧနီၪ ကဲၪထၪ့ စ့ၩကဆါ အဎီးလီၫ. 8 ၦလၧအဎွံၪ ဆၧအၧၩ့ဆၧၥၫ့ လဂၩနီၪ, မိကူၭန့ ဆၧၡၪ့ဆၧနၭ; ဒဲနိၪထး လၧအဆၧအီၪက့ၪထၪ့ထီၫအၥၭ အဂးနီၪ, အီၪတဲၩ့ဝဲၩအၥၭလီၫ. 9 ၦအီၪလၧမ့ၬၥၪ ယၫ့ၥၭဆၧ လဂၩနီၪ, မိဘၪ ဆၧဆိၪဂ့ၩ; အဂဲးဘဲၫယီၩ အကိၪနီၪ ဖ့ၪလၫ့ ၦၡၪ့ဖိၪယၬဖိၪၥံၪ လီၫ. 10 နၫ့ထၪ့ခွံၬ ၦလၧအချဲၩ့ကြၩ့ထမးဆၧတၭ, ဆၧဂဲးလိၬတ့ၭလိၬနီၪ မိစဲၪ့ထၪ့ခွံၬဆ့တၭ; ဆၧချဲၩ့ခွး ဒဲဆၧဒုၪဒွ့ၪနီၪ မိလၩ့မါပံၭလီၫ. 11 ၦလၧအအဲၪ ၦၡၩအၥၭဆံၫ့ဎံၪၥံၪ နီၪ, အနိၭဖျံၩလဖၪမွဲ ဆၧအခိးအတၩ, ဒဲစဎွၩ မိကဲၪထၪ့ အထံၩအၥိၭ လီၫ. 12 ယဟိဝၩအမ့ၬၥၪ ခိၭထၬ ဆၧၥ့ၪယၫတၭ, အဝ့ၫဒၪ မၩလၩ့ချုၬ ၦအၪ့လီၫဆၧ အဆၧချဲၩ့လဖၪနီၪလီၫ. 13 ၦကၠုၪ့လဂၩ စံၭဝ့ၫ, ဆၬလၥၧၫ့လဒုၩ အီၪလၧခီၫ့ တၭ; ဆၧမိမၩၥံၫယၧၩ လၧဖၧၩ့ၥၭၥံၪ အဖၧၩ့နီၪလီၫ. 14 ၦမုၪလၩ့မဲၩအနိၭနီၪမွဲ ဆၧဖၧၩ့ယိၬတၭ, ၦလၧယဟိဝၩ ၥၭလိၪဝ့ၫ လဂၩနီၪ မိလၩ့ထ့ၬ လၧအဖၧၩ့လီၫ. 15 ဆၧအဂီၩ့ အီၪဘဲၩ့ဘီၩ့ထၬဝ့ၫ လၧဖိၪၥၪ အၥၭခံဖၧၩ့ တၭ; ဆၧအၪ့ၥီၪ့ အနိၪဖျ့ၪနီၪ မိနၫ့ယဲၩ့ထၪ့ခွံၬဝ့ၫ လၧအအီၪလီၫ. 16 ၦလၧအမၩနၧၩ့မၩစၪ ၦၡၪ့ဖိၪယၬဖိၪၥံၪ, ဘဲၫၥိၭ အမိမၩအၪထၪ့ဆၧ လၧအနၫ့ဆါ အဂးနီၪ, မွဲၦလၧအဖ့ၪလၫ့ ၦ၁ထံၫတၭ, မိဘၪ တၡါ ဆၧၡၪ့ဆၧနၭဆ့လီၫ. 17 ဒိၭနနါတၭ, ခိၭနၪ ၦကိၪ့ၥ့ၪ အဆၧချဲၩ့လဖၪ; ဒဲအီၪက့ၪနၥၭ လၧယဆၧၥ့ၪယၫနီၪဆံၭ. 18 အဂဲးဘဲၫယီၩ န အ့ၪအီၪက့ၪထၬဝ့ၫ လၧနၥၭခံဖၧၩ့နီၪ, အ့ၪအီၪတဲၩ့ဝဲၩအၥၭ လၧနနိၭဖျံၩ အလီၩ့နီၪ, မွဲဆၧအမုၬလီၫ. 19 ဘဲၫၥိၭ နမိဒိၭနဲၩ့နၥၭ လၧယဟိဝၩ အဖၧၩ့နီၪ; ယၥီၪ့ထဲၩ့ၥၫ့ထဲၩ့နၧၩ မုဆၫလနံၩယီၩ, မွဲမၬ နၧၩ ဒၪလ့ၬလီၫ. 20 ယကွ့ၭန့ဝဲၩယူၭ နၧၩ လၧဆၧအဂ့ၩဖ့ၪယူ လၧနဂး, လၧဆၧၥ့ၪယၫ ဒဲဆၧဒုၭကိၪ့လဖၪ; 21 ဘဲၫၥိၭ ယမိဒုၭၥ့ၪယၫ နၧၩ လၧဆၧမွဲဆၧတီၩ လၩ့ထံးလၩ့ဆ့ၭ, ဘဲၫၥိၭ နမိချဲၩ့ဆၧၫ့ ဆၧမွဲဆၧတီၩ လၧၦလၧအအၪ့မၧၫ့နၧၩနီၪ မွဲအ့ၬဧၪ. 22 ၦၡၪ့ဖိၪယၬဖိၪ, လၧအဘၪၡၪ့ဘၪယၬ အကၠီၩ့နီၪ, ထီးအၪ့ဂူၬန့ အဆၧ လဂ့ၩ; ဒဲၦၡၪ့ဖိၪယၬဖိၪ လၧတရၫ့ဖၧၩ့လဖၪနီၪ, ထီးမၩအၧၩ့မၩနၭဝ့ၫ လဂ့ၩ. 23 အဂဲးဘဲၫယီၩ ယဟိဝၩ မိချဲၩ့ အဝ့ၫၥံၪ အခွးတၭ မိအၪ့ဂူၬန့ဆီၪ့ ၦအၥၭမၧၫ့ လၧအအၪ့ဂူၬန့ဆီၪ့ အဝ့ၫၥံၪ အဆၧလီၫ. 24 ထီးထၧၫ့ထံၩထၧၫ့ၥိၭ လၧၦၡၩအၥၭထၪ့ ချဲၫ့နီၪ လဂ့ၩ; ဒဲထီးလ့ၩဆၧ လၧၦၥၭထၪ့ ယုၩယါ အၥိၭ နးဂၩ လဂ့ၩ; 25 နမိမၩလိၪ ဘၪခိၬ အဝ့ၫဒၪ အဖၧၩ့ၥၭၥံၪ, ဒဲနၥၭ မိဘၪ ဘၪခိၬ ဖျံၩခွၩ့နီၪဆ့လီၫ. 26 ထီးကဲၪထၪ့ ၦလဂၩ လၧအဖီၪ့လိၬ ၦအစူၪနီၪ; ဒဲၦလၧအထိးအၥၭ လၧၦအဒ့ၪအမါ အဂးနီၪ လဂ့ၩ. 27 နလိၭထဲၩ့ဆၧနီၪ အ့ၪလအီၪဘၪ နးမံၩ့တၭ, အဝ့ၫ မိမၩန့ နလးမံၫ လၧနဖၫ့လၬနီၪ မွဲဘၪလဲၪ! 28 ခးဆၧၫ့ အဆၧမၩနဲၪ့, လၧနဖါၥံၪ အီၪက့ၪလၩ့ဝ့ၫ လၧဖျိၩ့နီၪ, ထီးၥုၭခွံၬ လဂ့ၩ. 29 ၦအဎၭ လၧအမၩကၩ အဖၧၩ့နီၪ, မွဲနဒၪဘၪဆ့ဧၪ, အဝ့ၫဒၪ မိဆၧၫ့ထုၪ့ လၧစဎွၩၥံၪ အမ့ၬယၫ, မိဆၧၫ့ထုၪ့ လၧၦအန့ၬလဖၪ အမ့ၬယၫနီၪအ့ၬ.

1 ထီးန အ့ၪဆၧၫ့နၩ့ အၪ့ဆၧ လၧၦဒိၪဖၭဒိၪ အၥိၭနီၪ; ယိထံၫယိဆၭဆၧ လၧအအီၪ လၧနမ့ၬယၫနီၪ; 2 န အ့ၪမွဲ ၦလၧအအၪ့ဆၧဆီၪ့တၭ, အီၪက့ၪဒီၩ လၧနခိၬနီၪ ဘီၪ; 3 ထီးဆိၫ့န့ဘၪ အဆၧအၪ့အွံၪၥံၪနီၪ လဂ့ၩ, အဂဲးဘဲၫယီၩ မွဲဆၧအၪ့ လၧအၪ့လီၫဆၧလီၫ. 4 ဘဲၫၥိၭ နမိကဲၪ ၦ၁ထံၫနီၪ ထီးမၩ လဂ့ၩ; ထီးဒိၭနဲၩ့နၥၭ လၧနၥုၪ့ဖၭၥၭဖၭဒၪ နဝ့ၫနီၪ လဂ့ၩ. 5 မွဲနမိဒုၭယိနမ့ၬ လၧဆၧလၧအလမွဲဘၪဆၧ နးမံၩ့နီၪ ဆ့ဧၪ; အဂဲးဘဲၫယီၩ မိထၫ့ထၪ့ တၡါ အဒံၭၥံၪ လၧအဂးဒၪဝ့ၫ ယူၩထၪ့ လၧဆၧဖိၭဖၫ့ ဘဲၫလံၬကျီၫ့ကျီၫ့ၥံၪ အၥိၭလီၫ. 6 ၦမ့ၬၥၪအၧၩ့ အကိၪနီၪ ထီးအၪ့ လဂ့ၩ, ဒဲထီးဆိၫ့န့ဘၪ အဆၧအၪ့အွံၪၥံၪ လဂ့ၩ. 7 အဂဲးဘဲၫယီၩ ဘဲၫအဆီၫ့မီၪ့ဆၧ လၧအၥၭခံဖၧၩ့ အၥိၭနီၪ, မွဲဝ့ၫ ဘဲၫနီၪၥိၭ ဆ့; မိစံၭနၧၩ, အၪ့ဆၧအီၩဆၧဘီၪ; မွဲလါနၫ့ဘိၩ အၥၭ အီၪနၧၩအ့ၬ. 8 ဆၧလၧနအၪ့ဘၪနီၪ, နမိပၠိၭထၪ့ခွံၬဝ့ၫတၭ, နဆၧချဲၩ့မုၬလဖၪ မိလၩ့မါပံၭလီၫ. 9 ထီးချဲၩ့ဆၧ လၧၦအဂီၩ့ အနါဖၧၩ့ လဂ့ၩ; အဂဲးဘဲၫယီၩ အဝ့ၫနီၪ မိမၩကြၩ့ထမး နဆၧချဲၩ့လဖၪ အဆၧကိၪ့ဘၪကိၪ့ၥ့ၪလီၫ. 10 ခးဆၧၫ့ အဆၧမၩနဲၪ့ လၧဖျိၩ့လံၩလံၩနီၪ, ထီးၥုၭခွံၬ လဂ့ၩ; တၭ ထီးနုၬ လၧဖိၪဎွ့ၪၥံၪ အဂၪ့ခိၪ အဝၩ့ဖၧၩ့နီၪ လဂ့ၩ. 11 အဂဲးဘဲၫယီၩ ၦလၧအမၩဖီၩ့ဖျ့ၭ အဝ့ၫၥံၪ လဂၩနီၪ, အဂဲးဆီၪ့အဘၭဆီၪ့တၭ; အဝ့ၫဒၪ မိချဲၩ့ အဝ့ၫၥံၪအခွး လၧနၧၩလီၫ. 12 အီၪက့ၪနၥၭ လၧဆၧၥီၪ့လိၪလခီၫနီၪ ဒဲဒိၭနနါၥံၪ လၧဆၧၥ့ၪယၫ အဆၧချဲၩ့လဖၪနီၪဆံၭ. 13 ထီးပဒၩ့ ဆၧအၪ့ၥီၪ့ ဖိၪၥၪနီၪ လဂ့ၩ; အဂဲးဘဲၫယီၩ န အ့ၪဖျ့ၪ အဝ့ၫ လၧနိၪဖျ့ၪနီၪတၭ, မိၥံၫအ့ၬ. 14 နဝ့ၫဒၪ နဖျ့ၪ အဝ့ၫ လၧနိၪဖျ့ၪ လါနၫ့ ဘဲၫနီၪတၭ, အၥၭမၧၫ့နီၪ မၩဖီၩ့မၩဖျ့ၭ လၧဖျုဖၧၩ့လီၫ. 15 ယဖိၪခွၫဧ့, နၥၭ အ့ၪကိၪ့ၥ့ၪနီၪ, ယၥၭ မိၥုၪ့ဎွံၫၥၭယီၫ, မွဲမၬ, ယၥၭဒၪယဝ့ၫလီၫ. 16 ထီးနနိၭဖျံၩၥံၪ မိချဲၩ့ ဆၧအတီၩအလီၩ့လဖၪနီၪ, ယၥုၪ့ထိၬၥၭထိၬ ဒိၪမၬလီၫ. 17 ထီးၥၭခ့ၬ ၦဒဲၩဘၭဖိၪၥံၪ လဂ့ၩ; အ့ၪမွဲ အီၪလၧဆၧၥၭမဲၪ ယဟိဝၩအဖၧၩ့ ၥံၫ့ၥံၫ့နံၩဆံၭ. 18 အဂဲးဘဲၫယီၩ ဆၧအထုၬနီၪ အ့ၪအီၪဝ့ၫတၭ, ထီးနီၪလဖၧၫ့ နဆၧယိလါနီၪ မိဘၪ ဆၧဒၪ့ထ့ၬခွံၬဝ့ၫဆ့အ့ၬ. 19 ယဖိၪခွၫဧ့, ခိၭနၪနဝ့ၫ, ဒဲအီၪလၧဆၧကိၪ့ၥ့ၪ; ဒဲၥိၫ့နၥၭ လၧဖၧၩ့ၥၭဖၧၩ့ အ့ၪလီၩ့ဘီၪ. 20 လၧၦအီၩလၨၪ စဘံၭထံၫ အကျၩနီၪ; ဒဲလၧၦလၧအလူၬ ပျီၩပျီၩ အဖံၭအယၪဒၪဝ့ၫ အကျၩ, ထီးအီၪ လဂ့ၩ; 21 အဂဲးဘဲၫယီၩ ၦလၧအအီၩမၧၩ့အၥၭ, ဒဲၦလူၬဆၧ ပျီၩပျီၩနီၪ, မိဘၪၡၪ့ဘၪယၬတၭ; ဆၧမံၫခံၫ့နီၪ မိဒုၭကီၩ့ထၪ့ ၦၡၩ လၧဆၧကီၩ့ဆၧၥိၭယၬလီၫ. 22 ခိၭနၪ နဖါ လၧအထၪ့ဖိၪနၧၩ အလူဆံၭ; ဒဲနမိနီၪ ထီးအ့ၪၥၭၡါထၪ့တၭ, ထီးမၩကြၩ့ထမး လဂ့ၩ. 23 ဎွ့ၩန့ ဆၧမွဲဆၧတီၩတၭ, ထီးအၪ့ဆၫခွံၬ လဂ့ၩ; ဆၧကိၪ့ဘၪကိၪ့ၥ့ၪ, ဒဲဆၧၥီၪ့ဆၧၥၫ့, ဒဲဆၧၥုၪ့ဖၭၥၭဖၭနီၪဆ့ဆံၭ. 24 ၦတီၩၦလီၩ့အဖါ မိၥုၪ့ထိၬၥၭထိၬဖၭဒိၪတၭ; ၦလၧအထၪ့ဖိၪ ၦလဂၩ အီၪလၧဆၧကိၪ့ၥ့ၪနီၪ, မိၥၭထိၬ လၧအဝ့ၫဒၪ အကၠီၩ့လီၫ. 25 မွဲနမိ ဒဲနဖါၥံၪ ၥုၪ့ထိၬၥၭထိၬ; ဒဲၦလၧအဆီၫ့အီၪန့ နၧၩ လဂၩနီၪ, မွဲအၥုၪ့ဎွံၫၥၭယီၫ ဖၭဒိၭဆံၭ. 26 ယဖိၪခွၫဧ့, ဖ့ၪလၫ့ယၧၩ လၧနၥၭဆံၭ; တၭ နမ့ၬၥၪၥံၪ, မွဲအမုၬလၩဝ့ၫ လၧယဖၧၩ့ၥၭၥံၪ အဖၧၩ့နီၪဆံၭ. 27 အဂဲးဘဲၫယီၩ ၦမဲၩဎွဲၩမုၪနီၪမွဲ ဆၧဖၧၩ့ယိၬ, ဒဲၦမုၪလၩ့မဲၩနီၪ, မွဲဆၧဖၧၩ့အံၪ့ခိၬလီၫ. 28 မွဲမၬ, အဝ့ၫဒၪ အီၪခိၭၥူၪဝ့ၫ, ဘဲၫလၧဆၧအၪ့ဂူၬန့ဆီၪ့ အၥိၭတၭ, ဒုၭအၪထၪ့ ၦလၧအမၩမၪဆၧ လၧၦၡၩခွၫ အကျၩ အၪအၪလ့ၬ လီၫ. 29 မွဲပလၫ အီၪဝ့ၫ လၧဆၧခိဆၧဝီၩ လဂၩလဲၪ! မွဲပလၫ ဘၪ ဆၧၡၪ့ဆၧနၭ လဂၩလဲၪ! မွဲပလၫ အီၪဝ့ၫ လၧဆၧဂဲးလိၬတ့ၭလိၬလဖၪလဲၪ! မွဲပလၫ ၥူၭဝံၪၥူၭလၩဆၧ လဖၪလဲၪ! မွဲပလၫ လဘၪဘၪ ဆၧနးမံၩ့တၭ အီၪလၧဖၧၩ့လးၥံၪ လဖၪလဲၪ! မွဲပလၫ အီၪလၧအမ့ၬၥၪဝီၩ လဖၪလဲၪ! 30 မွဲၦလၧအအီၪယံၬ လၧစဘံၭထံၫ အနဲၩ့ထံၭ, ၦလၧအအၪ့ဎူၫအၪ့ဎၬ စဘံၭထံၫ လၧအလဲၩဎုၬအၥၭ နီၪလီၫ. 31 ထီးစဘံၭထံၫနီၪ အ့ၪဝီၩထၪ့တၭ, ထီးအဖ့ၪလၫ့ အလွ့ လၧထွ့ၫဖၧၩ့နီၪ, ထီးအမၩဂဲၩဒၪအၥၭ လၧအဘၪ နီၪ, ထီးယိ လဂ့ၩ. 32 လၧအထုၬနီၪ မိအဲၪ့ဆၧ ဘဲၫဂူ အၥိၭ, ဒဲဖျၭဆၧ ဘဲၫဂူပွ့ၩ အၥိၭနီၪလီၫ. 33 နမ့ၬၥၪ မိယိ ၦမုၪလၩ့မဲၩနီၪ, ဒဲနၥၭ မိဒုၭထၪ့ဖျ့ၭ ဆၧအၪ့လီၫဝ့ၫ လၧနနိၭဖၧၩ့လီၫ. 34 နမိအီၪ ဘဲၫၦလဂၩ လၧအမံၫမၪဝ့ၫ လၧမၫဆမံၭ အၥၭခံဖၧၩ့ အၥိၭနီၪ, ဒဲဘဲၫၦလၧအမံၫနၩ့မံၫခံၫ့ဝ့ၫ လၧယါထုၪ့ခံၫ အၥိၭနီၪလီၫ. 35 နမိစံၭ, ၦလဖၪ ထးယၧၩ လါနၫ့, ယဆၫအ့ၬ; ဒိၪဝ့ၫထးဝ့ၫ လါနၫ့ ယၥ့ၪယၫအ့ၬ; ဆံၭယံၬ ယမိနၪ့ထၪ့ ယၥၭလဲၪ! တၭ ယမိအၪ့ဎူၫအၪ့ဎၬဒံၭ နးဖၧၫ့ဒံၭလီၫ.

1 ၦအၧၩ့ၥံၪ ထီးၥၭခ့ၬ လဂ့ၩ; ဒဲထီးဆိၫ့ အီၪလၧအဝ့ၫၥံၪ အကျၩ လဂ့ၩ. 2 အဂဲးဘဲၫယီၩ အဝ့ၫၥံၪ အၥၭကိၪ့ထၪ့ဖၭလၩ့ ဆၧမၩဆီၪ့တၭ, အဝ့ၫၥံၪ အနိၭဖျံၩၥံၪ ချဲၩ့ ဆၧမၩဂၭဂီၩ့ဆ့လီၫ. 3 ဆၧမၩထၪ့ဂံၪ့ လၧဆၧကိၪ့ဘၪကိၪ့ၥ့ၪ အကၠီၩ့; ဒဲလၧဆၧၥုၪ့ဖၭၥၭဖၭ အကၠီၩ့ မိဂုးထၪ့ခၧၫ့ထၪ့ဝ့ၫဒၪလီၫ. 4 ဒဲလၧဆၧၥ့ၪယၫ အကၠီၩ့နီၪ, ဖၫ့ၥံၪ ဘၪ ဆၧမၩဎွ့ၩထၪ့ဝ့ၫ လၧကယဲ ဆၧဂ့ၩလဖၪ ဒဲဆၧအဎၧၩ့အဎီ လၧအလူဒိၪဎွ့ၩဒိၪလီၫ. 5 ၦကိၪ့ၥ့ၪ လဂၩနီၪ အီၪလၧဂဲးဆီၪ့ဘၭဆီၪ့ ဒဲၦၥုၪ့ဖၭၥၭဖၭ လဂၩနီၪ အဂဲးအဘၭ အၪထၪ့ဝ့ၫလီၫ. 6 အဂဲးဘဲၫယီၩ နမိဒုၭဘၪၥုၭ လၧဆၧကိၪ့ၥ့ၪ အဆၧၥိၫ့ဝ့ၫ အကၠီၩ့, ဒဲလၧၦဒုၭကိၪ့ဆၧ အၪဂၩ အကၠီၩ့နီၪ ဆၧဂုးဂုးခၧၫ့ခၧၫ့ အီၪဝ့ၫလီၫ. 7 ဆၧကိၪ့ဘၪကိၪ့ၥ့ၪ အီၪထၪ့ ထီၫလၨၪ လၧၦအဂီၩ့ အဂးနီၪ အဝ့ၫဒၪ အၩ့ထၪ့ အနိၭ လၧတရၫ့ဖၧၩ့နီၪအ့ၬ. 8 ၦလဂၩဂၩ အ့ၪကိၪ့ထၪ့မၩ ဆၧအၧၩ့နီၪ, ဆၧမိကိၭဝ့ၫ ၦမၩဂၭဂီၩ့ဆၧလီၫ. 9 ဆၧဂီၩ့ အဆၧကိၪ့ထၪ့ဖၭလၩ့နီၪ, မွဲဆၧဒဲၩဘၭတၭ, ၦချဲၩ့ကြၩ့ထမးဆၧ လဂၩ, မွဲဆၧၥၭလိၪ လၧၦၡၩၥံၪ အမ့ၬယၫလီၫ. 10 လၧဆၧၡၪ့ဆၧနၭ မုနံၩအဖၧၩ့နီၪ, နၥၭ အ့ၪလၩ့ဘဲၩ တၭ, နဂဲးနဘၭ အီၪလဆံၭဖိၪလီၫ. 11 ၦလၧဆၧအီၪက့ၪဝ့ၫ လၧဆၧၥံၫ အဂးနီၪ, ဒဲၦအီၪဘူၭ လၧဆၧမိမၩၥံၫဝ့ၫ; မွဲနမိမၩဘိၭမၩဆၧၩ့အ့ၬဧၪ. 12 အဂဲးဘဲၫယီၩ နအ့ၪစံၭ, ယိခွါ, ဆၧလမံၩ့ယီၩ, ပၥ့ၪယၫအ့ၬတၭ; ၦလၧအမၩခွါ ၦၡၩအၥၭၥံၪ နီၪ, အဝ့ၫဒၪ မိဒၪဘၪအ့ၬဧၪ; ဒဲၦလၧအယိထဲၩ့ခွါထဲၩ့ နၥၭမၧၫ့ လဂၩနီၪ, မွဲအဝ့ၫလဂၩ မိၥ့ၪယၫဆၧအ့ၬဧၪ; တၭ အဝ့ၫလဂၩ ဖ့ၪထဲၩ့ ၦၡၩ ဆၧလၧအကြၨၭ ဘဲၫအမၩဆၧ အၥိၭနီၪ ဆ့လီၫ. 13 ယဖိၪခွၫဧ့, အၪ့ န့ၫစၩ့ဘီၪ, အဂဲးဘဲၫယီၩ မွဲဆၧဂ့ၩ ဒဲန့ၫစၩ့ လၩ့ဆၩ့ၥံၪ ဆၧၫ့ လၧခိၬဖၧၩ့ အဂးလီၫ. 14 ဘဲၫနီၪၥိၭ မၩလိၪ ဆၧကိၪ့ဘၪကိၪ့ၥ့ၪ လၧနၥၭ အဂးဆံၭ; န အ့ၪဒၪဘၪတၭ, ထီးနီၪလဖၧၫ့ ထီးမုနံၩထုၬ မိအီၪဝ့ၫ တၭ, နဆၧယိလါၥံၪ မိဘၪ ဆၧဒၪ့ထ့ၬခွံၬအ့ၬ. 15 ၦလတီၩလလီၩ့ဘၪ လဂၩဧ့, လၧၦတီၩၦလီၩ့အဂံၪ့ နီၪ, ထီးအီၪခိၭၥူၪ လဂ့ၩ ထီးမၩဂၭဂီၩ့ အဆၧအီၪပွံၭ အလးနီၪ လဂ့ၩ. 16 အဂဲးဘဲၫယီၩ ၦတီၩၦလီၩ့ လၩ့ထံၩဖါ နွ့ၫဘျၩ့ လါနၫ့တၭ, မိဂဲထုၪ့ထဲၩ့ဒီၭ, အ့ၪမွဲ ၦလတီၩလလီၩ့ဘၪနီၪ မိလၩ့ထံၩဖါ လၧဆၧဂၭဂီၩ့ အဖၧၩ့လီၫ. 17 ထီးနဒုၪနဒၩ အ့ၪလၩ့ထံၩဖါနီၪ, ထီးၥုၪ့ထိၬၥၭထိၬ လဂ့ၩ; အခၪ့ အ့ၪဘၪထၧၩ့တၭ, ထီးၥုၪ့ဎွံၫၥၭယီၫ လဂ့ၩ. 18 ယဟိဝၩ မိဒၪ ဘၪခိၬတၭ, မိကဲၪ ဆၧအၧၩ့ လၧအမ့ၬၥၪဖၧၩ့, ဒဲအမိဒုၭကၠၪခွံၬ အဆၧၥၭထၪ့ လၧအဝ့ၫလဂၩနီၪလီၫ. 19 ထီးမၩခိနၥၭ လၧၦမၩဆၧအၧၩ့ အကၠီၩ့နီၪ လဂ့ၩ; ထီးၥၭခ့ၬ ၦလတီၩလလီၩ့ဘၪလဖၪနီၪ လဂ့ၩ. 20 အဂဲးဘဲၫယီၩ ဆၧအလံၩ့အလဲၫ လၧၦအၧၩ့ဖိၪၥံၪ အဂး အီၪအ့ၬ; ၦလတီၩလလီၩ့ဘၪ အမ့ၪဒိၩ့ မိဘၪ ဆၧမၩလၩ့ဖံၬခွံၬဝ့ၫလီၫ. 21 ယဖိၪခွၫဧ့, ၥၭမဲၪ ယဟိဝၩ ဒဲစဎွၩဆံၭ; ထီးထၧၫ့ထံၩထၧၫ့ၥိၭ လၧၦလၧအမၩ ကဒံၩကဒၩ အၥၭနီၪ လဂ့ၩ. 22 အဂဲးဘဲၫယီၩ အဝ့ၫၥံၪ အဆၧၡၪ့ဆၧနၭ မိဂဲထုၪ့ ရှုၭဝ့ၫတၭ; အဝ့ၫၥံၪ နံၫဂၩလူၬနီၪ မွဲပလၫ ၥ့ၪယၫ အဆၧဂၭဂီၩ့ လဂၩလဲၪ. 23 ဆၧယီၩလဖၪဆ့ ဘၪဆဲၫ့ လၧၦကိၪ့ဘၪကိၪ့ၥ့ၪလီၫ. လၧဆၧစ့ၩရၫ့ အဖၧၩ့နီၪ ဆၧယိမ့ၬ ၦၡၩဂ့ၩအ့ၬ. 24 ၦလဂၩ လၧအစံၭ ၦလတီၩလလီၩ့ဘၪနီၪ, နဝ့ၫဒၪ နမွဲ ၦအတီၩအလီၩ့, တၭ ၦခမျၧးၥံၪ မိဆိၪအၧၩ့ အဝ့ၫဒၪ, ၦဆၨၩၥံၪ အီၪက့ၪၥၭလိၪခွံၬဝ့ၫဒၪလီၫ. 25 အ့ၪမွဲ ၦလၧအအၪ့ၥီၪ့ဝ့ၫနီၪ မိန့ဘၪ ဆၧမုၬလၩ; ဒဲၦဂ့ၩၥံၪ အဆၧဆိၪဂ့ၩနီၪ မိဘၪ အလီၩ့လီၫ. 26 ၦၡၩ မိအဲၪဂါ ၦလၧအချဲၩ့ဆၧၫ့ဆၧ လၧဆၧချဲၩ့အတီၩအလီၩ့လဖၪနီၪလီၫ. 27 တဲၩ့ဝဲၩ နဆၧမၩ လၧခီၫ့တၭ, မၩဆၧ လၧနနၫ့ဆါ အဂး လၧဆံၬၥံၪနၩၥံၪ အဖၧၩ့တၭ; ထီးနီၪလဖၧၫ့, လၧအလးခဲၫ့နီၪ, မၩထၪ့ နဂံၪ့ဘီၪ. 28 ထီးအလး အ့ၪလအီၪဘၪနီၪ, ထီးထိးနၥၭ ထၫ့ဒၩ ၦလၧနနဲၩ့ထံၭနီၪ လဂ့ၩ; အဂဲးဘဲၫယီၩ မွဲနမိအၪ့လီၫဆၧ လၧနနိၭဖျံၩၥံၪ ဆ့ဧၪ. 29 ဘဲၫအဝ့ၫလဂၩ မၩယၧၩ အၥိၭ, ယမိမၩ အဝ့ၫ ဘဲၫနီၪအၥိၭဆ့; ယမိမၩဆၧၩ့ ၦၡၩ ဘဲၫအမၩဆၧ အၥိၭနီၪတၭ, ထီးစံၭ လဂ့ၩ. 30 ယလ့ၩ လၧၦကၠုၪ့ အဆံၬအနၩ အနဲၩ့ထံၭ; ဒဲလၧၦအၥုၪ့ဖၭၥၭဖၭ လအီၪဘၪနီၪ, အစဘံၭလး အနဲၩ့ထံၭ တၭ, 31 ယိခွါ, လၭဆၫၥံၪ ဒဲနၪ့ၥံၪ ခဲၪဘံၭခွံၬတၭ, ဆၧဆူၪဆၧမဲၪ အီၪဝ့ၫ လၧအဖၫ့ခိၪ ထၧၫ့ဘံၪ့ယၫ, ဒဲအခိၪဒၧၩ့လိးနီၪ လၩ့ဎီးခွံၬဝ့ၫဒၪလီၫ. 32 ထီးနီၪလဖၧၫ့ ယယိဆၧတၭ, ယဆီၫ့မီၪ့ဆၧ ထံၫထံၫဆၭဆၭတၭ, ယဒၪဘၪတၭ ယဒိၭန့ ဆၧၥီၪ့ဆၧၥၫ့လီၫ. 33 မံၫလဆံၭ, မံၫခံၫ့ လဆံၭဆံၭ, ချံၭလၩ့စူၪ လၧဆၧအီၪပွံၭအဂး, 34 တၭ ဆၧၡၪ့ဆၧယၬ မိဂဲၫဘၪနၧၩ, ဘဲၫထမျၬ အၥိၭ, ဒဲဆၧမၩခိမၩဝီၩနၧၩ ဘဲၫၦအီၪ လၧစူၪဝဲၩ အၥိၭနီၪလီၫ.

1 အယီၩမွဲ စစီလမၧၫ့ အဆၧချဲၩ့ဒီၩ့လၩ့ၥံၪ; လၧယုဒၫ အစဎွၩ ဟ့ၭဇကဲအၫ အခ့ၫအၡၩၥံၪ ကွ့ၭဆဲၫဝ့ၫဒၪ နီၪလီၫ. 2 ယွၩအလၩအဖၩ့နီၪ မွဲအအီၪက့ၪၥူၪခွံၬ ဆၧလမံၩ့ တၭ, အ့ၪမွဲ စဎွၩၥံၪ အလၩအဖၩ့နီၪ, မွဲအအၪ့ဎူၫအၪ့ဎၬ နဲၪဖျီၪထၪ့ဆၧလီၫ. 3 မူၭခိၪ လၧဆၧထၪ့ထီၫ အဂး, ဂၪ့ခိၪ လၧဆၧယိၬ အဂး; ဒဲစဎွၩၥံၪ အၥၭ, မွဲဆၧလၧၦအၪ့ဎူၫအၪ့ဎၬၥ့ၪယၫ လၥ့ၪဘၪလီၫ. 4 မၩန့ခွံၬ စ့ၩ အအ့ၪ လၧစ့ၩ အဖၧၩ့နီၪတၭ, ၦၥိၫ့ဆၧ လဂၩနီၪ ဒုၭကဲၪထၪ့ ထွ့ၫၥ့ၪလီၫ. 5 မၩန့ခွံၬ ၦလတီၩလလီၩ့ဘၪ လၧစဎွၩ အမ့ၬယၫနီၪ, အလးဆီၩ့ဆီ မိအီၪဂုးခၧၫ့ လၧဆၧတီၩဆၧလီၩ့ အဖၧၩ့လီၫ. 6 ထီးမၩထၪ့ထီၫနၥၭ လၧစဎွၩ အမ့ၬယၫနီၪ လဂ့ၩ; ဒဲလၧၦဒိၪၥံၪ အလးနီၪ, ထီးဆၧၫ့ထုၪ့ လဂ့ၩ. 7 အဂဲးဘဲၫယီၩ ၦလဂၩ စံၭနၧၩ ဂဲၫထၪ့ လၧထၭယီၩဘီၪ; မွဲ ဆၧဂ့ၩနဲၪ့ဒံၭ လၧဆၧဒုၭလ့ၩလၩ့ နၧၩ လၧလၬလဆၫ့ လၧၦဒိၪဖၭဒိၪ အမ့ၬယၫနီၪ, ၦလဂၩ လၧနဒၪဘၪ လၧနမ့ၬၥၪလီၫ. 8 ထီးလ့ၩထၪ့ချဲၫ့ ဘဲၫၥိၭ နမိချဲၩ့ခွးနီၪ လဂ့ၩ; ထီးၦလၧနနဲၩ့ထံၭ လဂၩ အ့ၪဒုၭမ့ၬမဲ နၧၩတၭ, နမိမၩ ဘဲၫၥ့ၪလဲၪ. 9 ကၩ့ကၩဒၪခလူၬ နမူၭဒၪနဝ့ၫ လၧၦအီၪ လၧနနဲၩ့ထံၭ အနၫ့ဆါ အၥိၭဆံၭ; ထီးဒုၭဖျီၪထၪ့ ၦဂူၫဂၩ အဆၧအီၪၥူၪနီၪ လဂ့ၩ. 10 ဘၪလဘၪ ၦလၧအနါဂၧၫ့ဝ့ၫနီၪ မိဒုၭမ့ၬမဲနၧၩတၭ, နလၩနဖၩ့ မိလၩ့မါခွံၬလီၫ. 11 ဆၧချဲၩ့ လၧၦချဲၩ့ ထီးအဆၧၫ့အထီဘၪနီၪ, မၩအၥၭ ဘဲၫပရၧၭၥၪထီၫ့ အီၪလၧစ့ၩဒ့ၭကံၪ အဖၧၩ့နီၪလီၫ. 12 ၦကိၪ့ၥ့ၪ လဂၩ အၪ့ၥီၪ့ဆၧ လၧၦခိၭနၪဆၧ အနါဖၧၩ့ နီၪ, မၩအၥၭ ဘဲၫနါခွၩ့ထီၫ့, ဒဲဆၧကယၧၩ့ ထီၫ့ဆံၫ့နီၪလီၫ. 13 ဘဲၫမူၭခိၪဖီၫ အဆၧချံၪ့ လၧကူၭဆၧအထီ အၥိၭနီၪ; ၦအၥီၫ့လဂၩ လၧအလူတီၩ လၧၦအၪ့မၧၫ့ဝ့ၫ အဂး မွဲ ဘဲၫနီၪၥိၭဆ့; အဂဲးဘဲၫယီၩ ဒုၭမုၬထၪ့ထဲၩ့ အကဆါ အၥၭလီၫ. 14 ၦလဂၩ လၧအအူၭလၩ့အၥၭ လၧဆၧဖ့ၪအၪ့လီၫ အကၠီၩ့နီၪ, မၩအၥၭ ဘဲၫဆၧအုၪ့, ဒဲလံၩ လၧဆၧလဂဲၫဆၧၩ့ဘၪ အၥိၭနီၪလီၫ. 15 လၧဆၧအွံၪၥၭဆၧၩ့ယံၬ အကၠီၩ့နီၪ, ၦဒိၪဖၭဒိၪဘၪ ဆၧအၪ့လွ့ၫန့တၭ, ဖျ့ၩဖူၬလူၭနီၪ မၩခါခွံၬ ဎွံၪလီၫ. 16 န့ၫစၩ့နီၪ မွဲနဒၪဘၪယူၭဧၪ; အၪ့ဘျဲၩအၪ့ဘီၪ; ဘၪလဘၪ နအၪ့ အၪလၨၪတၭ, နမိပၠိၭထၪ့ခွံၬ ဘၪခိၬလီၫ. 17 လ့ၩ လၧနထံၩနၥိၭ အဂံၪ့နီၪ ပဒၩ့ နခၪ့ဘီၪ; ဘၪလဘၪ အဝ့ၫဒၪ မိဘၪ ဆၧမၩပွံၭအၥၭတၭ, မိမ့ၬလဲၩ ဘၪခိၬနၧၩလီၫ. 18 ၦလဂၩ လၧအထိးအၥၭ အဘျံၭအဘျၪ ထၫ့ဒုၪဒၩ ၦလၧအနဲၩ့ထံၭနီၪ, မၩအၥၭ ဘဲၫၥံၪ့မုကုၭ, ဒဲနၭၥံၪဖၩ့ၥံၪ, ဒဲဖျါ လၧအစူၩဝ့ၫ အၥိၭလီၫ. 19 လၧဆၧခိဆၧဝီၩ မုနံၩ အဖၧၩ့နီၪ ၦဒိၭနဲၩ့အၥၭ လၧၦလတီၩဘၪ အစူၪဖၧၩ့, မၩအၥၭ ဘဲၫၥွၫခါ လဘံၪ့, ဒဲခၪ့ဆၧၫ့တဖျၬခွံၬ အၥိၭနီၪလီၫ. 20 ဘဲၫၦဘဲၪ့လၩ့ခွံၬ ဆၧကီၩ့ဆၧၥိၭ လၧဆၧဂီးအထီ နီၪ, ဘဲၫဆၧဆဲၪ့ထံၫ လၧဖျၪအ့ၪၥံၫ့ အဖၫ့ခိၪ အၥိၭနီၪ, ၦလၧအၥံၫကျံၩထၭခိၪ လၧၦၥၭအုၭ အဂး, မွဲဘဲၫနီၪၥိၭဆ့လီၫ. 21 နဒုၪနဒၩ အ့ၪၥၭဝံအၥၭတၭ, ဒုၭအၪ့ကိၪဘီၪ; အ့ၪၥူၫအီၩအၥၭနီၪ ဒုၭအီၩထံၫဘီၪ. 22 အဂဲးဘဲၫယီၩ နအီၪက့ၪကီၪ့ မ့ၪအၧၩ့ လၧအခိၪဎွံၪလီၩ့တၭ, ယဟိဝၩ မိဖ့ၪဆၧၫ့ထဲၩ့ နၧၩလီၫ. 23 လံၩ လၧမုဖၩနီၪ ဒုၭဆၧၩ့လၩ့ဆၧ; ဒဲဖျ့ၩ လၧအဒုၭအဲၪ့လိၬဆၧနီၪ ဒုၭအီၪထၪ့ ဆၧၥၭထၪ့လီၫ. 24 ၦအီၪလၧဂံၪ့ခိၪ အနိၪ့ဖၧၩ့နီၪ, ဂ့ၩနဲၪ့ အီၪဝ့ၫ လၧၦမုၪ လၧအဂဲးလိၬတ့ၭလိၬဆၧ လၧဂံၪ့ဖၭလဲ အဖၧၩ့ဒံၭလီၫ. 25 ဆၧပရၧၫ့ဂ့ၩ လၧထံၫယဲၩ့ခးယဲၩ့နီၪ, မၩအၥၭ ဘဲၫ ထံၫချံၪ့, လၧၦလၧအၥၭလၩ့ဘဲၩ အဂး အၥိၭနီၪလီၫ. 26 ၦတီၩၦလီၩ့ လၩ့ထံၩဖါ လၧၦလတီၩလလီၩ့ဘၪ အမ့ၬယၫတၭ; မွဲဘဲၫထံၫထၪ့ဖျိၭ ဒုၪဝ့ၫ, ဒဲထံၫဖၧၩ့ဘၪ ဆၧစံၪစၪ အၥိၭနီၪလီၫ. 27 ၦအၪ့ န့ၫစၩ့ အၪလၨၪ ဂ့ၩအ့ၬ; ဘဲၫနီၪအၥိၭ ၦအၪ့ဎၬ အလၩအဖၩ့ဒၪဝ့ၫနီၪမွဲ ဆၧလၩဖၩ့ဆ့အ့ၬ. 28 ၦလဂၩ လၧအလပၧၩ့ဘၪအၥၭ ဒၪဝ့ၫနီၪ, မၩအၥၭ ဘဲၫဒိၩ့ လၩ့ဎီးခွံၬ, ဒဲအခိၪဒၧၩ့ လအီၪဘၪ အၥိၭနီၪလီၫ.

1 ဘဲၫမူၭခိၪဖီၫ လၧဆၧခိခၫ အၥိၭ, ဒဲဆၧဂဲၫဆၧၩ့ လၧကူၭဘုၪအထီ အၥိၭနီၪ; ဘဲၫနီၪၥိၭဆ့ ဆၧလၩဆၧဖၩ့ ကြၨၭလၧၦအဂီၩ့ အဂးအ့ၬ. 2 ဘဲၫထိၪဎွံၭယူၩ ဝံၩ့ဝၩ့, ဒဲထိၪမးလံၫ့ ယူၩထၪ့ခွံၬ အၥိၭနီၪ, ဆၧဆိၪအၧၩ့ လၧအဂဲး လအီၪဘၪနီၪ ဘၪ ဆၧဆ့အ့ၬ. 3 နိၪဖျ့ၪ လၧကၥ့ၪ အဂး, ဒဲဖျံၩ လၧကၥ့ၪယီၩ့ အဂးနီၪ; ဒဲနိၪထး လၧၦအဂီၩ့ အချိၫ့ခိၪ အဂးနီၪ ဆ့လီၫ. 4 ထီးစံၭဆၧၫ့ ၦအဂီၩ့ ဘဲၫအဆၧဂီၩ့ အၥိၭနီၪ လဂ့ၩ; နမိလၩ့ဂၬ ဘၪခိၬ အဝ့ၫနီၪလီၫ. 5 စံၭဆၧၫ့ ၦအဂီၩ့ ဘဲၫအဆၧဂီၩ့ အီၪဝ့ၫ အၥိၭနီၪဆံၭ; မိကဲၪထၪ့ ဘၪခိၬ ၦကိၪ့ၥ့ၪ လၧအမ့ၬၥၪဒၪဝ့ၫ အဖၧၩ့လီၫ. 6 ၦလၧအမၪလူၬဆၧ လၧၦအဂီၩ့ အစူၪဖၧၩ့နီၪ, ဒၪ့ထ့ၬခွံၬ ၦခၪ့ ဒဲအီၩ ဆၧမၩဂၭဂီၩ့လီၫ. 7 ၦလၧအခၪ့ဂၭဂီၩ့ ဖၨၪထီၫဝ့ၫနီၪ; ဆၧချဲၩ့ဒီၩ့လၩ့ လမံၩ့ လၧၦအဂီၩ့ အနိၭဖၧၩ့, မွဲဘဲၫနီၪၥိၭဆ့လီၫ. 8 ဘဲၫၦစၧၩ့ထၬ လိးလဖျိၪ့ လၧဖလီ အဖၧၩ့ အၥိၭနီၪ; ၦလၧအမၩလၩမၩဖၩ့ ၦအဂီၩ့နီၪ, မွဲဘဲၫနီၪၥိၭဆ့လီၫ. 9 ဘဲၫဆၧဆူၪ ဘၪဆ့ၭ ၦအီၩမၧၩ့အၥၭ အစူၪ အၥိၭနီၪ, ဆၧချဲၩ့ဒီၩ့လၩ့ လမံၩ့ လၧၦအဂီၩ့ အနိၭဖၧၩ့ မွဲဘဲၫနီၪၥိၭဆ့လီၫ. 10 ၦမၩဆၧ အခိၪလဂၩ မၩထၪ့ ဆၧထီးအလူၬ အခံးအဂၩ့; အ့ၪမွဲ ၦလၧအအၪ့လံၩ့ ၦအဂီၩ့ လဂၩ, မၩအၥၭ ဘဲၫၦလၧအအၪ့လံၩ့ ၦလ့ၩဆၧ လဂၩ အၥိၭနီၪလီၫ. 11 ၦအဂီၩ့ လဂၩ လၧအမၩထဲၩ့ဒီၭ အဆၧဂီၩ့နီၪ, မၩအၥၭ ဘဲၫထွံၪ လၧအကၠၪထဲၩ့အၥၭ လၧအဆၧပၠိၭထၪ့ဒၪဝ့ၫ အၥိၭနီၪလီၫ. 12 ၦလၧအကိၪ့ၥ့ၪ လၧအမ့ၬၥၪဒၪဝ့ၫ အဖၧၩ့နီၪ, မွဲနဒၪဘၪဆ့ဧၪ; ဆၧယိလါ ၦအဂီၩ့နီၪ အီၪ အၪနဲၪ့ဒံၭ အဝ့ၫဒၪလီၫ. 13 ၦအကၠုၪ့ လဂၩ စံၭဝ့ၫ, ဆၬလၥၧၫ့လဒုၩ အီၪလၧဖၧၩ့ၥၭနီၪ; ဒဲဆၬလၥၧၫ့လဒုၩ အီၪဝ့ၫ လၧဖၧၩ့ၥၭမုနီၪ ဆ့ လီၫ. 14 ဘဲၫတရၫ့ ကၠၪအၥၭ လၧအခွၩ့ဖၧၩ့ အၥိၭ, ၦကၠုၪ့လဂၩ ကၠၪအၥၭ လၧအလးမံၫ အဖၧၩ့ ဘဲၫနီၪၥိၭဆ့ လီၫ. 15 ၦကၠုၪ့လဂၩ ဘၧၩ့လၩ့ အစူၪ လၧဆၧဖၧၩ့နီၪတၭ; ထုၭထၪ့ထဲၩ့ဒီၭ လၧအနိၭနီၪ ဆၧပွံၭအၥၭလီၫ. 16 ၦကၠုၪ့လဂၩ လၧအမ့ၬၥၪဒၪဝ့ၫ အဖၧၩ့, အီၪလၧဆၧကိၪ့ၥ့ၪ အၪနဲၪ့ ၦနွ့ၫဂၩ လၧအလီၩဖျီၪထၪ့ ဆၧအဂဲးအကၠီၪ့ၥ့ၪဒံၭလီၫ. 17 ၦလၧအလ့ၩဆၧ လၧဖၧၩ့ၥၭနီၪတၭ, ၥၭထၪ့ ဆၧဂဲးလိၬတ့ၭလိၬ လဘၪဆဲၫ့ဘၪ အနၫ့ဆါနီၪ; မၩအၥၭဘဲၫ ၦဖီၪ့ထၬ ထွံၪအနါၥံၪ အၥိၭနီၪလီၫ. 18 ဘဲၫၦဖျု လဂၩ, ခွံၬ ဖျါမ့ၪ, ဖၩ့ၥံၪနၭၥံၪ, ဒဲဆၧၥံၫ အၥိၭနီၪ; 19 ၦလဂၩ လၧအအၪ့လီၫန့ ၦလၧအနဲၩ့ထံၭတၭ, စံၭဝ့ၫ, ယချဲၩ့လိၬကွ့ၩနီၪ မွဲအ့ၬဧၪ, မၩအၥၭဘဲၫနီၪၥိၭဆ့လီၫ. 20 ထီးဒၪအလး လၧၥံၪ့မု လအီၪဘၪတၭ, မ့ၪ လၩ့ဖံၬခွံၬဝ့ၫဒၪ; ဒဲၦချဲၩ့ခဲၪဆၧနီၪ အ့ၪလအီၪဘၪတၭ, ဆၧဂဲးလိၬတ့ၭလိၬ လၩ့ဖံၬခွံၬ ဘဲၫနီၪၥိၭဆ့လီၫ. 21 ဘဲၫၥွၫထီး လၧမ့ၪအၧၩ့ အဂး အၥိၭ, ဒဲၥံၪ့မု လၧမ့ၪ အဂး အၥိၭနီၪ; ၦလၧအဂဲးလိၬတ့ၭလိၬဆၧ လဂၩနီၪ ဒုၭအီၪထၪ့ ဆၧအၪ့ဂူၬလိၬအၥၭ ဘဲၫနီၪၥိၭဆ့လီၫ. 22 ၦချဲၩ့ခဲၪဆၧ အဆၧချဲၩ့ၥံၪ မၩအၥၭ ဘဲၫဆၧလၧၦအၪ့အွံၪ အၥိၭနီၪ; ဒဲဆၧနီၪလဖၪ နုၬလၩ့ လၧဂူၭဖိၫ့ယိၬထုၬ အဖၧၩ့နီၪလီၫ. 23 နိၭဖျံၩၥံၪ ခဲၩထၪ့ ဒဲၥၭအၧၩ့နီၪ မၩအၥၭ ဘဲၫဖၧၩ့ဂၪ့ခိၪ ဖၩ့ထၬအၥၭ လၧစ့ၩအအ့ၪ အၥိၭနီၪလီၫ. 24 ၦလၧအၥၭဂဲၫ့ဆၧနီၪ အၪ့လီၫဆၧ လၧအနိၭဖျံၩၥံၪ; အ့ၪမွဲ လၧအၥၭခံဖၧၩ့ အီၪက့ၪထၬ ဆၧအၪ့လီၫဝ့ၫနီၪလီၫ. 25 ထီးအဝ့ၫဒၪ အ့ၪချဲၩ့ဆၧ လၧအလူမုၬမုၬနီၪ, နဲၩ လဂ့ၩ; အဂဲးဘဲၫယီၩ ဆၧစံၪစၪ နွ့ၫမံၩ့ၥံၪ အီၪလၧအၥၭခံဖၧၩ့လီၫ. 26 အဆၧအၪ့လီၫနီၪ မၩလၩ့ဘံၭခွံၬ အဆၧၥုၪ့ထၪ့ၥၭဂဲၫ့တၭ; အဆၧအၧၩ့နီၪ မိဘၪ ဆၧဒုၭဖျီၪထၪ့ လၧဆၧအီၪကီၪ့ အဖၧၩ့လီၫ. 27 ၦလၧအခုၪ့ဆၧဖၧၩ့နီၪ မိလၩ့ထ့ၬ လၧအဖၧၩ့; ဒဲၦလၧအချံး လိးလဖျိၪ့နီၪ, ဆၧမိဂဲၫထဲၩ့ထဲၩ့ လၧအလီၩ့ ဒၪဝ့ၫလီၫ. 28 ဖျ့ၩအဘျံၭအဘျၪနီၪ ၥၭဂဲၫ့မ့ၬလဲၩ ၦလၧအမၩအၧၩ့ဝ့ၫ; ဒဲနိၭချဲၩ့မုၬနါဆၧနီၪ မၩဂၭဂီၩ့ဆၧလီၫ.

1 ထီးအူၭလၩ့နၥၭ လၧကဲဂီၩ အဂး လဂ့ၩ; အဂဲးဘဲၫယီၩ မုလနံၩ မိမၩအၥၭ ဘဲၫၥ့ၪလဲၪ ဘဲၫၥ့ၪလဲၪနီၪ, နၥ့ၪယၫ နဝ့ၫအ့ၬ. 2 မွဲၦဂူၫဂၩ အၪ့အူၭ နၧၩဘီၪ, ထီးမွဲ နနိၭဒၪ နဝ့ၫနီၪ လဂ့ၩ. 3 လိးလဖျိၪ့မွဲ ဆၧအဎၧၫ့, ဒဲမ့ၭနီၪ အီၪလၧအလယၧး ဆ့; အ့ၪမွဲ ၦအဂီၩ့ အဆၧၥၭထၪ့နီၪ ဎၧၫ့နဲၪ့ဒံၭ ဆၧနီၪ နံၫမံၩ့လူၬလီၫ. 4 ၥၭခဲၩထၪ့မွဲ ၥၭနီၩ့, ဒဲၥၭထၪ့နီၪမွဲ ဆၧမၩဂၭဂီၩ့တၭ; အ့ၪမွဲ ၦလၧအဆၧၫ့ထုၪ့ လၧဆၧၥၭကဲၪ့ အမ့ၬယၫနၧၩ့ နီၪ, မွဲပလၫလဂၩလဲၪ. 5 အၪ့ၥီၪ့ ဆၧအီၪဖျီၪနီၪ, ဂ့ၩနဲၪ့ဒံၭ ဆၧအဲၪအီၪၥူၪဝ့ၫ လီၫ. 6 ထံၩၥိၭ မၩဖၧၩ့လးနီၪ မွဲအတီၩအဘၪ; ဒဲဒုၪဒၩ အဆၧအဲၪဂါနီၪ အီၪ အၪအၪလ့ၬလီၫ. 7 ၦလၧအဘျဲၩအၪ့ဝ့ၫနီၪ ယဲးထဲး န့ၫခိၪထံၫ လၩ့ဆၩ့; အ့ၪမွဲ လၧၦၥၭဝံအၥၭ အဂးနီၪ, ကယဲ ဆၧအခၪ လမံၩ့လါလါမွဲ ဆၧအအွံၪလီၫ. 8 ၦလၧအစဲၪ့ဒၪခွံၬ အလးဒၪဝ့ၫနီၪ, မၩအၥၭ ဘဲၫထိၪ လၧအခွံၬၡိၭ အၥွံၫ အၥိၭနီၪလီၫ. 9 ဆၧၥိၪ ဒဲဆၧနၧၫ့မၧၫ့နီၪ ဒုၭၥုၪ့ထိၬၥၭထိၬ ၦအၥၭ; အ့ၪမွဲ ၦအထံၩအၥိၭ အဆၧမုၬနီၪ မုၬနဲၪ့ဒံၭ ဆၧဘဲၫနီၪၥိၭလီၫ. 10 နထံၩနၥိၭ ဒဲနဖါအထံၩအၥိၭနီၪ ထီးစဲၪ့ဒၪ လဂ့ၩ; ဒဲထီးန အ့ၪဘၪၡၪ့ဘၪနၭ အမုနံၩနီၪ, လ့ၩနုၬ လၧနထၧၫ့ဖုဝဲခွၫ အဂံၪ့ဖၧၩ့နီၪ လဂ့ၩ; အဂဲးဘဲၫယီၩ ၦအီၪလၧနနဲၩ့ထံၭ လဂၩနီၪ ဂ့ၩနဲၪ့ ထၧၫ့ဖုဝဲခွၫ လၧအအီၪယဲၩ့ လီၫ. 11 ယဖိၪခွၫဧ့, ဘဲၫၥိၭ ယမိစံၭဆၧၫ့ ၦလၧအဒုၪဒွ့ၪယၧၩ လဂၩနီၪ အီၪလၧဆၧကိၪ့ၥ့ၪတၭ, ဒုၭၥုၪ့ထိၬၥၭထိၬယၧၩဆံၭ. 12 ၦလၧအၥ့ၪယၫ ထီးလၩ့အၥၭဂ့ၩ လဂၩနီၪ ဒၪဘၪဝဲၩ ဆၧအၧၩ့တၭ, အီၪက့ၪၥူၪခွံၬအၥၭ; အ့ၪမွဲ ၦလၧအလမၩလိၪဘၪဆၧနီၪ လ့ၩဒၪဆၧ ဘဲၫနီၪတၭ, ဘၪၡၪ့ဘၪနၭဝ့ၫလီၫ. 13 ၦလၧအထိးအၥၭ လၧၦမွံၩ အဂးနီၪ, မၩန့ အကီၩ့အၥိၭဘီၪ; ၦလၧအထိးအၥၭ လၧၦမုၪလၩ့မဲၩ အဂးနီၪ, မွဲအပီၩ့လၩ့ ဆၧလမံၩ့မံၩ့ဆံၭ. 14 ၦလၧအဂဲထုၪ့ ဂီၩဂီၩ, ဒဲဆိၪဂ့ၩ အထံၩအၥိၭ လၧအလူၥီၫဖၭဒိၪနီၪ; ဆၧမိအီၪက့ၪဝ့ၫ လၧဆၧဆိၪအၧၩ့ လၧအဝ့ၫဒၪ အကၠီၩ့လီၫ. 15 ဆၧဂဲၫဆၧၩ့လၩ့ဖၭဒိၪ ဒဲဆၧလၩ့ဆၩ့ လထံၪဎးဘီၩ့ဎးနီၪ; ဒဲၦမုၪ လၧအဂဲးလိၬတ့ၭလိၬဆၧ, မွဲဆၧမီၪ့ဎီၩ့ လီၫ. 16 ၦလၧအဘဲၩ့ထၬ ၦမုၪနီၪ ဘဲၩ့ထၬလံၩ; ဘဲၫအစူၪထွ့ၪ ဖီၪ့ ၥိၪ အၥိၭဆ့လီၫ. 17 ထၭနီၪ ဘၪ ဆၧကျဲၩ့အဲၪ့ဝ့ၫ လၧထၭ အလီၩ့တၭ; ၦၡၩ ဒုၭအဲၪ့ အထံၩအၥိၭ အမ့ၬ ဘဲၫနီၪၥိၭဆ့လီၫ. 18 ၦလၧအခိၭ ချိၪ့ဒိၩ့ထံၭနီၪ မိအၪ့ဘၪ အၥၪတၭ; ၦလၧအယူၭယၪ့ အကဆါနီၪ မိန့ဘၪ ဆၧလၩဖၩ့လီၫ. 19 ဘဲၫၦအမ့ၬယိဆၧၫ့ယၫ လၧထံၫကျၩ အၥိၭနီၪ; ၦၡၩအၥၭ လၧၦၡၩအၥၭ မွဲ ဘဲၫနီၪၥိၭဆ့လီၫ. 20 ဖျုဖၧၩ့ ဒဲဆၧမၩဂၭဂီၩ့နီၪ လၧၫ့ဎွ့ၩဝ့ၫအ့ၬ; ဒဲၦၡၩအမ့ၬၥၪၥံၪ ယိဆၧဘျဲၩၥ့ၪအ့ၬ. 21 ဘဲၫဆၧဖၧၩ့ၥိၫ့ဆၧ လၧစ့ၩ အဂး, ဒဲဖံၫ့ချၪဖၧၩ့ လၧထီၫ့ အဂးနီၪ; ၦၡၩမွဲ ဘဲၫနီၪၥိၭ လၧၦနိၭ စံၭထၪ့အၪ့အူၭဝ့ၫ အဂးလီၫ. 22 န အ့ၪအၪ့ဆူၫ ၦအဂီၩ့ လၧဆုၪ့ဖၧၩ့ လၧချံၪ့ဆူၫ မၩလၩ့ဘျ့ၭ ဂူၫဆၪအကျၩ လါနၫ့တၭ; အဆၧဂီၩ့နီၪ စဲၪ့ထၪ့ခွံၬ လၧအဖၧၩ့အ့ၬ. 23 နၥိၪၥံၪ ဘ့ၪၥံၪ အဒီၪ့လဖၪနီၪ, ယိထဲၩ့ခွါထဲၩ့ ဂ့ၩဘၪစဲၪ; ဒဲထီးလၩ့နၥၭ လၧချီအဒီၪ့ၥံၪ အဂးဘီၪ; 24 အဂဲးဘဲၫယီၩ ဆၧလူဒိၪဎွ့ၩဒိၪ အီၪဝ့ၫ အဆိၩအကၠၪအ့ၬ; ဒဲ ၁ရဖူၩနီၪ လၩ့ဆၨၩ လဆိၩဘၪလဆိၩဆ့အ့ၬ. 25 နၪ့ဎဲၫ့လူၬတၭ, နၪ့ၥၫ့နီၪ မဲၪထၪ့, ဒဲခိၪလီၩ့ အဆၧဒိၭဆၧလၪ ဘၪ ဆၧအၪ့ထုၫ့ကီၪ့ဝ့ၫလီၫ. 26 ၥိၪဖိၪၥံၪ လၧနကီၩ့နၥိၭ အဂး အီၪဝ့ၫနီၪ; ဒဲဘ့ၪဖၫၥံၪ မွဲ ဂၪ့ခိၪဝၩ့ အဎွ့ၩလီၫ. 27 ဒဲ ဘ့ၪအနူထံၫ လၧၫ့ လၧနဆၧအၪ့ အဂး, ဆၧအၪ့ လၧနဂံၪ့ဖိၪၥံၪ အဂး, ဒဲနၡၩမုၪၥံၪ အဆၧအၪ့ အဂးနီၪ ဆ့လီၫ.

1 ထီးၦၡၩ လီၩ့ဆီးဝ့ၫ လအီၪဘၪ လါနၫ့တၭ, ၦလတီၩလလီၩ့ဘၪၥံၪ စဲၪ့ဖျိၭဝ့ၫ; အ့ၪမွဲ ၦတီၩၦလီၩ့ၥံၪ အၥၭဒူၩ ဘဲၫဆၬလၥၧၫ့ အၥိၭနီၪလီၫ. 2 ထီးၦထံၫဖိၪခးဖိၪၥံၪ အ့ၪမၩမၪဆၧတၭ, ၦဒိၪဖၭဒိၪၥံၪ အီၪဝ့ၫ အၪအၪလ့ၬ; အ့ၪမွဲ လၧၦအီၪ လၧဆၧကိၪ့ဆၧဖၭ ဒဲအဆၧၥ့ၪယၫ အကၠီၩ့နီၪ, ဆၧဂုးဆၧခၧၫ့ အီၪဝ့ၫဒၪဆ့လီၫ. 3 ၦၡၩ လၧအမွဲ လါနၫ့ ၦၡၪ့ဖိၪနီၪ အ့ၪမၩအၧၩ့မၩၥၫ့ ၦၡၪ့ဖိၪတၭ, မၩအၥၭ ဘဲၫဆၧဆၧၩ့လၩ့ဝ့ၬခွံၬဆၧ တၭ, ဆၧအၪ့ အီၪလၩ့ထး နးမံၩ့အ့ၬ. 4 ၦလၧအစဲၪ့ဒၪခွံၬ ဆၧၥီၪ့ဆၧၥၫ့နီၪ, အၪ့အူၭ ၦအၧၩ့ဖိၪၥံၪ; အ့ၪမွဲ ၦလၧအထီးန့ဝ့ၫ လဂၩလါလါနီၪ ဂဲးလိၬတ့ၭလိၬ လၧအဝ့ၫၥံၪ လီၫ. 5 လၧဆၧစ့ၩရၫ့တီၩ အဂဲးအကၠီၪ့နီၪ ၦအၧၩ့ဖိၪၥံၪ နၪဝ့ၫၥ့ၪအ့ၬ; အ့ၪမွဲ ၦလၧအအၪ့ဎူၫအၪ့ဎၬ ယဟိဝၩနီၪ နၪဆၧၥ့ၪ ထီးအလူၬလီၫ. 6 ၦၡၪ့ဖိၪယၬဖိၪ လၧအလ့ၩဆၧ လၧအၥၭတီၩ အဖၧၩ့ နီၪ; ဂ့ၩနဲၪ့ဒံၭ ၦကဲၪဒိၪ လါနၫ့, အဖၧၩ့ၥၭၥံၪ ကဲၪ့ဝ့ၫဒၪ လီၫ. 7 ၦလၧအထီးန့ ဆၧၥီၪ့ဆၧၥၫ့နီၪ မွဲၦဖိၪခွၫ ကိၪ့ဘၪကိၪ့ၥ့ၪ; အ့ၪမွဲ ၦလၧအထၧၫ့ထံၩထၧၫ့ၥိၭ လၧၦလၧအအၪ့လၨၪ အီၩလၨၪဆၧ လဂၩနီၪ, မၩမဲ အဖါအမ့ၬလီၫ. 8 ၦလၧအမၩအၪထၪ့ အစူၪလးအခၪ့ခိၪ လၧစ့ၩအအ့ၪထၪ့ ဒဲဆၧအၪထၪ့နီၪ, မိအီၪက့ၪကီၪ့ဝ့ၫ လၧၦလၧအယၫ့ၥၭ ၦၡၪ့ဖိၪယၬဖိၪၥံၪ အဂးလီၫ. 9 ၦလၧအဘိၭကၠၪခွံၬအနါ ဘဲၫၥိၭ အထီးနါဂၧၫ့ ဆၧၥီၪ့ဆၧၥၫ့ လဂ့ၩနီၪ, အဝ့ၫဒၪ အဆၧဘၩဆိၪဖၪ ဒၪလ့ၬ ကဲၪထၪ့ ဆၧၥၭလိၪနီၪလီၫ. 10 ၦလဂၩ လၧအဒုၭလ့ၩ ၦအတီၩအလီၩ့ လၧဖၧၩ့ၥၭ အၧၩ့ဖၧၩ့နီၪ, အနၫ့ဆါ မိလၩ့ထ့ၬ လၧအဆၧဖၧၩ့ဒၪဝ့ၫ; အ့ၪမွဲ ၦတီၩၦလီၩ့ၥံၪ မိန့ၥၫ ဆၧအဂ့ၩလီၫ. 11 ၦ၁ထံၫ လဂၩ အီၪလၧဆၧကိၪ့ဘၪကိၪ့ၥ့ၪ လၧအမ့ၬၥၪဒၪဝ့ၫ အဖၧၩ့နီၪ; အ့ၪမွဲ ၦၡၪ့ဖိၪ အီၪလၧဆၧၥုၪ့ဖၭၥၭဖၭ မိအၪ့ဎၬယိ အဝ့ၫလီၫ. 12 ထီးၦတီၩၦလီၩ့ အ့ၪပၧၩ့ဆၧတၭ, ဆၧလၩဖၩ့ အီၪ အၪအၪလ့ၬ; အ့ၪမွဲ ထီးၦလတီၩလလီၩ့ဘၪ အ့ၪဂဲထုၪ့ တၭ, ၦၡၩ အီၪက့ၪၥူၪခွံၬ အၥၭလီၫ. 13 ၦလဂၩ အ့ၪမၩလၩ့ဘံၭခွံၬ အမၩမၪဆၧနီၪ, မိဘီၪထၪ့ယီၫထၪ့အ့ၬ; အ့ၪမွဲ ၦလၧအလီၩလၩ့အၥၭ ဒဲစဲၪ့ဒၪခွံၬနီၪ မိဒၪန့ ဆၧယၫ့ၥုၪ့ယၫ့ၥၭလီၫ. 14 ၦလၧအၥၭမဲၪဆၧ လထံၪဎးလဘီၩ့ဎး လဂၩနီၪ ဘၪ ဆၧဆိၪဂ့ၩဝ့ၫ; အ့ၪမွဲ ၦလၧအမၩနီၩ့ထၪ့အၥၭ လဂၩနီၪ မိလၩ့ဘၪ လၧဆၧအၧၩ့ဖၧၩ့လီၫ. 15 ၦလတီၩလလီၩ့ဘၪ လဂၩ အ့ၪပၧၩ့ ၦၡၪ့ဖိၪယၬဖိၪ နီၪ; မၩအၥၭ ဘဲၫဆၬလၥၧၫ့ ယုၩ့ဆၧ, ဒဲဖုၫထၫ့ ဂၭဝံၩ့ဝၩ့ဝ့ၫ အၥိၭနီၪလီၫ. 16 ၦဒိၪဖၭဒိၪ လၧအၥုၪ့ဖၭၥၭဖၭ လအီၪဘၪနီၪ, မၩအၧၩ့ဆၧ အၪအၪလ့ၬတၭ, အ့ၪမွဲ ၦလၧအၥၭဂဲၫ့ ဆၧၥၭကွံၩနီၪ, အနံၩအၥၫ့လဖၪ မိအၪထၪ့ဝ့ၫလီၫ. 17 ၦလၧအမၩန့ဆီၪ့ ၦၡၩအၥွံၪနီၪ, မိဘၪစဲၪ့ဖျိၭစိၩ လၧဆၧဖၧၩ့ အအီၪ, ဘဲၫၥိၭ ၦဖီၪ့န့ဝ့ၫၥ့ၪအ့ၬ. 18 ၦလၧအလ့ၩဆၧဆုးလီၩ့ လဂၩနီၪ, မိထီၩ့ လၧဆၧထိးထဲၩ့တၩ့ထဲၩ့ဝ့ၫ; အ့ၪမွဲ ၦလၧအဖၧၩ့ၥၭကဲၪ့ဝ့ၫ လဂၩနီၪ မိလၩ့ထံၩဖါဝ့ၫ ချဲၫ့လ့ၬလီၫ. 19 ၦလဂၩ အ့ၪမၩကၩ လၧအဆံၬၥံၪနၩၥံၪနီၪ မိဘျဲၩအၪ့ဝ့ၫ; အ့ၪမွဲ ၦလၧအလီၩ့ဆီး ဆၧပျီၩပျီၩနီၪ, မိလၧၫ့ဎွ့ၩ လၧဆၧၡၪ့ဆၧနၭနီၪလီၫ. 20 ၦလဂၩ လၧအလူတီၩနီၪ အီၪလၧဆၧဆိၪဂ့ၩ အၪမံၩ့; အ့ၪမွဲ ၦလဂၩ လၧအအၪ့ဎၬ န့ဘၪ စူၪလးခၪ့ခိၪ ချဲၫ့ချဲၫ့ တၭ ဖီၩ့ဖျ့ၭ ဆၧဒဲၩဘၭၥ့ၪအ့ၬ. 21 ဆၧယိမ့ၬ ၦၡၩနီၪမွဲ ဆၧဂ့ၩအ့ၬ; အဂဲးဘဲၫယီၩ ၦလဂၩနီၪ မိမၩမၪဆၧ လၧကိၪလမိၩ အဂးလီၫ. 22 ၦလဂၩ အ့ၪၥၭကွံၩ ဆၧအစူၪလးခၪ့ခိၪနီၪ, အီၪလၧအမ့ၬၥၪအၧၩ့တၭ; ဆၧၡၪ့ဆၧနၭ မိဘၪဝ့ၫ အဆၧၫ့အထီနီၪ ၥ့ၪယၫဝ့ၫ နးစီၪ့အ့ၬ. 23 ၦလဂၩ အ့ၪအၪ့ၥီၪ့ ၦၡၩနီၪ, လၧခဲၫ့ထဲၩ့တၭ မိန့ဘၪ ဆၧအခိးအတၩ အၪနဲၪ့ဒံၭ ၦလၧအချဲၩ့မုၬနါဆၧ လၧအဖျ့ၩ လဂၩနီၪလီၫ. 24 ၦလဂၩ အ့ၪအၪ့ဂူၬန့ အမိအဖါ အဆၧတၭ, စံၭဝ့ၫ, မွဲဆၧမၪ နးမံၩ့အ့ၬနီၪ, အဝ့ၫလဂၩမွဲ ၦမၩဂၭဂီၩ့ဆၧ အထံၩအၥိၭနီၪလီၫ. 25 ၦလၧအအီၪက့ၪထၪ့ထီၫအၥၭ လဂၩနီၪ ထိၪဂဲၩ ဆၧဂဲးလိၬတ့ၭလိၬ; အ့ၪမွဲ ၦလၧအဒိၭနဲၩ့အၥၭ လၧယဟိဝၩ အဖၧၩ့ မိန့ဘၪ စူၪလးခၪ့ခိၪလီၫ. 26 ၦလဂၩဂၩ အ့ၪဒိၭနဲၩ့အၥၭ လၧအၥၭဒၪဝ့ၫ အဖၧၩ့ နီၪ, အဝ့ၫလဂၩမွဲ ၦအဂီၩ့; အ့ၪမွဲ ၦလၧအလ့ၩဆၧ လၧဆၧကိၪ့ဘၪကိၪ့ၥ့ၪ အဖၧၩ့; အနီၪ မိဖီၩ့မိဖျ့ၭဝ့ၫဒၪလီၫ. 27 ၦလၧအဖ့ၪလၫ့ဆၧ လၧၦၡၪ့ဖိၪယၬဖိၪ လဂၩနီၪ, အနၫ့ဆါ ၡၪ့ဝ့ၫဒၪအ့ၬ; အ့ၪမွဲ ၦလၧအအီၪက့ၪၥူၪခွံၬအမ့ၬၥၪ လဂၩနီၪ, မိဘၪ ဆၧဆိၪအၧၩ့ အၪမံၩ့လီၫ. 28 ထီးၦလတီၩလလီၩ့ဘၪ အ့ၪဂဲထုၪ့တၭ, ၦၡၩ အီၪက့ၪၥူၪအၥၭ; အ့ၪမွဲ ထီးအဝ့ၫၥံၪ အ့ၪဂၭဂီၩ့နီၪ, ၦတီၩၦလီၩ့ၥံၪ အၪထၪ့ အၪအၪလ့ၬလီၫ.

1 ၦလၧအဘၪ ဆၧအၪ့ၥီၪ့ အၪဖၧၫ့တၭ, မၩဆီၪ့ထၪ့ အခိၬနီၪ, မိဘၪ ဆၧဂၭဂီၩ့ ရှုၭဝ့ၫတၭ, ဆၧမၩဖီၩ့မၩဖျ့ၭဝ့ၫ အီၪအ့ၬ. 2 ထီးၦတီၩၦလီၩ့ အ့ၪအၪထၪ့နီၪ, ၦခမျၧးၥံၪ ၥုၪ့ထိၬၥၭထိၬ; အ့ၪမွဲ ထီးၦလတီၩလလီၩ့ဘၪ အ့ၪပၧၩ့ဆၧ တၭ, ၦခမျၧးၥံၪ ၥုၪ့အုၭၥၭအုၭဝ့ၫဒၪလီၫ. 3 ၦလဂၩ အ့ၪအဲၪ ဆၧကိၪ့ဘၪကိၪ့ၥ့ၪနီၪ ဒုၭၥုၪ့ထိၬၥၭထိၬ အဖါ; အ့ၪမွဲ ၦထၧၫ့ထံၩထၧၫ့ၥိၭ လၧၦမဲၩဎွဲၩမုၪၥံၪ, လူၬခွံၬပျီၩပျီၩ ဆၧအဎၧၩ့အဎီနီၪလီၫ. 4 လၧဆၧစ့ၩရၫ့တီၩ အကၠီၩ့နီၪ စဎွၩ ဒုၭဂုးထၪ့ခၧၫ့ထၪ့ ထံၫၥံၪခးၥံၪ, အ့ၪမွဲ ၦလၧအအၪ့ကံၩ့ဆီၪ့ အခီၫ့ၥံၪ အကီၭၥံၪ နီၪ, မၩလၩ့ချုၬဝ့ၫဒၪလီၫ. 5 ၦလၧအချဲၩ့မုၬ ၦလၧအနဲၩ့ထံၭနီၪ, ခွံၬလၩ့ၡၬ လၧအခၪ့ အဂးလီၫ. 6 လၧၦအအၧၩ့ လၩ့မၪဆၧ အဖၧၩ့နီၪ, အီၪလၧဖျံၩခွၩ့တၭ; အ့ၪမွဲ ၦတီၩၦလီၩ့ ၥုၪ့ဎွံၫၥၭယီၫ ဒဲမုၬလၩအၥၭလီၫ. 7 ၦတီၩၦလီၩ့ ဒူၩယၪ့ ၦၡၪ့ဖိၪယၬဖိၪ အမူၭနီၪ; အ့ၪမွဲ ၦလတီၩလလီၩ့ဘၪၥံၪ မိဒၪဘၪ ဆၧၥ့ၪယၫ အဂဲးအကၠီၪ့ နးစီၪ့အ့ၬ. 8 ၦလၧအမၩကြၩ့ထမးဆၧနီၪ ဆူၭခဲၩထၪ့ ဒိၩ့, အ့ၪမွဲ ၦကိၪ့ၥ့ၪလဖၪ ဘိၭကၠၪခွံၬ ဆၧၥၭထၪ့လီၫ. 9 ၦကိၪ့ဆၧၥ့ၪ လဂၩ အ့ၪချဲၩ့ခွး လၧၦအဂီၩ့လဂၩနီၪ; အ့ၪၥၭထၪ့ မွဲဂ့ၩ, အ့ၪနံထၪ့ မွဲဂ့ၩ, ဆၧအီၪပွံၭ အလးအီၪအ့ၬ. 10 ၦလၧအဆိၫ့န့ဘၪ ၦၡၩအၥွံၪနီၪ မ့ၬလဲၩ ၦၥၭဆုးလီၩ့လဖၪ; အ့ၪမွဲ ၦတီၩၦလီၩ့ မိယိထဲၩ့ခွါထဲၩ့ဝ့ၫဒၪ လီၫ. 11 ၦအဂီၩ့ လီၩဖျီၪထၪ့ အၥၭ ထီးအလူၬ; အ့ၪမွဲ ၦကိၪ့ဘၪကိၪ့ၥ့ၪ ဖီၪ့ထၬဝ့ၫဒၪလီၫ. 12 ၦဒိၪလဂၩ လၧအခိၭနၪ ဆၧချဲၩ့အဘျံၭအဘျၪၥံၪ အခ့ၫအၡၩလဖၪ မွဲၦအအၧၩ့ ထီးအလူၬလီၫ. 13 ၦၡၪ့ဖိၪယၬဖိၪ ဒဲၦလၧအမၩအၧၩ့မၩၥၫ့ဆၧနီၪ ဒၪခီၩ့လိၬအၥၭတၭ; ယဟိဝၩ ဒုၭဖၩ့ထၪ့ အမ့ၬၥၪ နံၫဂၩလူၬလီၫ. 14 စဎွၩလဂၩ လၧအစ့ၩရၫ့ ၦၡၪ့ဖိၪယၬဖိၪ တီၩတီၩလီၩ့လီၩ့နီၪ, အဝ့ၫလဂၩ အလးဆီၩ့ဆီနီၪ မိအီၪဂုးခၧၫ့ အဆိၩဆိၩအကၠၪကၠၪလီၫ. 15 နိၪဖျ့ၪ ဒဲဆၧအၪ့ၥီၪ့ဝ့ၫ လၧနိၭနီၪ ဒုၭအီၪထၪ့ ဆၧကိၪ့ဘၪကိၪ့ၥ့ၪ; အ့ၪမွဲ ဖိၪၥၪလဂၩ အ့ၪလီၩ့အၥၭဒၪဝ့ၫ တၭ, ဒုၭမဲ အမိအမ့ၬလီၫ. 16 ထီးၦလတီၩလလီၩ့ဘၪ အ့ၪအၪထၪ့နီၪ, ၦမၩမၪဆၧ အၪထၪ့ဆ့; အ့ၪမွဲ ၦတီၩၦလီၩ့ၥံၪ မိဒၪဘၪ အဝ့ၫၥံၪ အဆၧလၩ့ထ့ၬနီၪလီၫ. 17 အၪ့ၥီၪ့ နဖိၪခွၫတၭ, အဝ့ၫဒၪ မိဒုၭအီၪပွံၭနၧၩ; ဒဲမိဒုၭၥုၪ့ဎွံၫၥၭယီၫ နၧၩဆ့လီၫ. 18 ထီးဆၧဒၪဘၪ လၧယၫလခီၫ အ့ၪလအီၪဘၪတၭ; ၦခမျၧးၥံၪ ဘၪ ဆၧပဒၩ့ဝ့ၫ နးမံၩ့အ့ၬ; အ့ၪမွဲ ၦလၧအထီးန့ ဆၧၥီၪ့ဆၧၥၫ့ လဂၩနီၪ, ဘၪ ဆၧဆိၪဂ့ၩဝ့ၫလီၫ. 19 လၧဆၧချဲၩ့ၥံၪ အကၠီၩ့နီၪ, ဆၧအခ့ၫအၡၩ ဘိၭကၠၪလီၩ့အၥၭအ့ၬ; အဂဲးဘဲၫယီၩ မွဲအနၪၥ့ၪ လါနၫ့တၭ, စံၭဆၧၫ့ဆၧ နးမံၩ့အ့ၬ. 20 ၦလဂၩ အနိၭဖျဲၪနီၪ, မွဲနဒၪဘၪဆ့ဧၪ; ၦယိလါဆၧ လၧၦအဂီၩ့အလး အီၪအၪနဲၪ့ဒံၭ ၦလဂၩနီၪလီၫ. 21 ၦလဂၩ လုအၪ့လုအီၩ အခ့ၫအၡၩမုၬမုၬ ခီၫလၧအဖိၪၥၪနီၪတၭ; လၧခဲၫ့ အဝ့ၫဒၪ မိကဲၪထၪ့ ဘဲၫ အဖိၪခွၫ အၥိၭလီၫ. 22 ၦလၧအၥၭထၪ့ဆီၪ့နီၪ ထိၪဂဲထုၪ့ ဆၧဂဲးလိၬတ့ၭလိၬ; ဒဲၦၡၩ လၧအၥၭထၪ့နီၪ မၩမၪဆၧ အၪမၬလီၫ. 23 ၦၡၩအၥၭထၪ့ထီၫနီၪ မိဒုၭဆၪ့လၩ့ အနၫ့ဆါ; အ့ၪမွဲ ၦလၧအၥုၪ့ဆၧၩ့ၥၭဆၧၩ့ၥံၪ မိဒိၭန့ထၬ ဆၧလၩဖၩ့ ဆ့လီၫ. 24 ၦလၧအထၧၫ့ထံၩထၧၫ့ၥိၭ လၧၦအၪ့ဂူၪဆၧနီၪ ၥၭဂဲၫ့ အၥၭဒၪဝ့ၫတၭ; နါဂၧၫ့ လါနၫ့ ဆၧဆိၪအၧၩ့တၭ, ဒုၭဖျီၪထၪ့ဝ့ၫအ့ၬ. 25 ဆၧၥၭမဲၪ ၦၡၩနီၪ ဒုၭအီၪထၪ့ ဖျံၩခွၩ့; အ့ၪမွဲ ၦလၧအဒိၭနဲၩ့အၥၭ လၧယဟိဝၩ အစူၪဖၧၩ့နီၪ, မိဘၪ ဆၧအီၪက့ၪထၪ့ထီၫဝ့ၫလီၫ. 26 ၦအၪဂၩ အၪ့ဎူၫအၪ့ဎၬ ၦဒိၪဖၭဒိၪအမ့ၬ; အ့ၪမွဲ ၦၡၩအဆၧစ့ၩရၫ့နီၪ ဂဲၫ လၧယဟိဝၩ လီၫ. 27 ၦလတီၩဘၪ လဂၩနီၪမွဲ ဆၧၥၭလိၪ လၧၦတီၩၦလီၩ့ အမ့ၬယၫတၭ; ၦလၧအဖၧၩ့ၥၭတီၩဝ့ၫနီၪ, မွဲဆၧၥၭလိၪ လၧၦလတီၩဘၪ အမ့ၬယၫဆ့လီၫ.

1 စယ့ကံၫ အဖိၪခွၫ စအ့ဂၧၫ အဆၧချဲၩ့လဖၪ; ယွၩအဆၧချဲၩ့လီၫ. အလဂၩနီၪ ချဲၩ့ဆၧ လၧစအံၭ၁အ့ၫလၭ လၧစအံၭ၁အ့ၫလၭ ဒၪလ့ၬ ဒဲစယုၫကလၭလီၫ. 2 မွဲမၬ, ယၥၭ ကၪနဲၪ့ ၦၡၩ ထီးအလူၬတၭ, ယအီၪလၧၦၡၩအၥုၪ့ဖၭၥၭဖၭဆ့အ့ၬ. 3 ယမၩလိၪ ဆၧကိၪ့ဘၪကိၪ့ၥ့ၪအ့ၬ; ဆၧဆံၫ့ဎံၪလဂၩနီၪ ယၥ့ၪယၫဆ့အ့ၬ. 4 မွဲပလၫ ထၪ့ဘၭ မူၭခိၪနီၪ ဒဲဂဲၫထဲၩ့လၩ့ဒီၭ လဂၩလဲၪ; မွဲပလၫ ထီၩ့ဒူၪ လံၩ လၧအစူၪဖၧၩ့ လဂၩလဲၪ; မွဲပလၫ ဘီၪ့ထၬထံၫၥံၪ လၧဖၬဘဲၩ့ဖၧၩ့ လဂၩလဲၪ; မွဲပလၫ အီၪက့ၪလၩ့ ဂၪ့ခိၪထုၬ ထီးအလူၬနီၪ လဂၩလဲၪ; အဝ့ၫဒၪ အမံၩ့ ဘဲၫၥ့ၪလဲၪ; ဒဲအဖိၪခွၫနီၪ အမံၩ့ ဘဲၫၥ့ၪလဲၪ; အဂဲးဘဲၫယီၩ နၥ့ၪယၫနဝ့ၫလီၫ. 5 ယွၩအလူအထၫနီၪမွဲ ဆၧဆံၫ့ဎံၪ ကိၭအထံၪဒ့ၭ; အဝ့ၫနီၪမွဲ ဆၧထၩ့ဖံၭ လၧကယဲ ၦလၧအဒိၭနဲၩ့အၥၭ လၧအဖၧၩ့နီၪ အဂးလီၫ. 6 နဝ့ၫဒၪ ထီးအီၪက့ၪ အၪထၪ့ဆၧ လၧအဝ့ၫဒၪ အဆၧချဲၩ့နီၪ လဂ့ၩ; အဝ့ၫဒၪ မိအၪ့ၥီၪ့ ဘၪခိၬနၧၩတၭ, ဆၧမိဖျီၪထၪ့ လၧနမွဲ ၦအဘျံၭအဘျၪလီၫ. 7 ယအၪ့ကံၩ့ဆၧ လၧနၧၩ နံၫမံၩ့ လၧယလချုၭ ၥံၫဒံၭဘၪနီၪ ဖ့ၪလၫ့ယၧၩဆံၭ. 8 ဆၧပျီၩပျီၩနီၪ ဒဲဆၧဘျံၭဆၧဘျၪၥံၪ အီၪက့ၪခွံၬယဲၩ့ လၧယၧၩဆံၭ; ဆၧၡၪ့ဆၧယၬ မွဲဂ့ၩ, ဆၧလူဒိၪဎွ့ၩဒိၪ မွဲဂ့ၩနီၪ, ထီးဖ့ၪလၫ့ယၧၩ လဂ့ၩဧီၪ; ဒုၭအၪ့ ယဆၧအၪ့ ကြၨၭလၧယဂးဆံၭ. 9 ယမိလၧၫ့ဎွ့ၩ ဘၪခိၬတၭ, မီၪ့ဘံၭခွံၬနၧၩ; ဒဲစံၭ, ယဟိဝၩနီၪ, မွဲပလၫလဂၩလဲၪ; ဒဲယဘၪၡၪ့ဘၪယၬ ဘၪခိၬတၭ, အၪ့ဂူၪဆၧ ဒဲကိၭထၪ့ ယယွၩအမံၩ့နီၪ ပျီၩပျီၩ ဆ့လီၫ. 10 ထီးချဲၩ့ခဲၪဆၧ အခ့ၫအၡၩ လၧအကဆါ အမ့ၬယၫ လဂ့ၩ; အဝ့ၫ မိဆိၪအၧၩ့ ဘၪခိၬနၧၩတၭ, ဆၧမၪ မိအီၪလၧနလီၩ့လီၫ. 11 ၦအဆိၩ လၧအဆိၪအၧၩ့ အဖါ, ဒဲလဆိၪဂ့ၩဘၪ အမိနီၪ! 12 ၦအဆိၩ လၧအဆံၫ့ဎံၪ လါနၫ့ လၧအမ့ၬၥၪဒၪဝ့ၫ အဖၧၩ့, လဘၪဘၪ ဆၧၥူၫဝၭခွံၬ အဆၧစံၪစၪနီၪ! 13 ၦအဆိၩ, အမ့ၬၥၪၥံၪ ထၪ့ထီၫဆံၭထီၫ လဲၪ, ဒဲအမ့ၬဖံၭၥံၪ ဆိၬထၪ့အၥၭနီၪ! 14 ၦအဆိၩၥံၪ လၧအၥွၫၥံၪ မွဲနၭလဖၪ, ဒဲအၥွၫခၫ့မွဲ ဒီၩၥံၪ, ဘဲၫၥိၭ အမိအၪ့ခွံၬ ၦၡၪ့ဖိၪယၬဖိၪၥံၪ လၧဂၪ့ခိၪချိၫ့ယီၩ, ဒဲၦလၧအကြၨၭန့ဘၪ ဆၧလမံၩ့မံၩ့ လၧၦၡၩၥံၪ အကျၩလီၫ. 15 ၁လံၩနီၪ အီၪလၧအဖိၪမုၪ နံၫဂၩ, စံၭဝ့ၫ, ဖ့ၪလၫ့ဘီၪ, ဖ့ၪလၫ့ဘီၪ; ဆၧလၧအလမံၫ့ၥုၪ့မံၫ့ၥၭဘၪ အီၪဝ့ၫ ၥၧၫ့မံၩ့; ဆၧလၧအလစံၭဘၪ, လၧၫ့ယူၭ. အီၪလံမံၩ့! 16 ဖျုဖၧၩ့, ဒဲဒၧၩ့လးထူၬဖိၪ; ဂၪ့ခိၪ လၧအလဘျဲၩအီၩဘၪ ထံၫနီၪ, ဒဲမ့ၪ လၧအလစံၭဘၪ, လၧၫ့ယူၭ! 17 မ့ၬၥၪ လၧအယိကြၩ့ထမး အဖါ, ဒဲလမိခိၭနၪဘၪအၥၭ လၧအမိအလူနီၪ, ကျၭၥံၪ လၧခိၪလီၩ့ဆူၭဖၧၩ့ မိစိၭထၪ့ခွံၬဝ့ၫနီၪ, ဒဲလၫ့ကထၬ အဖိၪၥံၪ မိအၪ့ဝ့ၫဒၪ လီၫ. 18 ဆၧလၧအကၪလၨၪ လၧယမ့ၬယၫ အီၪ ၥၧၫ့မံၩ့, ဒဲလံမံၩ့နီၪ လၧယနၪၥ့ၪဝါအ့ၬ. 19 လံၬကျီၫ့ကျီၫ့ အဖၧၩ့ၥၭ လၧဆၧဖိၭဖၫ့နီၪ; ဂူအဖၧၩ့ၥၭ လၧလိးၥံၪလဲၫ့ၥံၪ အလီၩ့; ကဘၩ့ လၧမၫဆမံၭဖၧၩ့ အဖၧၩ့ၥၭနီၪ; ဒဲၦၡၩခွၫ လၧၦမုၪနၩ့ အဖၧၩ့ၥၭနီၪလီၫ. 20 ၦမုၪ လၧအအဲၪဘိၩ့အဝၩ အဖၧၩ့ၥၭနီၪ မွဲဘဲၫနီၪၥိၭဆ့, အၪ့ဝ့ၫနီၪ ထူၭခွံၬအနိၭ တၭ, စံၭဝ့ၫ, ယမၩမၪဆၧ နးမံၩ့အ့ၬ. 21 လၧဆၧၥၧၫ့မံၩ့ အကၠီၩ့နီၪ ထံၫၥံၪခးၥံၪ အီၪဂုးဖုးအ့ၬ; ဒဲလံမံၩ့ အကၠီၩ့နီၪ ထိးနၧၩ့ဝါအ့ၬ. 22 ဆၧအခ့ၫအၡၩ ပၧၩ့ဆၧ အကၠီၩ့; ဒဲၦအဂီၩ့ လၧအအၪ့ဆၧဘျဲၩအၪ့ လၧၫ့လၧၫ့ဎွ့ၩဎွ့ၩနီၪ; 23 ဒဲၦမုၪ လၧအၥၭဂဲၫ့ဝ့ၫ, ထီးအန့ဘၪ အဝၩ အထီနီၪ, ဒဲဎီးမုၪ ထီးအန့ၥၫဆၧ လၧအကဆါမုၪ အဆၧနီၪလီၫ. 24 လၧဂၪ့ခိၪချိၫ့ယီၩ ဆၧအဆံၭခိၬ လါနၫ့ အီၪလၧဆၧကိၪ့ၥ့ၪဖၭဒိၪ အီၪဝ့ၫ လံမံၩ့လီၫ. 25 ထုးၥံၪ, ဆၧခမျၧး လၧအဂဲးအဘၭ လဆီၪ့ဘၪ လါနၫ့တၭ, လၧဆၧခိအခၫနီၪ တဲၩ့ဝဲၩ အဆၧအၪ့ဆ့; 26 ပဒဲၩၥံၪ ဆၧခမျၧး လၧအဂဲးဆါအဘၭဆါ လါနၫ့နီၪ, အီၪဝ့ၫ လၧလိးအိၩဖၧၩ့ လဲၫ့အိၩဖၧၩ့လီၫ. 27 ထွ့ၥံၪ လၧအစဎွၩ လအီၪဘၪ လါနၫ့တၭ; လ့ၩထၪ့ဆၧ လဒီၪ့ လဒီၪ့နီၪလီၫ. 28 ဒၩ့လဲး လၧအဖီၪ့ထၬဆၧ လၧအစူၪနီၪ; ဒဲအီၪဝ့ၫ လၧစဎွၩ အနီးဖၧၩ့လဖၪနီၪလီၫ. 29 ဆၧလၧအခၫထၪ့ဂ့ၩ အီၪဝ့ၫ ၥၧၫ့မံၩ့, ဒဲလံမံၩ့ လၧအလ့ၩဖျီၪဎံၫဆ့လီၫ. 30 ဆၬလၥၧၫ့ ဆီၪ့ဝ့ၫ လၧဆၧဖိၪဆၧဎါ အကျၩ ဒဲကၠၪထဲၩ့အၥၭ လၧဆၧဂူၫဂၩ အကၠီၩ့ နးမံၩ့အ့ၬ. 31 ထွံၪမၩ့စဲၩ, ဒဲဘ့ၪဖၫ လဒုၩ; ဒဲစဎွၩ လၧၦခမျၧးၥံၪ ဂဲထုၪ့ ထၫ့ဒုၪဒၩ လၥ့ၪဘၪနီၪလီၫ. 32 နဝ့ၫဒၪ န အ့ၪမၩ ဘဲၫဆၧအဂီၩ့ အၥိၭ လၧနအီၪက့ၪထၪ့ထီၫနၥၭနီၪ မွဲဂ့ၩ, ဒဲန အ့ၪကိၪ့ ဆၧအၧၩ့ မွဲဂ့ၩတၭ, မၩဘံၭထၬ နနိၭ လၧနစူၪဘီၪ! 33 အဂဲးဘဲၫယီၩ ၡိၫ့ၡိၬ နူထံၫနီၪ ဒုၭကဲၪထၪ့ နူထံၫခိလီၪ့တၭ, ဒဲဆၧဝံၬနၫဖူၫနီၪ ၥွံၪ ဂဲၫလၩ့တၭ, ဘဲၫနီၪၥိၭ ထိၪဂဲၩ ဆၧၥၭထၪ့နီၪ ဒုၭအီၪထၪ့ ဆၧဂဲးလိၬတ့ၭလိၬလီၫ.

1 စဎွၩ လ့ၫမုၫအ့လၭ အဆၧချဲၩ့ၥံၪ; ယွၩအဆၧချဲၩ့, လၧအမိၥီၪ့လိၪ အဝ့ၫနီၪလီၫ. 2 ယဖိၪခွၫဧ့, ဆၧနီၪလဲၪ, ဒဲယဒၧၩ့လး အဖိၪခွၫဧ့, ဆၧနီၪလဲၪ; ဒဲယဆိၪလၩ့ယၥၭ အဖိၪခွၫဧ့, ဆၧနီၪလဲၪ. 3 နဂဲးနဘၭနီၪ ထီးဖ့ၪလၫ့ ၦမုၪၥံၪ လဂ့ၩ; ဒဲနဖၧၩ့ၥၭၥံၪ လၧဆၧလၧအမၩဂၭဂီၩ့ စဎွၩၥံၪ လဂ့ၩ. 4 စလ့ၫမုၫအ့လၭဧ့, မွဲလၧစဎွၩၥံၪ အဂးအ့ၬ, ဆၧအီၩစဘံၭထံၫနီၪ မွဲလၧစဎွၩၥံၪ အဂးအ့ၬ; ၦဒိၪဖၭဒိၪၥံၪ အီၩၥံၭထံၫဂၬထံၫနီၪ ဘၪဆ့အ့ၬ. 5 မိအီၩ ဘၪခိၬတၭ, ၥၭနၪ့ခွံၬ ဆၧၥီၪ့ဆၧၥၫ့နီၪ, ဒဲဘိၭကၠၪခွံၬ ၦၡၪ့ဖိၪယၬဖိၪ လဂၩဂၩ အမူၭနီၪလီၫ. 6 ၦလၧအလၩ့ဘူၭ လၧအမိဂၭဂီၩ့တၭ, ဖ့ၪလၫ့ ၥံၭထံၫဂၬထံၫ; ဒဲစဘံၭထံၫ လၧၦလၧအၥုၪ့အုၭၥၭအုၭဆၧနီၪဆံၭ. 7 မွဲအအီၩဆၧတၭ, ၥၭနၪ့ခွံၬ အဆၧၡၪ့ဆၧနၭနီၪဘီၪ; ဒဲအဆၧခိဆၧဝီၩနီၪ ဘဲၫၥိၭ အထီး နၪ့ထၪ့ထဲၩ့ လဂ့ၩ. 8 အၩ့ထၪ့ နနိၭ လၧၦအုၭအၭဖိၪ အဂး; ဒဲလၧကယဲ ၦဖိၪဎွ့ၪ ထီးအလူၬ အမူၭ အဂး ဆံၭ. 9 အၩ့ထၪ့ အနိၭ, စ့ၩရၫ့ဆၧ တီၩတီၩလီၩ့လီၩ့နီၪ, ဒဲစ့ၩရၫ့တီၩန့ ၦၡၪ့ဖိၪယၬဖိၪ အခွးနီၪဆံၭ. 10 ၦမုၪအဎၭ လၧအမၩဆၧၥ့ၪနီၪ, မွဲပလၫ ဒၪန့ဝ့ၫ လဂၩလဲၪ; အဂဲးဘဲၫယီၩ အဎွ့ၩနီၪ ဂ့ၩနဲၪ့ အၪနဲၪ့ မနံၬထၫ့မျါၥံၪ လီၫ. 11 အဝၩ ဒိၭနဲၩ့အၥၭ လၧအဖၧၩ့တၭ, အဝ့ၫဒၪ အစူၪလးခၪ့ခိၪ မိလၧၫ့ဎွ့ၩဝ့ၫဆ့လီၫ. 12 ၦမုၪနီၪ လဆိၩဒၪအၥၭ မိဒုၭအီၪထၪ့ ဆၧဂ့ၩ လၧအဂးတၭ, မွဲဆၧအအၧၩ့အ့ၬ; 13 မိအၪ့ဎူၫအၪ့ဎၬ ၥိၪအဆီၪ့ ဒဲၥီၫကဘၩ့; ဒဲမၩဆၧ လၧအစူၪ မုၬမုၬလီၫ. 14 မၩအၥၭ ဘဲၫဖနံၬဖိၪ အကဘၩ့ၥံၪ အၥိၭ; ၦမုၪနီၪ ဂဲၫဆိၬန့ အဆၧအၪ့ လၧထံၫယဲၩ့ခးယဲၩ့လီၫ. 15 ဂဲထုၪ့ လၧဂီၩ လၧဆၧလချုၭ ဖၩ့ထၪ့ ဝါဒံၭဘၪနီၪ, ဒဲဖ့ၪလၫ့ ဆၧအၪ့ဆၧအီၩ လၧအဂံၪ့ဖိၪၥံၪ, ဒဲဒုၭနဲၪ အခ့ၫအၡၩမုၪၥံၪ လဂၩ လဂၩ အဆၧမၩ နီၪလီၫ. 16 အဝ့ၫဒၪ ယိဆီၫ့မီၪ့ ဂၪ့ခိၪလဝၩ့ အဂဲးအကၠီၪ့ တၭ, ဎွ့ၩန့ဝ့ၫတၭ; လၧအစူၪ အဆၧၥၪ အကၠီၩ့နီၪ, ၥုၪ့လၩ့ဖျၭလၩ့ စဘံၭအလးလီၫ. 17 ခဲးထူၬ အယးဒံၩ့ လၧဆၧဂဲးဆၧဘၭ, ဒဲမၩဆီၪ့ထၪ့ အစူၪဒူၪၥ့ၪဆ့လီၫ. 18 ၦမုၪနီၪ ဒၪဘၪ လၧအဆၧအၪထၪ့ မွဲဆၧအဂ့ၩတၭ; အမ့ၪဒိၩ့နီၪ လၩ့ဖံၬခွံၬ လၧမုနၩလခီၫ ဆ့အ့ၬ; 19 အီၪက့ၪ အစူၪ လၧနိၪတလံၭနီၪ, ဒဲအစူၪလဖၪ ဖီၪ့ထၬ ချံၪ့စူၪဝံၬ ဆ့ လီၫ. 20 ပၠၪလၩ့ အစူၪ လၧၦၡၪ့ဖိၪယၬဖိၪ, ဒဲယူၬစိၩ အစူၪဆ့ လၧၦလၧအကြၨၭန့ဘၪ ဆၧလမံၩ့မံၩ့နီၪလီၫ. 21 လၧမူၭခိၪဖီၫ အကၠီၩ့နီၪ, ၥၭမဲၪဆၧ လၧအၡၩဂံၪ့ဖိၪၥံၪ အဂး နးဆံၭအ့ၬ; အဂဲးဘဲၫယီၩ အၡၩဂံၪ့ဖိၪ န့ဘၪ ဆၧကီၩ့ဆၧၥိၭ ဆၧဝီၩလုၭဖုၭလီၫ. 22 မၩဝဲၩ ဆၧလုၬဘံၭ လၧအနၫ့ဆါ အဂး; ဆၧဘွၩ ဖျ့ၫလံၬကံၭ ဒဲဆၧလုၭဖုၭနီၪ မွဲ အဆၧကီၩ့ဆၧၥိၭလီၫ. 23 အဝၩနီၪ ၦၡၩ လၧတရၫ့ဖၧၩ့ ၥ့ၪယၫဝ့ၫ ထီးအဆၧၫ့နၩ့ လၧထံၫၥံၪခးၥံၪနီၪ အၥုၪ့က့ၭၥၭၡါလဖၪ အကျၩလီၫ. 24 မၩဝဲၩ ဆၧကီၩ့ဆၧၥိၭ ဘွၩ ဖျ့ၫလံၬကံၭတၭ, အၪ့ဆၫခွံၬဝ့ၫနီၪ, ဒဲခၧၩ့ယးၥံၪ မၩဝ့ၫ လၧၦဖနံၬဖိၪ အဂးလီၫ. 25 ဆၧယူၭယၪ့ ဒဲဆၧလၩဖၩ့မွဲ အကီၩ့အၥိၭ, ဒဲနံဘၪ လၧမုနံၩ မိဂဲၫဝ့ၫလဖၪ အဂး လီၫ. 26 အၩ့ထၪ့ အနိၭ လၧဆၧကိၪ့ဘၪကိၪ့ၥ့ၪနီၪ, ဒဲဆၧခိးဆၧတၩ အဆၧၥီၪ့ဆၧၥၫ့ အီၪလၧအဖျ့ၩ အလီၩ့ လီၫ. 27 ယိထဲၩ့ခွါထဲၩ့ အၡၩဂံၪ့ဖိၪၥံၪ အဆၧမၩလဖၪနီၪ, ဆၧကၠုၪ့အကိၪ အၪ့ဘၪဝ့ၫအ့ၬ. 28 အဖိၪအလံၩလဖၪ ဂဲထုၪ့ ကိၭဝ့ၫ; လၧၦဘၪ ဆၧဆိၪဂ့ၩဝ့ၫ; အဝၩနီၪ စံၭထၪ့အၪ့အူၭဝ့ၫ ဆ့လီၫ. 29 ၦဖိၪမုၪၥံၪ မၩ ဆၧဂ့ၩ အၪဂၩ လါနၫ့တၭ, နဝ့ၫဒၪ နဂ့ၩနဲၪ့ဒံၭ အဝ့ၫၥံၪ ထီးအလူၬဆ့ လီၫ. 30 ဆၧအဎံၫအလၩနီၪ အၪ့လီၫန့ဆၧ, ဒဲဆၧခံးဘၪဂၩ့ဂ့ၩနီၪမွဲ ဆၧပျီၩပျီၩ; အ့ၪမွဲ ၦမုၪ လၧအၥၭမဲၪ ယဟိဝၩနီၪ, ဆၧမိစံၭထၪ့အၪ့အူၭဝ့ၫလီၫ. 31 ဖ့ၪလၫ့ အဝ့ၫ လၧအစူၪအဆၧၥ့ၪနီၪတၭ, မွဲအဆၧဖံၭဆၧမၩ ဒၪဝ့ၫ အၪ့အူၭထၪ့ဝ့ၫ လၧတရၫ့ၥံၪ အဖၧၩ့နီၪဆံၭ.